Majilis Group eh gai Nivaakan Kuda Hedhumeggai Anhen Kudhin Nashaa Video Thakeh މަޖިލިސް ގުރޫޕެއްގައި ނިވާކަން ކުޑަ ހެދުމެއްގައި އަންހެން ކުދިން ނަށާ ވީޑިޔޯތަކެއް – Huvadhoo News Majilis Group eh gai Nivaakan Kuda Hedhumeggai Anhen Kudhin Nashaa Video Thakeh Huvadhoo News\nމަޖިލިސް ގުރޫޕެއްގައި ނިވާކަން ކުޑަ ހެދުމެއްގައި އަންހެން ކުދިން ނަށާ ވީޑިޔޯތަކެއް\nމަޖިލިސް ވަޓްސްއަޕް ގްރޫޕުގެ ސްކްރީން ޝޮޓެއް\nރައްޔިތުންގެ މަޖުލީހުގެ ވަޓްސްއެޕް ގްރޫޕަށް ފޮނުވާފައިވާ ނިވާކަން ކުޑަ ހެދުމެއްލައިގެން އަންހެނުން ނަށާ ވީޑިޔޯތަކެއްގެ ސްކްރީން ޝޮޓްތަކެއް މީސްމީޑިޔާގައި ދައުރުވާން ފަށައިފިއެވެ.\nއެސްކްރީންޝޮޓްތަކުން ދައްކާ ގޮތުގައި މިވީޑިޔޯ އެގްރޫޕަށް ފޮނުވާފައިވަނީ ރައްޔިތުން މަޖިލީހުގެ ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސައިން) އެވެ. މިގްރޫޕަކީ މަޖިލީހުގެ އަންހެން މެންބަރުންވެސް އަދި މަޖުލީހުގެ ރައީސްވެސް ހިމެނޭ ގްރޫޕެކެވެ.\nމީޑިޔާއަށް މައުލޫމާތު ދެއްވަމުން އެގްރޫޕުގައި ހިމެނޭ މަޖިލީހުގެ ދެ މެންބަރަކު ވިދާޅުވެފައިވަނީ އެއީ އަނދުން ހުސައިން ގްރޫޕަށް ފޮނުވި ވީޑިޔޯތަކެއް ކަމަށެވެ. މަޖިލިސް ވަޓްސްއަޕް ގްރޫޕުގެ ސްކްރީންޝޮޓުން ފެންނަނީ ނިވާކަން ކުޑަ ހެދުންތަކެއް އަންހެނުންތަކެއް ލާފައި ތިބި މަންޒަރެވެ.\nމީގެ ކުރިންވެސް ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) މަޖިލިސް ގްރޫޕުގައި އަވަގުރާނަ ގޮވި މައްސަލައެއް ވަނީ ފެންމަތިވެފައެވެ. އަދި އެފަދަ ކަންކަން ތަކުރާރު ނުކުރުމަށް މަޖިލިސް އިދާރާ އިން ވަނީ މޮސްޓާއަށް ނަސޭހަތްތެރިވެފައެވެ.\nސޯޝަލް މީޑިޔާގައި ދައުރުވަމުންދާ މަޖިލީހުގެ ގްރޫޕުގެ ސްކްރީން ޝޮޓްތަކަށް ކޮމެންޓުކުރަމުން ގިނަބަޔަކު ބުނަމުންދަނީ މޮސްޓާއާ މެދު ފިޔަވަޅު އަޅައިފި ނަމަ އަނދުން ހުސައިންއާ މެދުވެސް ފިޔަވަޅު އަޅަން ޖެހޭނެ ކަމަށެވެ.


Mi geytherein garuneh fahathah! | Mihaaru\nމި ގޭތެރެއިން ގަރުނެއް ފަހަތަށް!\nހދ. ކުޅުދުއްފުށިން މާއިދާ މުހައްމަދު ރަޝާދު\n14 ނޮވެމްބަރ 2021 - 08:31\nމި ރަށަށް އަންނަ ވަރަށް ގިނަ މެހުމާނުން މި ގެއަށް އައިސް ފޮޓޯ ނަގައި ހަދަ އެވެ. ބައެއް ކަލަންޑަރުތަކުގައި ވެސް މި ގޭގެ ފޮޓޯ ހުރެ އެވެ. މަޝްހޫރު ބައެއް ފަންނާނުން ވެސް މި ރަށަށް އައިސް، މި ގެއަށް ވަދެފައި ނޫނީ ނުދެ އެވެ.\nހދ. ކުޅުދުއްފުށީ އުތުރު އަވަށުގައި ހުންނަ "ތަރިޖެހިގޭ"ގައި އޮތީ ކޮން ހާއްސަ ކަމެއް ހެއްޔެވެ؟\nމިއީ، ބެލެވޭ ގޮތުގައި 100 އަށް ވުރެ ގިނަ އަހަރުވެފައިވާ ގެއެކެވެ. މިކަހަލަ ގެއެއް، މިކަހަލަ ޒަމާނެއްގައި މުޅި ރާއްޖެ އިން ވެސް ފެންނާނީ ވަރަށް މަދުންނެވެ. ގެ މިހާރު ވެސް އެހުރީ އިހުގައި ހުރި ގޮތަށް ބަދަލެއް ނުގެނެސް އެވެ. އެކަން އެގޮތަށް ދެމެހެއްޓީ، ކޮންމެހެން އެ ގެ ޒަމާނީ ކުރެވޭނެ ގޮތެއް ވެސް ނެތިގެނެއް ނޫނެވެ. ގަސްތުގައި ބަދަލެއް ނުގެނައީ އެވެ.\nA post shared by Mariyam Waheeda (@marieh4h)\nޕްރެޒެންޓަރު މަރިޔަމް ވަހީދާ، ކުޅުދުފުއްޓަށް ކުރި ދަތުރެއްގައި އަލިބެއާ އެކު "ތަރިޖެހި" ގޭގައި ނަގާފައިވާ ފޮޓޯއެއް--\nމި ގެ ހަދާފައި ހުރީ އެންމެ އިހުގައި ގެތައް ހުންނަ ގޮތަށް، ރުއް ލަކުޑި އާއި ބަނބުކެޔޮ ގަހުގެ ލަކުޑި ބޭނުންކޮށްގެންނެވެ. ގެއަށް ގެނައި ހަމައެކަނި ބަދަލަކީ ފުރާޅުގައި އޮތް ފަންގިގަނޑު ނަަގައި ޓިނު ޖެހުން އެކަންޏެވެ.\nމި ގޭގައި ދިރިއުޅެނީ އުމުރުން 66 އަހަރުގެ އަލީ މުހައްމަދު އެކަންޏެވެ. މިއީ އޭނާގެ މައިންބަފައިންގެ ގެ އެވެ. އެކަނިމާއެކަނި އުޅެން ޖެހުމާ އެކު، މި ގެއަށް އިތުރު ބަދަލެއް ގެނައުމުގެ ވިސްނުމެއް ވެސް އޭނާގެ ނެތެވެ. އޭނާ ބުނާ ގޮތުން، އޭނާގެ މައިންބަފައިންގެ ހަނދާންތައް ދިރިހުރުން މާ މުހިންމެވެ.\nއަލިބެ "މިހާރު" އަށް އިންޓަވިއު ދެނީ. -- ފޮޓޯ/ މިހާރު\nގޭގެ އޮޅިގަނޑު ހުރަސްކޮށްލާއިރު، ގޭތެރޭގައި ގެއަށް އަންނަ މީހުން އިށީގެންދެ ހެދުމަށް ފަތްޖެހި އެނދަކާއި ޖޯލި ފަތި ބަހައްޓާފައި ހުރެ އެވެ. ގޭތެރޭގެ ކޮންމެ ދިމާއަކަށް ބަލާލިޔަސް، ޔަގީންވާ ކަމަކީ އެއިން ކޮންމެ އެއްޗެއް ވެސް އެއީ ރައްކާތެރިކަމާއި ސާފުތާހިރު ކަމާ އެކު ބަލަހައްޓަމުން އަންނަ އެއްޗެއް ކަމެވެ.\nއެ ގޭތެރެއަށް ވަދެވޭ ކޮންމެ މީހަކަށް ވެސް ހީވާނީ ގަރުނެއް ފަހަތަށް ދެވޭހެންނެވެ. މި ގޭގެ އެތެރެއެކޭ އެއްގޮތަށް، ބޭރު ވެސް ހުރީ ހަމައެހެންނެވެ. ގޭތެރޭގައި ގެންގުޅޭ ހިފާއި ގެންގުޅޭ ސާމާނުން ފެށިގެން ނިދަން އޮތް އެނދާއި އެތަނުގެ ތެރެގައި ހުރި ހުރިހާ އެއްޗެއް ކަހަލަ ގޮތަކަށް އެއީ އެތައް ޒަމާނެއް ކުރީގެ އެއްޗިއްސެވެ.\nއަލީ ކިޔައިދިން ގޮތުގައި މީގެ 19 އަހަރުކުރިން އޭނާގެ ބައްޕަ ވަނީ މަރުވެފަ އެވެ. އެކަމަކު އެ ގެއިން ފެނިގެން އެ ދަނީ އޭނާގެ ބައްޕަގެ މަސައްކަތެވެ. މުޅި އުމުރު އޭނާ އާއި ބައްޕަ ވެސް މަސައްކަތް ކުރީ ވަޑިއެއްގެ ގޮތުގަ އެވެ.\nއިހުގެ ގެތައް ހުންނަ ގޮތަށް ގޭގެ އޮޅިގަނޑު އުސްކޮށް މިގޭގައި ހުރިއިރު ބުނެވޭ ގޮތުގައި މިއީ ގޭގެއަށް ޖިންނި އެއްޗެހި ވަނަ ނުދިނުމަށް އޭރު ހަދާފައި ހުންނަ ގޮތެކެވެ.\n"ބޭބެއަކަށް ނޭނގެ އެއީ ތެދެއް ކަމެއް. މިއީ ބައްޕަ އިރުއްސުރެ ވެސް މިތަން ހުންނަ ގޮތް."\nގޭ ތެރެއަށް ބަލާއިރު މުޅި ގޭ ހަދާފައި އޮތީ ލަކުޑިންނެވެ. ދޮރުތަކާއި މުޅި ގޭގެ ފާރުތައް ވެސް ލަކުޑިންނެވެ.\nގޭގެ އެތެރޭގައި އައްޓެއް ހުރިއިރު އެތަނަކީ އޭރު ގޭގެެ އެންމެން ކެއުމާއި ފާތިހާ ކިއުމުގެ ކަންކަން ކުރިއަށް ގެންދަން ހަދާފައި ހުންނަ ތަނެއް ކަމަށް އަލީ ބުންޏެވެ. މި އައްޓާ ދިމާލުން ލަކުޑިން ހަދާފައިވާ ފާރުގައި ތަރިއެއް ރަމްޒުކޮށްދޭ ގޮތަށް ކުޑަ ދޮރެއް ވެސް ހުއްޓަސް މިއީ ގެއަަށް ތަރިޖެހިގެ ކިޔާތީ ތަރިއެއްހެން ބައްޓަން ކުރި ދޮރެއް ކަމެއް ނޭނގެ އެވެ.\nއަލިބެ "ތަރިޖެހި" ގޭގައި. -- ފޮޓޯ/މިހާރު\nއެ އަށިގަނޑުގެ މަތީގައި ކުޑަ ލަކުޑި އަލަމާރިއެއް ހުރިއިރު އަލީ ބުނި ގޮތުގައި އޭގައި ހުރީ އޭނާގެ ބައްޕަގެ އަންނައުނު ކޮޅަކާއި ބައްޕަ ކިޔަން ގެންގުޅުނު ފޮތްތަކެކެވެ. ބައްޕަ މަރުވީއްސުރެ އެ އެއްޗެހި ހުރީ އެގޮތަށް ކަމަށް އޭނާ ބުންޏެވެ.\nއައްޓާ ދިމާލުން ދެން ބަހައްޓާފައި ހުރީ "ދިމާ އެނދު" އެވެ. މިއީ އޭރު އެ ގެއެއްގެ އެންމެ ބޮޑު މީހާ ނިދާ އެނދު ކަމަށް އަލީ ކިޔައިދެ އެވެ. އެތަނުގައި ކުރިން އޭނާގެ ބައްޕަ ނިދި ނަމަވެސް މިހާރު އެތަނުގައި ނިދަނީ އޭނާ އެވެ. އެ އެނދު މަތީގައި ވައި ޖެއްސުމަށް ފެންފޯއް ފާއެއް އޮތެވެ.\n"މިއީ އޮޑިއެއް ބަންނަން ރަށަކަށް ކުރި ދަތުރެއްގައި ބައްޕަ ގެނައި އެއްޗެއް. މިހާރު މިއޮތީ ވަރަށް ބޮޑަށް ވީދިފައި.."\nދިމާ އެނދު ކައިރީ ދެން ލަކުނޑި މޭޒެއް ބަހައްޓާފައި ހުރިއިރު އެތަނުގައި ހުރީ އޭނާ ގެންގުޅޭ ރޭޑިއޯ އެވެ. ހަބަރާއި މޫސުން އަޑު އެހުމަށެވެ. ސީލިންގެއްގެ ބަދަލުގައި މި ގޭގެ މަތީގައި ހުރީ ރުއް ލަކުޑި އަތުރާލައިފަ އެވެ. އެތަނުގައި އެލުވާލާފައި އިން ކުޑަކުޑަ ދޯންޏަކުން ވެސް ފެނިގެންދަނީ އޭނާގެ ބައްޕައަކީ އޮޑި ދޯނިފަހަރު ބަންނަން ވަރަށް މޮޅު މީހެއް ކަމެވެ.\nގޭގެ މަތީގައި ހަރުކޮށްފައިވާ އޮޑިއެއް. -- ފޮޓޯ/މިހާރު\nއެތަނުން ގޭގެ އެތެރެއަށް ވަދެގެން ދިއުމަށް ހުރި ދޮރުން ވަންނައިރު ފެންނަނީ އެއް ފަޅިއެއްގައި "އުތުރު އެނދު" ހުރި ތަނެވެ. އަލީ ބުނީ މިއީ ގޭގެ އަންހެން މީހާ ނިދާ އެނދު ކަމަށެވެ. އެތަނުގެ އެއް ފަޅީގައި ރީތިވާ އެއްޗެހި ބެހެއްޓުމަށް ތަންކޮޅެއް ހަދާފައި ހުރިއިރު ގޭގައި އެންމެ ކުރިއްސުރެ ބަހައްޓާފައި ހުރި ލޯގަނޑުތައް ވެސް ހުރި ގޮތަށް ހުއްޓެވެ.\nގޭގެ މަތީގައި ލަކުޑިން އަތުރާލާފައި ހުރި ބަޔަށް އެރުމަށް ގޭގެ ތެރެއިން ހަރުގަނޑެއް ވެސް ހުއްޓެވެ. އެއީ ގޭގައި ގެންގުޅޭ މުދާ ރައްކާކުރަން ކުރީގައި ހަދާފައި އޮންނަ ގޮތެކެވެ. އެތަނުގައި އަލީގެ މަންމަ ގެންގުޅު ތެއްޔާއި ތައްޓާއި ޖޯޑު އަދި އޭރުގެ މަލާފަތާއި އޭނާގެ މަންމަ ލިބާސް ހަދަން ގެންގުޅުނު ގަތާ ފައި އަދި އެކި ސާމާނުތައް ހުއްޓެވެ. އޭނާގެ ބައްޕަ ވަޑާމަށް ގެންގުޅުނު ސާމާނު ވެސް އެތަނުގައި ހުއްޓެވެ. ގޭގެ އެންމެ އެތެއަށްވާ ތަންކޮޅުގެ ތެރޭގައި ވެސް އޮތީ ހުސް ވަޑާން ސާމާނެވެ.\nގޭގައި މި ސާމާނުތައް ރައްކާކޮށްފައި ހުރި ގޮތުން އެނގެނީ އަލީގެ ހިތުގައި އޭނާގެ މައިންބަަފައިންނަށް އޮތް ލޯތްބައި ގަދަރެވެ. ފަހުރުވެރިކަމާ އެކު އެހަނދާންތައް އާކުރަމުން ދިޔަ ގޮތުން ފެނުނީ މަންމަ އާއި ބައްޕައަށް އޮތް ހިފެހެއްޓުމެއް ނެތް ލޯތްބެވެ.\nހދ. ކުޅުދުއްފުށީ ތަރިޖެހިގޭގެ އެތެރެ: -- ފޮޓޯ/މިހާރު\nމިއީ އެންމެ އިހުގެ ގޮތަށް ހުރި ގެއެއް ކަމުން، އެތަނުން ނިކުމެގެންދާން ދެން އޮތީ ބޮޑު ގިފިއްޔެކެވެ. އެތަނުގައި ހުރީ ވަޅެއް އެކަންޏެވެ. ފާހާނާ ކުރަނީ ވެސް ވަޅުކޮނެގެންނެވެ.\nއުމުރުން 20 އަހަރުގައި އަލީ ކައިވެންޏެއް ކުރި ނަމަވެސް އެ ކައިވެނި މާ ދުވަސްތަކަކަށް ދެމިގެނެއް ނުދިޔަ އެވެ. އޭނާގެ ދެވަނަ ކައިވެންޏަށް ވެސް ވީ ހަމަ އެހެންނެވެ.\n"ދެ މީހުންނާ އިނިން. އެކަމަކު ކުއްޖެއް ނެތް. އެ މީހުންނާ މަށާ ނުވެގެން ވަކިވާން ޖެހުނީ. ވަރަށް ކައިރި ކައިރީ ދެ މީހުންނާ އިނީ. އެ މީހުން ވަރިކުރަން ބުނީމަ ވަރިކުރީ،" މިއިން އެއްވެސް ކައިވެންޏަކަށް ދަރިއަކު ނުލިބޭ ކަމަށް އަލީ ބުންޏެވެ.\nމީގެ 15 އަހަރުކުރިން އޭނާގެ މަންމަ ވެސް މަރުވިއިރު އެކަނިމާ އެކަނި އެ ގޭގައި އުޅެމުން އަންނަނީ ހިތްހަމަޖެހިގެންނެވެ. އޭނާގެ އެއް ބަނޑު ތިން މީހުން ގެ އަޅައިގެން އެހެން ގެތަކަށް ބަދަލުވިތާ ވެސް އެތައް އަހަރެކެވެ.\n"ބޭބެއަކަށް މިގޭ ގޯހެއް ނޫން."\nކުރިން އޮޑި ދޯނި ބަނުމުގައި އުޅުނަސް އޭނާ އެ މަސައްކަތް ހުއްޓާލިތާ މިހާރު ދުވަސްގަނޑެއް ވެއްޖެ އެވެ. އެހެންވެ ހެނދުނު ހެނދުނާ ހޭލާ ގޮތަށް ކުރާނެ ކަމެއް ވެސް ނޯވެ އެވެ. އެކަނި އުޅުމަކީ ފޫހި ކަމެއް ނަމަވެސް އެ ނޫން ގޮތެއް ނެތް ކަމަށް ބުންޏެވެ.\nއަލީ މުހައްމަދު ތަރިޖެހިގޭގެ އެތެރޭގައި: މި ގޭތެރެއިން ފެންނަނީ އިހުގެ ދިރިއުޅުން. -- ފޮޓޯ/ މިހާރު\n"ގޭގަ ގިނައިން އުޅެނީ. ދެން ރަށު ތެރެއަށް، އަތިރި މައްޗަށް ވެސް ނިކުމެލަން،" އޭނާ ބުންޏެވެ.\nހިތްގައިމު ކުޑަކުޑަ ރީތި ގެއެކެވެ. އެގޭގެެ ހުރިހާ ދިމާއަކުން ވެސް ފެންނަނީ ކޮންމެވެސް ހަނދާންތަކެކެވެ. އަލަށް އެ ގެއަށް ވަންނަ މީހަކަށް، ތާރީހީ ނުވަތަ ދުވަސްތަކެއް ވެފައިވާ ތަނެއްގެ ގޮތުގައި ސިފަ ވިޔަސް، އަލީ އަށް އެއީ ވަރަށް ގިނަ ހަނދާންތަކެކެވެ. ވަރަށް ފަޚުރުވެރި މާޒީއެކެވެ.\nހދ. ކުޅުދުއްފުށި ތާރީހް\n37 ކޮމެންޓް, 107 ރިއެކްޝަންސް\nޤަރުނެއް ފަތަށް ދިއައީ ތި ގެެެއް ނޫން. ދިވެހިންގެ އަޚްލާގާ ވިސްނުން\nތާރީހު އެފެންނަނީ. މި ގައުމުގަ، ކުރިން، މީހަކު 50 އަހަރައް ދާއިރު މަދުމީހަކު ފިޔަވާ ދަތްޕިލަ އެއްހަމައެއް ނުވާނެ. ބޭބެ ކައިރީގަ ބުނެބަލަ ދަތް އުގުޅާށޭ. އެހެންނުނީ އަނގަ ފާރުވެ، ވޭންދެނިވި ބަލިވެސް ޖެހިދާނެޔޭ.\nގެމަނަފުށީ ގައިވެސް ހުރޭ ތިކަހަލަ ތާރީޚީ ގެއެއް\nއަޅުގަޑު އެ ގޭގެ ވީޑިޔޯ އާއި ފޮޓޯ ނެގިން ވާދޫއަށް ގޮސް މި އަހަރު. އެ ގެ އަންނަން އޮތް ޖީލަށް ދެއްކުމަށް ހިމާޔަތް ކުރުން ރަގަޅު. ގިނަ ބަޔަކަށް ވަރަށް އަނިޔާ ދީފަ ހުރީ އެ ގޭ ތެރޭ. މީހުން ހައްޔަރު ކުރަން ލާ ތަނެއްވެސް ހުރޭ. އެ ގެޔަށް ވަނީމަ ހަމަ މާޒީ ތެރެޔަށް ވަދެވޭ އިހުސާސް ކުރެވޭ. އެ ރަށު ދުވަސްވީ މީހުން އެތާތެރޭ ހިނގާފަ ހުރި ކަންތައްތައް ކިޔާދޭ އިރު ހީބިހިނަގާ ވަރުވޭ. ފާރުން މޫ ފައިބާ އުވައިގެ ކުލަ ބަދަލުވެފައި މިހާރު ހުރިއިރު ވަރަށް އެހެން ކަހަލަ އިހުސާސް ތަކެއް ކުރުވި. ވަރަށް ތާރީހީ ގެޔެއް. މިހާރުން ރަގަޅު އާޓިލެއް އެ ގެޔާ ބެހޭގޮތުންނާާ އެތާގައި ހިންގާފަ ހުރި ލާއިންސާނީ ކަންތަކުން ތާރީހަށްޓަކާ ގެނެސް ދިނުން ހަމަ ރަގަޅު. ބޭނުމިއްޔާ ފޮޓޯ އަޅުގަޑު ދީފާނަން. ވަރަށް ސަލާމް.\nވާދޫ ގައްދަޑުގޭގެ ވާހަކަ ތޯ. މިހާރުގެ ކުދިން އެބަޖެހޭ އެގެއާ ބެހޭ ގޮތުން ދިރާސާއެއް ކުރަން، އަޅުގަނޑަކީ ވާދޫ ޒުވާނެއް. ތިޔަ ކަހަލަ ނޭއްގާނީ ވާހަކަތަކެއް އެގެއާ ބެހޭ ގޮތުން އަލަށް އަޑު މިއެހީ.\nހދ. ކުޅުދުއްފުށީ އުތުރު އަވަށުގައި ހުންނަ "ތަރިޖެހިގޭ"ގައި އޮތީ ކޮން ހާއްސަ ކަމެއް ހެއްޔެވެ؟؟؟؟؟\nނުލާހިކު ހިތާ ކުޅެލާ ކަހަލަ ލިއުމެއް ކިޔާ ނިންމާލުމަށްފަހު ކޮމެންޓްތަކާ ހަމައަށް އަައިއިރު "އެ ގޭގެ ވީޑިއޯއޭ" ކިޔާފަ ފަށައިގެން ލިއެފަ އޮތް ކޮމެންޓް ފެނުނީމަ ވަރަށް ބޮޑަށް އޮޅުން އަރައިފި ފުރަތަމަކޮޅު. އެހެން ރަށެއްގެ ގެއެއްގެ ވާހަކަ ކޮމެންޓްގަ ދައްކަން ފަށާއިރު ކުޑަކޮށް ތައާރަފްކޮށްލުން ރަގަޅު. ތަރިޖެހިގެއާ އޮޅިގެން ގުޅުވުނީ ތިޔަ ކިޔާދިން ވާދޫގެއެއްގެ ބިރުވެރި ވާހަކަތައް. ވަރަށް ދެރަ އެވީ ގޮތް.\nތިމާ ޔަށްވުރެ ދޮށީ (ޚާއްޞަކޮށް "ދޮށީ ޢުމުރުގެ" )މީހުންނަށް ބޭބެ ނުވަތަ "ބެ" ކިޔުމަކީ ވަރަށް ތަހުޒީބު ކަމެއްކަމުގައި ދެކެން. އަދި އެކަމުން އަނެކުންގެ އުނިވާ އެއްވެސް އެއްޗެއް ނެތްކަމުގައިވެސް ދެކެން. އަލިބެއަށް ރަޙުމަތް އެދެން.\nކޮންމެ މީހަކުވެސް މަރުވެގެންދާނީ ހެޔޮޢަމަލެއް އެކަނި ހިފައިގެން. ތިޔަގޮތް ގޯހެއްނޫން. ހިތްހަމަޖެހިގެން އުޅެލީމަ ނިމުނީ. މާބޮޑު ގެއެއް ބޭނުމެއްނުވާނެ. އެންމެންވެސް މަރުވީމާ ލާނީ ފަސްގަނދު ދަށަށް.\nމިއީ ދައުލަތުން ހިމާޔަތްކޮށްފައި އާސާރީ ގަނެއްގެ ގޮތުގައި ބަހައްޓަންޖެހޭ ތަނެއް. މި ބޭބެ ދުނިޔޭގައި ހުރިހާ ދުވަހަކު، ދައުލަތުން އެތަނުގެ މަރާމާތް ބަލަހައްޓާދޭންޖެހޭ އަދި ނެތް ދުވަހަކުން ދައުލަތުގެ ތަރިކައެއްގެ ގޮތުގައި ނެގިދާނެ. ނޫނީ ބޭބެ ރުހޭ ނަމަ އެހެން ކުޑަ ޒަމާނީގެއެއް އަޅާފައި އެތަނަށް ބޭބެ ބަދަލުކޮށްފަ މިތަން ދައުލަތައް ނެގުން ރަގަޅު. ޤައުމެއްގެ އެންމެ މުހިންމު އެއް ކަމަކި އެޤައުމުގެ އާސާރީކަނަންކަން.\nއެ އަށިގާ އެ ބޭބެގެ ބައްޕަ އެ ބޭބެ އުރާލައިގެން އިނދެ ވާހަކަ ކިޔައި ދޭން އިންނާނެ މަންޒަރު، ރީތިވާ މޭޒު ކައިރީ މަންމަ އެ ބޭބެ ކުޑަކުޑައިރު ރީތިކޮށް ނަލަ ކުރާން އުޅޭނެ ގޮތް، މަންމައާ ބައްޕަ އެ ބޭބެ ނިންދަވަން އެނދަށް އަރުވާ ނާނާ ކިޔައިދޭނެ ގޮތް، އެއްބަނޑު ކުދިންތަކާ އެކު ގޭތެރޭ ކުޅެނަގަން އުޅޭނެ ގޮތް، އެ ފާރު ތަކުންނާ އެ އަށިންނާ އެ އެނދުން އެ ބޭބެ އަށް ކޮންމެ ދުވަހަކުވެސް ސިފަވާނެ. އެ ހަނދާތައް އެބޭބެ އެ ދަމަހައްޓަނީ..\nޢެހުރިހާ ހަނދާނަކާއެކު އެކަނިމާއެކަނި އުޅެވޭނީ ހާދަހިއްވަރު ގަދަވީމައޭދޯ..\nގދ. ވާދޫގަ އެހެރަ ގައްދަޑުގެއާ ބެހޭ މައުލޫމާތާ ފޮޓޯ ކޮޅެއް ގެނެސްދީބަލަ. ވަރަށް ތާރީހީ ގެއެއް ކަމަށް ވަނީ.\nމަބުނީ، ހިޔާފުލެޓު 100 އަހަރަށް ހުންނާނެބާ، މިހާރުވެސް ޓައިލްސް ނެއްޓޭ މައްސަލަ އެބައުޅެއޭ ކިޔަނީ.\nހިޔާ ފްލެޓެއް އެކަންޏެއް ނޫން. ސައިންސާ ޓެކްނޮލޮޖީގެ އެހީގަ ކިޔަވައިގެން ތިބި މޮޅެތި އިންޖިނޭރުން ހަދާ ހުރިހާ ތަނެއް ތި ހާލުގަ. އަހަރުމެންގެ ކާބަފައިން މީގެ އެތައް ސަތޭކަ އަހަރު ކުރިން ހެދި އިމާރާތްތަކަ މަގުތައް ކިހާ ވަރުގަދަ. ގދ. ވާދޫގަ އެހެރަ ގައްދަޑުގެ ބަލާބަލަ މީހަކު ގޮސް.


Supreme court ge fandiyaaru Didi suspend kohffi - The Press\nސުޕްރީމް ކޯޓުގެ ފަނޑިޔާރު ދީދީ ސަސްޕެންޑް ކޮށްފި\nނިމާ ހަސަން 12 June 2019, 17:46\nސުޕްރީމް ކޯޓުގެ ފަނޑިޔާރު އަބްދުﷲ ދީދީ\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑް ކޮށްފިއެވެ.\nޖުޑީޝަލް ސާވިސް ކޮމިޝަނުން ބުނީ އެ ކޮމިޝަނުން ބަލަމުން އަންނަ މައްސަލައަކާއި ގުޅިގެން ފަނޑިޔާރު އަބްދުﷲ ދީދީ ސަސްޕެންޑް ކޮށްފައިވާ ކަމަށެވެ. މީގެ އިތުރުން ފެމިލީ ކޯޓުގެ އިސް ފަނޑިޔާރުވެސް ވަނީ ސަސްޕެންޑް ކޮށްފައެވެ.\nޖޭއެސްސީން މިއަދު ނޫސްވެރިންނަށް މައުލޫމާތު ދިނުމަށް ބޭއްވި ބައްދަލުވުމުގައި ބުނީ، ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑް ކޮށްފައި ވަނީ މިހާރު ބަލަމުންދާ ޖިނާއީ މައްސަލައަކާއި ގުޅިގެން ފުލުހުން ތަހުގީގު ކުރަމުންދާތީ ކަމަށް އެ ކޮމިޝަނުން ބުނެއެވެ. އެ ކޮމިޝަނުން ބުނީ ފެމިލީ ކޯޓުގެ އިސް ގާޒީ ހަސަން ސައީދު ސަސްޕެންޑް ކުރީ، އެ ކޮމިޝަނުން ތަހުގީގު ކުރަމުންދާ މައްސަލައަކާއި ގުޅިގެން ތަހުގީގު ކުރާ ކޮމިޓީން އޭނާ ސަސްޕެންޑް ކުރަން ޖެހޭ ކަމަށް ބުނުމާއި ގުޅިގެން ކަމަށެވެ.\nޖޭއެސްސީން ބުނީ ފަނޑިޔާރު އަބްދުﷲ ދީދީއާ ގާޒީ ހަސަން ސައީދު ސަސްޕެންޑް ކުރަން ނިންމީ މިއަދު ބޭއްވި ޖޭއެސްސީގެ ޖަލްސާގައި ބަހުސް ކުރުމަށް ފަހުގައި ކަމަށެވެ. އެގޮތުން، ގާޒީ ހަސަން ސައީދު ސަސްޕެންޑް ކުރުމަށް ނިންމީ މިއަދުގެ ޖަލްސާގެ އިއްތިފާގުން ކަމަށާއި، ފަނޑިޔާރު އަބްދުﷲ ދީދީ ސަސްޕެންޑް ކުރަން ނިންމީ ޖަލްސާގެ އަޣުލަބިއްޔަތުން ކަމަށް ޖޭއެސްސީން ބުނެއެވެ.\nހަބަރު ސިޔާސީ ސްޕްރީމް ކޯޓް ޖުޑީޝަރީ


Riyaz Ah Male' Erun, Fuluhunnaai Mabrook Ge Vaahaka Thah Dhimaleh Nuvey! | Hathaavees\nރިޔާޒަށް މާލެ އެރުން، މަބްރޫކްއާ ފުލުހުންގެ ވާހަކަތައް ދިމަލެއްނުވޭ!\nއެންއީއޯސީގެ ތަރުޖަމާން މަބްރޫކް އަަޒީޒު (ކ) އަދި އޭސީޕީ ނަވީން (ވ) --\nމާލެއިން ކޮވިޑް19 ފެނިފައިވުމާއި ގުޅިގެން މާލެ ސަރަހައްދު ލޮކްޑައުންކޮށް މީހުން އަރާ ފޭބުން މަނާ ކޮށްފައި ވަނިކޮށް ތިމަރަފުށީ ދާއިރާގެ މެންބަރު އަބްދުﷲ ރިޔާޒު މިއަދު ތ. ތިމަރަފުށީގައި ހުންނެވުމަށްފަހު އެނބުރި މާލެ ވަޑައިގެންނެވުނު ގޮތާއި ގުޅޭ ގޮތުން ވާހަކަތައް މުޅިން ތަފާވެއްޖެއެވެ.\nރިޔާޒު ވިދާޅުވާ ގޮތުގައި އޭނާއާ މާލެއަށް އެރުނީ ފުލުހުންނާއި ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ލިޔުން ލިބުމުން ކަމަށެވެ. އެކަމާއި ގުޅިގެން މިއަދު ނޭޝަނަލް އިމަޖެންސީ އޮޕަރޭޝަން ސެންޓަރުން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެސިސްޓެންޓް ކޮމިޝަނަރު އޮފް ޕޮލިސް އިސްމާއީލް ނަވީން ވިދާޅުވީ ކޮވިޑް19 އާއި ގުޅިގެން، އެއް ރަށުން އަނެއް ރަށަށް އަރާ ފޭބުން މަނާކޮށް މާލެ ސިޓީ ލޮކްޑައުން ކޮށްފައިވާ މި ހާލަތުގައި މާލެއަށް އައުމަށް ނުވަތަ މާލެއިން ފުރުމަށް ހުއްދަ ދެވޭނީ އެޗްޕީއޭއަށް ކަމަށެވެ.\n"މާލެ އައުމަށްޓަކައި ހުއްދަ، ފުލުހުން ދެމުން މި ގެންދަނީ، އެޗްޕީއޭ އިން އެ ބޭފުޅަކަށް ހުއްދަ ދެއްވީމަ. އެޗްޕީއޭގެ އީއޯސީ ލީގަލް އަށް ލިޔުއްވީމަ އެ ބޭފުޅުން ހުއްދަ ދެއްވީމަ އަޅުގަނޑުމެންނަށް ހުއްދަ ދެވިގެން މި ދަނީ،" ނަވީން ވިދާޅުވިއެވެ.\nރިޔާޒު ހުންނެވީ ތ. ތިމަރަފުށީގައެވެ. ނަމަވެސް އޭނާ މިއަދު ވަނީ މާލެ ވަޑައިގެންފައެވެ. ރިޔާޒަށް މާލެއަށް އާދެވުމުން ގިނަބަޔަކު އެކަމާއި އަންނަނީ ފާޑު ކިޔަމުންނެވެ. އެކަމާއި ގުޅިގެން ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގެ ތަރުޖަމާނު މަބްރޫކު އަޒީޒު ވިދާޅުވީ އެކަމުގައި ހުއްދަ ދީފައިވަނީ ފުލުހުން ކަމަށެވެ. އަދި އެޗްޕީއޭގެ އީއޯސީ ލީގަލް ޓީމުގެ ހުއްދަ އެކަމުގައި ދީފައި ނުވާނެ ކަމަށް އޭނާ ވިދާޅުވިއެވެ.\nމަބްރޫކް އާ ފުލުހުންގެ ބަސް މުޅިން ތަފާތުވުމުން ބައެއް މީހުން މިކަމާއި ވެސް އަންނަނީ މިހާރު ފާޑު ކިޔަމުންނެވެ. އަދި މިތަނުން ގަބޫލުކުރަންވީ ކޮން ބަޔަކު ދައްކާ ވާހަކައެއްތޯ ރައްޔިތުން އަންނަނީ ސުވާލު އުފައްދަމުންނެވެ.\nމާލެއިން މި މަހުގެ 15ވަނަ ދުވަހު ކޮވިޑް19 އަށް މީހަކު ޕޮޒިޓިވްވުމާއި ގުޅިގެން އެ ދުވަހުގެ މެންދުރު 15:00 އިން ފެށިގެން މާލެ ސަރަހައްދު ވަނީ ލޮކްޑައުން ކޮށްފައެވެ.\nPrevious މާލެ އައުމުގެ ހުއްދަ ރިޔާޒަށް ދިނުމުން ފާޑުކިޔުންތައް އަމާޒުވާން ފަށައިފި\nNext ކޮވިޑް19: 25 އޭޕްރީލް އާއި ހަމައަށް 560 މިލިއަން ހަރަދުކޮށްފި


Terrorism operation: Ithuru2meehaku hayyarukoffi\nޓެރަރިޒަމް އޮޕަރޭޝަން: އިތުރު ދެ މީހަކު ހައްޔަރުކޮށްފި\nފުލުހުން މީގެ ކުރިން ކުރިއަށް ގެންދިޔަ އޮޕަރޭޝަނެއްގެ ތެރެއިން -- އަހުމަދު އަޝްހާދު އަބްދުﷲ (ޖެރީ) | އަވަސް\nހަރުކަށި ފިކުރުގެ ބަޔަކު ރާވަމުންދިޔަ ކަމަށް ތުހުމަތު ކުރެވޭ ޓެރަރިރަޒަމްގެ އަމަލާ ގުޅުން ހުރި އިތުރު ދެ މީހަކު ހައްޔަރުކޮށްފައިވާ ކަމަށް މޯލްޑިވްސް ޕޮލިސް ސާވިސްއިން ބުނެފި އެވެ.\nޓެރަރިރަޒަމްގެ އަމަލެއްގެ މައުލޫމާތު އިންޓަލިޖަންސަށް ލިބިގެން އެކަން ހުއްޓުވާ ބަޔަކު ހައްޔަރުކޮށްފައިވާ ކަމަށް ފުލުހުން ހާމަކުރީ މި މަހުގެ 12 ވަނަ ދުވަހުގެ ރެއެވެ. މާލެ އާއި މާލެ އަތޮޅު ކަނޑުމަތީ އަދި ތ. ތިމަރަފުށީގައި ފުލުހުން ހިންގި އޮޕަރޭޝަންގައި އޭރު ހަ މީހަކު ވަނީ ހައްޔަރުކޮށްފައެވެ.\nއެއީ ތ. ތިމަރަފުށިން ހައްޔަރު ކުރީ ދެ މީހަކާއި މާލެއިން ހައްޔަރުުކުރި މީހެއް އަދި މާލެ އަތޮޅު ކަނޑުގެ ސަރަހައްދުން މަސް ދޯންޏަކުން ހައްޔަރުކުރި ތިން މީހުންނެވެ. އެއީ 31 އަހަރުގެ މީހަކާއި 20 އަހަރުގެ މީހަކާއި 21 އަހަރުގެ މީހަކާއި 29 އަހަރާއި 18 އަދި 34 އަހަރުގެ މީހެކެވެ. މި އެންމެންނަކީ ދިވެހި ފިރިހެނުންނެވެ.\nމިއަދު ފުލުހުން ބުނީ އެ މައްސަލައިގެ ތުހުމަތަށް އިތުރު ދެ މީހަކު ހައްޔަރުކޮށްފައިވާ ކަމަށެވެ. އެއީ 28 އަހަރުގެ ދިވެހި ފިރިހެނަކާއި 34 އަހަރުގެ ދިވެހި ފިރިހެނެކެވެ. އިތުރު އެއްވެސް ތަފްސީލެއް ނުދެއެވެ.\nފުލުހުން ހުއްޓުވާފައިވަނީ ހަރުކަށި ފިކުރުގެ ކޮން ބަޔަކު ކޮންތަނަކަށް ދޭން އުޅުނު ހަމަލާއެއް ކަމެއްވެސް ނުބުނެއެވެ. ހަމަލާ ދޭން ބަޔަކު ރޭވީ ތިމަރަފުށީގައި އޮތް ކުޑަކުދިންގެ ހަވީރަކަށް ކަމަށް ބުނެ ފެތުރުނު ވާހަކަތައް ފުލުހުން ދޮގު ކުރިއެވެ.\nމޯލްޑިވްސް ޕޮލިސް ސާވިސް ޓެރަރިޒަމް ތިމަރަފުށި\nތިމަރަފުށީގެ ޓެރަރިޒަމް: ޝަރީއަތް ނިމެންދެން އެންމެން ބަންދު\nގޮއްވާލަން ރޭވީ ތިމަރަފުށި ސްކޫލްގެ ލެބޯޓަރީ\nޓެރަރިޒަމްގެ ހަމަލާ ރޭވި 8 މީހުން ބަންދަށް


Meybis Kadhurakee Ethah Bayyehge Shifaa Eh\nމޭބިސްކަދުރަކީ އެތައް ބައްޔެއްގެ ޝިފާއެއް\n1 އަހަރު,2ހަފްތާ,5ދުވަސް,3ގަޑި, 15 މިނެޓް, 57 ސިކުންތު ކުރިން 5320ފަތޯނާ ފާއިޒް\nސިޓިންރޫމްގައި ޓީވީ ބަލަން އިންނައިރު، މޭބިސްކަދުރު ކާން ބޭނުންނުވާނީ ވަރަށް މަދުމީހެކެވެ. މޭބިސްކަދުރަކީ އެހާމެ މީރު މޭވާއެކެވެ. އަދި ހަމައެކަނި މީރުމޭވާއެއް ނޫނެވެ.\nއެއީ ސިއްހީގޮތުންވެސް އެތައް ފައިދާއެއް ލިއްބައިދޭ މޭވާއެކެވެ. މޭބިސްކަދުރަކީ ހަކުރު ބައްޔާއި ކެންސަރުފަދަ ބަލިތަކަށް ފަރުވާއެއް ކަމަށް ސައިންސްވެރިން ވަނީ ހާމަކޮށްފައެވެ.\nމޭބިސްކަދުރަށް ކުއީން އޮފް ފްރުޓްސް ނުވަތަ މޭވާތަކުގެ ރާނީއޭ ކިޔައެވެ.3ކުލައެއްގެ މޭބިސްކަދުރު އަހަރެމެންނަށް ލިބެން ހުރެއެވެ. އެއީ ފެހި، ރަތް އަދި ދަނބުކުލައެވެ. މޭބިސްކަދުރުގައި ގިނަ އަދަދަކަށް ވިޓަމިން ސީ އެކުލެވިގެންވެއެވެ. އަދި މީގެ އިތުރުން އެންޓިއޮކްސިޑެންޓާއި އެންޓި އިންފްލެމޭޓަރީ މާއްދާތައްވެސް މޭބިސްކަދުރުގައި ހިމެނެއެވެ.\n|މޭބިސްކަދުރުން ގައިގެ ހަމަށް ލިބޭ ފައިދާތައް ވަރަށް ގިނަކަން އެނގޭހެއްޔެވެ؟ މޭބިސްކަދުރު ކެއުމުން ގައިގެ ހަމަށް ލިބޭ ބައެއް ފައިދާތަކަށް ބަލާލާނަމެވެ. ސިއްހީ މާހިރުން ބުނާގޮތުގައި އާއްމުކޮށް މޭބިސްކަދުރު ކެއުމުން، އިރުގެ އަލިން ހަމަށް ލިބޭ ގެއްލުންތަކުން ސަލާމަތްކޮށްދެއެވެ. އަދި އުމުރުން ދުވަސްވުމުން ހަމަށް އަންނަ ބަދަލުތައް އައުން ލަސްކޮށްދެއެވެ. މީގެ އިތުރުން މޭބިސްކަދުރަކީ ގައިގެ ހަން މަޑުވެސް ކޮށްދޭ ކަމެކެވެ.\nގައިގެ ހަން ރީތި ކޮށްދިނުމުގެ އިތުރުން ބޮލުގެ އިސްތަށިގަނޑަށްވެސް މޭބިސްކަދުރަކީ ވަރަށް މުހިއްމު އެއްޗެކެވެ. އާއްމުކޮށް މޭބިސްކަދުރު ކާނަމަ، ބޮލުން އިސްތަށިފޭބުމާއި، ބޮލުގައި ހަންފޮޅުމުން ސަލާމަތްކޮށްދެއެވެ. އެހެންކަމުން ދުޅަހެޔޮ އިސްތަށިގަނޑެއް ބޭނުންވާނަމަ، މޭބިސްކަދުރު ކާން އާދަކުރާށެވެ.މީގެ އިތުރުން މޭބިސްކަދުރުން ލިބޭ އިތުރު ސިއްހީ ފައިދާތަކުގެ ތެރޭގައި މައިގްރޭންއިން ސަލާމަތްކޮށްދިނުމާއި، ކިޑްނީގެ ބަލިތަކުން ދުރުކޮށްދިނުމާއި، އުރަމަތީގެ ކެންސަރުން ދުރުކޮށްދިނުމާއި، ލޭގައި ކޮލެސްޓްރޯލް އެކުލެވޭ މިންވަރު ދަށްކޮށްދިނުމާއި، ނޭވާ ހިއްލުމުން ދުރުކޮށްދިނުމާއި، ބަނޑުހަރުވުން ފަދަ މައްސަލަތަކުން ދުރުކޮށްދިނުން ހިމެނެއެވެ.


Fuvamulakugai Alhaa 800 Housing Unit Ah Kurimathilumah Hulhuvaalaifi - Vaguthu\nފުވައްމުލަކުގައި އަޅާ 800 ހައުސިން ޔުނިޓަށް ކުރިމަތިލުމަށް ހުޅުވާލައިފި\nޏ. ފުވައްމުލައް ސިޓީގައި އަޅާ 800 ހައުސިން ޔުނިޓަށް ކުރިމަތިލުމަށް ހުޅުވާލައިފިއެވެ.\nމިއީ ދެކުނުގެ ސަރަހައްދުގައި ފަހިދިރިއުޅުން މަޝްރޫޢުގެ ދަށުން އެޅުމަށް ހަމަޖެހިފައިވާ 5000 ހައުސިންގ ޔުނިޓުގެ ތެރެއިން ފުވައްމުލަކުގައި އެޅުމަށް ހަމަޖެހިފައިވާ 800 ހައުސިންގް ޔުނިޓެވެ. މިހައުސިންގ ޔުނިޓްތަކަށް ކުރިމަތިލާ ފަރާތްތަކުން މަދުވެގެން 900 އަކަފޫޓޫ ބިމެއް އޮންނަން ޖެހެއެވެ.\nއެ ސިޓީގެ ކައުންސިލުން ކުރި އިއުލާނެއްގައި ބުނެފައި ވަނީ، ސަރުކާރުގެ ބޯހިޔާވަހިކަމުގެ ވަޢުދުގައި ހިމެނޭ ހައުސިންގ ޔުނިޓް އަޅައިދިނުމުގެ މަޝްރޫޢުގެ ދަށުން ފުވައްމުލަކު ސިޓީގައި ހައުސިންގ ޔުނިޓްތައް އެޅުމަށް ހަމަޖެހިފައިވާކަމަށެވެ.\nއެ އެގޮތުން ދިރިއުޅުމަށް ގޯތި ލިބިފައިވާ ފަރާތްތަކުގެ ތެރެއިން ގޯތީގައި ގެދޮރު އެޅުމަށް ބޭނުންވާ ފަރާތްތަކަށް އެ މަޝްރޫޢުގެ ދަށުން ގެ އެޅުމަށް ހަމަޖެހިފައިވާކަމަށް އެ އިއުލާނުގައި ވެއެވެ.\nއެ އިއުލާނުގައި ބުނެފައި ވަނީ، މިމަޝްރޫޢުގެ ދަށުން ދިރިއުޅުމަށް ދޫކޮށްފައިވާ ގޯތީގައި ގެ އެޅުމަށް ބޭނުންވާ ފަރާތްތަކުން އެކަަމަށް އެދޭ ފޯމް އަންނަ ސެޕްޓެމްްބަރު މަހުގެ އަށްވާ އާދީއްތަ ދުވަހުގެ 14:00 ގެ ކުރިން ފޯމު ފުރިހަމަކުރުމަށްފަހު ކައުންސިލް އިދާރާއަށް ހުށަހެޅުމަށް އެ އިއުލާނުގައި ވެއެވެ.\nމިދިޔަ ސަރުކާރުންވެސް ފުވައްމުލައް ސިޓީގައިވަނީ 200 ހައުސިންގ ޔުނިޓް އަޅާފައެވެ\nއޮގަސްޓް 23, 2019 07:35\nތީވެސް މިސަރުކާރުން އަޅާ ނިންމިތަނެއް


Miss Muslimaa: Miss World mubaaraathah muslimun dhin raddhu!\nމިސް މުސްލިމާ: މިސް ވޯލްޑް މުބާރާތަށް މުސްލިމުން ދިން ރައްދު\nމިސް ވޯލްޑް މުބާރާތް ނިމުނީ އެވެ. ރީތި ރަނިންގެ ބިކިނީ ޕެރޭޑު ނިމުމަކަށް އައިސް ދެކުނު އެފްރިކާގެ ރީތީގެ ރާނީ ރޮލީން ސްޓޮރަސް އަށް ޝަރަފްވެރިކަމުގެ ތާޖު ލިބުނީ އެވެ.\nދެން މި އޮތީ އެންމެ ރިވެތި މުސްލިމު އަންހެނާގެ ވާހަކަ އެވެ. ނުވަތަ އެންމެ ތާހިރު މުސްލިމު އަންހެނާ ހޮވާ މުބާރާތުގެ ވާހަކަ އެވެ. ބިކިނީ ޕެރޭޑަށް މަޝްހޫރު މިސް ވޯލްޑަށް މުސްލިމު ދުނިޔެއިން ދީފައިވާ ރައްދަކީ މިއީ އެވެ. ވޯލްޑް މުސްލިމާ އެވޯޑް ނުވަތަ މަޝްހޫރު ނަމުން ނަމަ، މިސް މުސްލިމާ މުބާރާތެވެ.\nމިއީ މިސް ވޯލްޑާއި މިސް ޔުނިވާސްއާ އެއް ފެންވަރެއްގައި މުސްލިމު ދުނިޔޭގައި ކުރިއަށް ގެންދާ މިފަދަ އެންމެ ބޮޑު މުބާރާތެވެ. އީކާ ޝާންތީ ނަމަކަށް ކިޔާ އިންޑޮނީޝިއާގެ ކުރީގެ ޓީވީ ޕްރެޒެންޓަރަކު 2011 ވަނަ އަހަރު މި އާދަޔާހިލާފު މުބާރާތް ތައާރަފްކުރީ އޮން އެއާ އަށް ބުރުގާ ނުނަގައިގެން ވަޒީފާ އިން ކަނޑާލުމުގެ ހިތި ތަޖުރިބާ އަށް ފަހު އެވެ.\nމުސްލިމުންގެ އާބާދީ އެންމެ ބޮޑު އިންޑޮނީޝިއާގައި ކުރިއަށް ގެންދާ މި މުބާރާތުގެ ފޯރި އަހަރަކަށް ވުރެ އަހަރެއް ގަދަވަމުން އަންނައިރު މި މުބާރާތް މިހާރު ބަދަލުވެފައި ވަނީ ދުނިޔޭގެ އެކި ކަންކޮޅުތަކުން މުސްލިމު އަންހެނުން ބައިވެރިވާ ފޯރި ގަދަ މުބާރާތަކަށެވެ. މި އަހަރުގެ މުބާރާތުގައި ވެސް ޓްރިނިޑާޑް، ނައިޖީރިއާ، އީރާން، ޓިއުނީޝިއާ، ޔޫކޭ އަދި އޭޝިއާގެ ގިނަ ގައުމުތަކެއްގެ މުސްލިމު އަންހެނުން ބައިވެރިވި އެވެ.\nފަލަސްތީނާއި މިސްރާއި ޖަރުމަނާއި އެމެރިކާ އިން ވެސް މުބާރާތަށް "ރީތީގެ ރަނިން" ދިޔަ އެވެ. ނަމަވެސް ކަން ދިމާކުރި ގޮތުން ވިސާ ހަމަނުޖެހިގެން މި ގައުމުތަކުގެ "ރީތީގެ ރަނިންނަށް" މި އަހަރުގެ މިސް މުސްލިމާގައި ބައިވެރިއެއް ނުވެވުނެވެ.\nމި އަހަރުގެ މުބާރާތް ކާމިޔާބުކުރީ ފައިނަލުގައި "މިސް އިންޑިއާ" އާ ވާދަކޮށް ޓިއުނީޝިއާގެ "މުސްލިމު ރާނީ" އެވެ.\n"އަޅުގަނޑު ބުނެލަން ބޭނުން ވަނީ، އިސްލާމީ ދުނިޔެއަށް އެހީތެރިވުމުގެ ފާގަތިކަން މާތް ރަސްކަލާގެ އަޅުގަނޑަށް މިންވަރު ކުރައްވާށިއޭ. އަދި ފަލަސްތީނުގެ ގާޒާ އާއި ސީރިއާ އަދި އިސްލާމީ އެހެން ގައުމުތަކުގައި ވެސް ހާލުގައި ޖެހިފައި ތިބި މުސްލިމުންނަށް އެންމެން ވެސް ހެޔޮ ދުއާ ކުރައްޗޭ،" އެވޯޑާ ހަވާލުވުމަށް ފަހު ޓިއުނީޝިއާގެ ރީތީގެ ރީތީގެ ރާނީ ފާތިމާ ބިން ގުލްފްރާޗީ ބުނީ މިހެންނެވެ.\nމި މުބާރާތުގެ އެންމެ ހާއްސަ ސިފަ އަކީ މިއީ އެވެ. މިސް ވޯލްޑް އާއި މިސް ޔުނިވާސްއާ މި މުބާރާތް ތަފާތުވަނީ އިސްލާމީ ގަބޫލުކުރުންތައް ކުރިއަށް ނެރެގެން ކުރިއަށް ގެންދާ މުބާރާތަކަށް ވާތީ އެވެ.\nމީގައި އޮންނަނީ ވާދަ އަށް ގުރުއާން ކިޔެވުމާއި އިސްލާމީ އެކި މައުޟޫތަކާ ގުޅޭ ތަފާތު ސުވާލުތަކަށް ޖަވާބު ދިނުމެވެ. މިސާލަކަށް ނެއިލް ޕޮލިޝް އިސްލާމް ދީނުގައި ހަރާންތޯ ނުވަތަ ނޫންތޯއޭ ބުނެ ކުރާ ކަހަލަ ސުވާލުތަކެވެ.\nމުބާރާތް ކާމިޔާބުކުރާ ފަރާތަކަށް ދެނީ 10،000 އެމެރިކާ ޑޮލަރާ އެއްވަރުގެ އަގުހުރި ރަނެވެ. ރަނުން ޖަރީކޮށްފައިވާ އަތުކުރި ގަޑިއެއް ވެސް ލިބެ އެވެ. އަދި ދެކުނު ކޮރެއާ އާއި މައްކާގެ ދެކޮޅު ޓިކެޓް ވެސް ލިބެ އެވެ.\nމި މުބާރާތުގައި އިސްލާމީ ރިވެތި ކުލަތައް ޖައްސާފައިވީ ނަމަވެސް އަދި އިސްލާމް ދީނުގައި ރިވެތީ އަޚުލާގު ކަމަށް ދައްކަން މަސައްކަތްކުރި ނަމަވެސް މުބާރާތަށް ޒަމާނީ ފެޝަނުގެ ކުލަތައް ވެސް ވަރަށް ބޮޑަށް ވަދެފައިވާކަން ފާހަގަކޮށްލެވެ އެވެ. އެގޮތުން މުބާރާތުގައި ވާދަކުރާ މުސްލިމު އަންހެނުން ފެންނަނީ ބުރުގާގެ ފެޝަން ވައްތަރުތަކާ އެކު ނިކަން ގަދަ އަށް މޭކަޕްކޮށް ބޭރު ފުށުގެ ރީތި ކަމަށް ވެސް އިސްކަން ދީގެން ތިބޭ ތަނެވެ.\nރާއްޖޭގައި ވެސް މި ވައްތަރުގެ މުބާރާތެއް ކުރިއަށް ގެންދެ އެވެ. އެއީ ކޮންމެ ރޯދަ މަހެއްގައި މިހާރު ޓީވީއެމުން ގެނެސްދޭ "އެންމެ އަލިގަދަ ތަރި" އެވެ. މިއީ ދެ ޖިންސަށް ވެސް ފުރުސަތު ހުޅުވާލައިގެން ކުރިއަށް ގެންދާ ފޯރިގަދަ ގުރުއާން މުބާރާތެކެވެ.\nޔަގީނަށް ވެސް މިސް މުސްލިމާ މުބާރާތަށް ވުރެ ހެޔޮކަން ބޮޑެވެ.\nގަތަރުގެ އަމީރު ބައިޑަންއާ ބައްދަލު ކުރައްވަނީީ


ސަރަހައްދުގެ ގައުމުތަކަށް ގޯނާކުރުމަކީ ސައޫދީންގެ ޒަމާންވީ އާދައެއް.Mikal News\nސައޫދީއަރަބިޔާގެ މިހާރުގެ ރަސްގެފާނު ސަލްމާން ބިން އަބްދުލް އަޒީޒް(ވ) އަދި އޭނާގެ ދަރިފުޅު އަދި ވަލީއަހުދު މުހައްމަދު(ކ)\nސަރަހައްދުގެ ގައުމުތަކަށް ގޯނާކުރުމަކީ ސައޫދީންގެ ޒަމާންވީ އާދައެއް.\n27 ޖޫޏް 2017, 20:27 |\nގަލްފުގެ ތިންގައުމަކާއި މިސުރު އެކުވެގެން، ގަތަރާ ދެކޮޅަށް މިއަހަރުގެ ޖޫންމަހުގެ ކުރީކޮޅުގައި އަޅައިގެން އުޅޭ ދަތިކުރުމުގެ ފިޔަވަޅަކީ އާކަމެއްނޫނެވެ. ތާރީޚަށް ބަލާލާއިރު ސައޫދީންގެ މިފަދަ ގޯނާތައް މެދުއިރުމަތީގެ ގައުމުތަކަށް އެކިފަހަރުމަތިން ތަޖުރިބާކޮށްފައިވެއެވެ. މިފަހަރުގެ މިކަންތައް ފެށިގެން އައީ މީގެ ދެމަސްކުރިން ގަތަރުގައި ތިބި މިގައުމުތަކުގެ ސަފީރުން އަނބުރާ އެގައުމުތަކަށް ގެނދިޔަ ހިސާބުންނެވެ. ސައޫދީން ބޭނުންވަނީ މެދުއިރުމަތީގެ ހުރިހާ ގައުމުތަކެއްގެ މައްޗަށް އަތްގަދަކުރުމަށެވެ. އެހެންހުރިހާ ގައުމުތަކުގެ މައްޗަށް ނުފޫޒު ހިންގުމަށެވެ. ސައޫދީން ބޭނުންވާހާ ގޮތަކަށް ކަންކަން ނުކޮށްފިނަ އެބަޔަކަށް ފިއްތާ، އިނދަޖައްސާލަން މަސައްކަތްކުރުމަކީ މީގެކުރިން ވެސް ސައޫދީން ކޮށްފައިވާކަމެކެވެ. ގަތަރަކީ ދުނިޔޭގައިވެސް އޮތް އިގްތިސާދު އެންމެ ވަރުގަދަ އެއްގައުމެވެ. ތަބީއީ ގޭސް(ނެޗުރަލް ގޭސް) އެންމެ ގިނައަދަދަކަށް ހުރީ ގަތަރުގައެވެ. މިއީވެސް ސައޫދީންނަށް ކެތްވާވަރުގެ ކަމަކަށް ނުވެއެވެ. ސަބަބަކީ އިގްތިސާދީ ގޮތުން ފުދުންތެރި، ވަރުގަދަ ގައުމުތައް، ބަޔަކު ހަމަ ބުނާހާ ގޮތަކަށް ހަދަން އެއްބަސް ނުވާނެތީއެވެ.\nދުނިޔޭގެ ފުރަތަމަ ބޮނޑު ހަނގުރާމަ ނިމުނުތަނާހެން ކުވޭތު ހިފުމަށްޓަކައި، ކުވޭތާއި ދެކޮޅަށް ސައޫދީން ވަރުގަދަ ހަނގުރާމައެއް ކުރިއެވެ. މިހަނގުރާމައަކީ ކުވޭތަކީ ސައޫދީންގެ ބައެއްކަމަށް ހެދުމަށް ކުރިހަނގުރާމައެކެވެ. ހަނގުރާމަ ނިމުނުއިރު ކުވޭތުގެ އެތައް ސަތޭކަ މީހުން ޝަހީދުވިއެވެ. ހަނގުރާމަ ނިމުމަށްފަހުވެސް، 1919 އިން 1920 ދެމެދު މިދެގައުމުގެ ސަރަހައްދީ ރޮނގުގައި ދޭތެރެ ދޭތެރެއިން ހަމަލާބަދަލުކޮށްފައިވެއެވެ. ހަނގުރާމަޔަށް ފަހު ކުވޭތާ ދެކޮޅަށް ނަޖުދުކަރައިން (މިހާރުގެ ސައޫދީއަރަބިޔާއިން) ވިޔަފާރީގެ ވަރުގަދަ ދަތިކުރުމުގެ ފިޔަވަޅުތަކެއް އެޅިއެވެ. މިދަތިކުރުންތައް ސާދަ އަހަރަށް ދެމިގެން ދިޔައެވެ. ކުވޭތާއި ދެކޮޅަށް ސައޫދީންފެށި، އަސްކަރީ އަދި އިގްތިސާދީ ހަމަލާތަކުގެ ބޭނުމަކީ ކުވޭތުގެ ވީހާވެސް ބޮޑުސަރަހައްދެއް ސައޫދީއަރަބިޔާގެ ބައެއްގެ ގޮތުގައި ކަނޑައެޅުމެވެ.\nއިރާގާއި، ކުވޭތު އަދި ނަޖުދުކަރައިގެ، (މިހާރުގެ ސައޫދީއަރަބިއާގެ) ސަރަހައްދު ކަނޑައެޅުމަށްޓަކައި، 1922 ވަނަ އަހަރު ސައޫދީއަރަބިޔާގެ އަލް އުޤައިރުގައި، އިނގިރޭސީންނާއެކު ސަމިޓް ބައްދަލުވުމެއް ބޭއްވުނެވެ. ނަމަވެސް މިބައްދަލުވުމުގައި ކުވޭތު ތަމްސީލުކުރުމުގެ ފުރުސަތެއް ނުދެއެވެ. މިސަމިޓް ބާއްވަން ޖެހުނު މައިގަނޑު ސަބަބަކީ، ޝޭޚް އަބްދުލްއަޒީޒް އިބްނު ސައޫދުގެ މޭސްތިރިކަމުގެ ދަށުން ހަނގުރާމަކުރަމުންދިޔަ ނަޖުދުކަރައިގެ ވައްހާބީ ބަދަވީންގެ އުދަގޫ އިރާގަށް ބޮޑުވުމެވެ. މުސްލިމް ދުނިޔޭގައި އަބްދުލް އަޒީޒްގެ ނަމުން ކިޔޭ މީނާ އަކީ ސައޫދީއަރަބިޔާގެ ބާނީ، އަދި ފުރަތަމަ ރަސްގެފާނެވެ. އަބްދުލްއަޒީޒްއަށް އެކިބަނޑަށް 100 ވަރަކަށް ކުދިން ލިބިފައިވެއެވެ. މީގެތެރޭގައި 45 ފިރިހެންކުދިން ހިމެނެއެވެ. މިކުދިންގެ މައިންގެ ތެރޭގައި އެތަކެއް އަނބިންނާއި ޖާރިޔާއިން ހިމެނެއެވެ.\nއަލް އުޤައިރު ސަމިޓުގައި އިރާގާއި ނަޖުދުކަރައާއި އަދި ކުވޭތުގެ ސަރަހައްދީ އިން ކަނޑައެޅިއެވެ. މީގެ ތެރޭގައި ނަޖުދުކަރައާއި އިރާގާދެމެދު ވަކިބަޔަކަށް ނިސްބަތްނުވާ ސަރަހައްދެއްވެސް ކަޑައެޅިއެވެ. މިހެން ހަދަންޖެހުނީ އެސަރަހައްދުގެ މިލްކުވެރިކަމާމެދު ދެގައުމަށް އެއްބަސްވުމަކަށް ނާދެވުމުންނެވެ. ހަމަމިފަދަ ސަރަހައްދެއް ކުވޭތާއި ނަޖުދުކަރައާއި ދެމެދު ގާއިމްކުރެވުނެވެ. ސަމިޓް ނިމިގެން ދިޔައީ ކުވޭތުގެ ތިންބައިކުޅަ ދެބަޔަކީ ނަޖުދުކަރައިގެ ބައެއްގެ ގޮތުގައި ކަނޑައަޅާފައެވެ. މިއީ އިނގިރޭސީންގެ ބޮލަށްއެރިގެން ޝޭޚް އަބްދުލްއަޒީޒް އިބްނު ސައޫދު ހިންގި ނުބައި އަމަލެކެވެ. ކުވޭތުގެ އެއްވެސް ފަރާތެއް ސަމިޓުގައި ބައިވެރިކޮށްފައި ނުވާތީ ކުވޭތުގެ ހައްގުގައި ބަސްބުނާނެ އެއްވެސް މީހަކު ނެތުމުން، އިބުނު ސައޫދު ބޭނުންވެގޮތަށް ކަންތައްވެ ނިމިދިޔައީއެވެ. މިއެއްބަސްވުން ތަންފީޒުކުރަންފެށީ1922 ވަނައަހަރު ޑިސެމްބަރު މަހުގެ ދެވަނަ ދުވަހުއެވެ.\nސައޫދީއަރަބިޔާގެ ފެށުން އައީވެސް މިފަދަގޮތަކަށެވެ. މިހާރުގެ ސައޫދިއަރަބިޔާ އުފެދުނީ، އަބްދުލްއަޒީޒްގެ އިސްވެހުރި ކުރި ހަނގުރާމާގައި އޭނާގެ އުފަންރަށް ރިޔާޒް ހިފުމާހަމައިންނެވެ. ރިޔާޒް ހިފުމަށްފަހު އޭނާ ނަޖުދުކަރަ ފަތަހަކުރިއެވެ. އަދި އެންމެފަހުން ހިޖާޒްކަރަ ފަތަހަކޮށް، މިހާރުގެ ސައޫދީއަރަބިޔާގެ ގޮތުގައި އޭނާގެ އާއިލާގެ ނަމަށް ނިސްބަތްވާގޮތަށް ގައުމު އިއުލާންކުރީ 1932 ވަނަ އަހަރުއެވެ.


ViliMalé Football arena ge saamaanu rashah gengosfi\nވިލިމާލޭ ފުޓްބޯޅަ އެރީނާގެ ސާމާނު އެ ރަށަށް ގެންދިއުން\nދެކުނު ކޮރެއާގެ ސްކައި ވިންޑް ގުލޯބަލް ކުންފުނިން ވިލިމާލޭގައި ހަދާ ފުޓްބޯޅަ އެރީނާ ސާމާނު އެރަށަށް ގެންގޮސް މަސައްކަތް ފެށުމަށް ތައްޔާރު ވެއްޖެ އެވެ.\nވިލިމާލެއަކީ ފުޓްބޯޅައިގެ ރަށެކެވެ. ކުރިން ފުރަތަމަ ޑިވިޝަންގައި ވާދަ ކުރި ވިޔަންސާ އަކީ، ވިލިމާލެއަށް ނިސްބަތްވާ ކުލަބެކެވެ. ކުރިއަށް އޮތް ތިން ވަނަ ޑިވިޝަން ފުޓްބޯޅަ މުބާރާތުގައި ވާދަ ކުރާ ވިލިމާލޭ ޔުނައިޓެޑަކީ ވިލިމާލޭގައި ދިރިއުޅޭ ޒުވާނުންތަކެއް ހިންގާ ކުލަބެކެވެ. މާލެއާ ވަކިން އޮތް ނަމަވެސް މާލޭގެ ފަސް ވަނަ އަވަށުގެ ގޮތުގައި އޮތް މި ރަށުގައި ފުޓްބޯޅައިގެ ފޯރި އޮތަސް ނެތީ ދަނޑެކެވެ.\nދެކުނު ކޮރެއާގެ ސްކައިން ވިންޑް ގުލޯބަލް ކުންފުންޏާ ގުޅިގެން ވިލިމާލޭގައި އެފްއޭއެމުން ހަދާ އެ ދަނޑު ވެގެންދާނީ، ރާއްޖޭގައި އަޅާ ފެންވަރު ރަނގަޅު އެއް ޓާފް ދަނޑަށެވެ. ދަނޑުގައި ހަރުކުރާ ފެން ހިންދާ "ޝޮކް ޑްރައިން ސިސްޓަމުން" ދަނޑަށް ވެހޭ ފެންގަނޑު ފަސޭހަ މި ސިސްޓަމުން ހިންދާލާނެ އެވެ. އަދި ރާއްޖޭގެ ދަނޑެއްގައި ހަރުކުރާ އެންމެ ފެންވަރު ރަނގަޅު ލައިޓިން ސިސްޓަމް ވެސް ހަރުކުރާނީ މި އެރީނާގަ އެވެ.\nވިލިމާލޭގައި ހަދާ ފުޓްބޯޅަ އެރީނާގައި ކުޅުންތެރިންނަށް ތިބެވޭނެ ގޮތަށް ހަދާ އެކޮމެޑޭޝަން ބްލޮކްއަކާއި ފުޓްބޯޅަ ޑިވެލޮޕްމެންޓްގެ ބޭނުންތަކަށް ބޭނުން ކުރާނެ ރިސޯސް ފެސިލިޓީއެއް ގާއިމު ކުރާނެ އެވެ. އެރީނާގެ ދަނޑުގެ މަސައްކަތް މެއި ހަ ވަނަ ދުވަހުގެ ނިޔަލަށް ނިންމާލުމަށް އެފްއޭއެމުން ވަނީ ޓާގެޓް ކޮށްފަ އެވެ. އެ ދަނޑުގެ މަސައްކަތް ކުރުމަށް ހަދަން ޖެހޭ ސާވޭގެ މަސައްކަތް މިދިޔަ ހަފުތާގައި ވަނީ ކޮށްފަ އެވެ.\nވިލިމާލޭގެ ދަނޑަކީ ރާއްޖޭގެ އެކިކަންކޮޅުތަކުގައި ސްކައި ވިންޑް ގުލޯބަލް ކުންފުނިން އަޅާ 20 ދަނޑުގެ ތެރެއިން އެއް ދަނޑެވެ. އޭގެ ތެރެއިން 17 ދަނޑު އަޅާނީ ރާއްޖޭގެ އެކި ސަރައްހަދުތަކަށް ހާއްސަ ކޮށްގެން އެކި ރަށްރަށުގަ އެވެ. އަނެއް ދެ ދަނޑަކީ ކުޅިވަރު އެކުވެނީގައި އަޅާ ޓާފް ދަނޑުގެ އިތުރުން ހުޅުމާލޭގައި ހުޅުވާ ފުޓްބޯޅަ ސްކޫލްގެ ދަނޑެވެ.\nފުރަތަމަ މެޗުން ޒުވާން ޓީމު ބަލިވެއްޖެ


Th. Atholhuge2rashakun masthuvaathakehchaa eku3meehaku hayyarukohfi - vNews.mv\nތ. އަތޮޅުގެ ދެ ރަށަކުން މަސްތުވާތަކެއްޗާއެކު ތިންމީހަކު ހައްޔަރުކޮށްފި\nޠާހިރާ އަޒްހާރު 23 January 2021, 16:54\nތ. އަތޮޅުގެ ދެރަށެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި މަސްތުވާތަކެއްޗާއެކު ތިން މީހަކު ހައްޔަރު ކޮށްފިއެވެ.\nފުލުހުން ބުނީ މި ތިން މީހުން ހައްޔަރުކޮށްފައިވަނީ މަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ތ. އަތޮޅު ތިމަރަފުށި އަދި ތ. މަޑިފުށީގައި ހިންގި މަސްތުވާތަކެތީގެ އޮޕަރޭޝަންތަކެއްގައި ކަމަށެވެ.\nއެގޮތުން ތ. ތިމަރަފުށީގައި މަސްތުވާތަކެތީ ގެންގުޅޭ ކަމަށް ފުލުހުންނަށް ލިބުނު މައުލޫމާތަކާއި ގުޅިގެން މިމަހުގެ 20 ވަނަ ދުވަހު އެރަށުގައި ހާއްސަ އޮޕަރޭޝަނެއް ހިންގާފައިވާކަމަށް ފުލުހުން ވަނީ ބުނެފައެވެ.\nމި އޮޕަރޭޝަންގައި ތިމަރަފުށީ މަގުމަތީގައި ހުރި މީހަކު ހުއްޓުވައި ބަލާ ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރިި ރަބަރު ޕެކެޓެއް އޭނާގެ އަތުން ފެނިފައިވާކަމަށް ފުލުހުން ބުނެއެވެ.\nމިމައްސަލާގައި ފުލުހުންގެ ބެލުމުގެ ދަށަށް ގެންގޮސްފައިވަނީ 42 އަހަރުގެ ދިވެހި ފިރިހެނެކެވެ.\nމީގެ އިތުރުން އެ އަތޮޅު މަޑިފުށީގައި މަސްތުވާތަކެތީގެ ވިޔަފާރި ކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްގައި މަޑިފުށި މަގުމަތިން ދެމީހަކު ފުލުހުންގެ ބެލުމުގެދަށަށް ގެނެސް ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ދެ ސެލޯފިންކޮޅު ފެނިފައިވާކަމަށް ފުލުހުން ވަނީ ބުނެފައެވެ.\nމިމައްސަލާގައި އެ ރަށުން 18 އަހަރުގެ ދިވެހި ފިރިހެނަކާއި 18 އަހަރުން ދަށުގެ ކުއްޖަކު ހައްޔަރުކޮށްފައިވާ ކަމަށް ފުލުހުން މައުލޫމާތު ދެއެވެ.\nމިފަހަކުން މަސްތުވާތަކެތީގެ ގިނަ މައްސަލަތަކުން މާލެއާއި އަތޮޅުތަކުން އަންނަނީ ފެންމަތިވަމުންނެވެ.\nއެގޮތުން މިމަހުގެ 19 ވަނަ ދުވަހު ތ. ހިރިލަންދޫގައި ހިންގި އޮޕަރޭޝަނެއްގައި 25 އަހަރުގެ ދިވެހި ފިރިހެނަކު ފުލުހުންގެ ބެލުމުގެ ދަށަސް ގެންގޮސްފައިވާއިރު، މިމަހުގެ 17 ވަނަ ދުވަހު ނ. ހޮޅުދޫގައި ހިންގި މަސްތުވާތަކެތީގެ އޮޕަރޭޝަނެއްގައި 27 އަހަރުގެ ދިވެހި ފިރިހެނަކާއި، 34 އަހަރުގެ ދިވެހި ފިރިހެނަކު ވަނީ ހައްޔަރު ކޮށްފައެވެ.\nމަސްތުވާތަކެތީގެ މައްސަލައަކީ މުޖުތަމައުގައި ހައްލު ބޭނުންވެފައިވާ ބޮޑު މައްސަލައަކަށްވުމުން މިކަމަށް އެދެވޭ ހައްލެއް ހޯދުމުގެ މަޝްވަރާތަކެއް ޖެންޑަރ މިނިސްޓްރީން ވަނީ ކަމާގުޅުންހުރި އެކި އިދާރާތަކާއެކު ކުރިއަށްގެންގޮސްފައެވެ.\nމިބައްދަލުވުންތަކުގައި މަސްތުވާތަކެތި ބޭނުންކުރުން ހުއްޓުވުމަށް ކުރަންޖެހޭ މަސައްކަތުގައި އެކި އިދާރާތަކުން ކުރެވިދާނެ މަސައްކަތްތަކާ ގުޅޭގޮތުން ވަނީ މަޝްވަރާކޮށްފައެވެ.\nމުޖުތައު ބިނާކުރާ މޭސްތިރިންނަކީ އަންހެނުން: ގާސިމް


Dhuvahu dhadhu 100 inn matheegai, mi ee emme ekahccheh kiyai gaumu salaamaiy kuran vee vaguthu! - One Online\n31 ޖުލައި 2020، މާލެ، އަޟްހާ އީދު ފާހަގަކުރުމައް ގިނަ ބަޔަކު މަގުމަތަކާއި ޕާކުތަކަށް ނުކުމެ -- ވަން ފޮޓޯ: މުހައްމަދު ހައްޔާން\nދުވަހު އަދަދު 100 އިން މަތީގައި، މިއީ އެންމެން އެކައްޗެއް ކިޔައި ގައުމު ސަލާމަތް ކުރަންވީ ވަގުތު!\nއެންމެންވެސް ދައްކަނީ އެއް ވާހަކައެކެވެ. އިވެނީ އެއް އަޑުތަކެކެވެ. ބިރުވެރިކަން އިންތިހާއަށް ބޮޑުވެފައިވާ ކަމުގެ ބިރުވެރި ވާހަކަތަކެވެ. ކޮވިޑްގެ ހާލަތު މެނޭޖް ނުކުރެވޭ ހިސާބަށް ގޮސްދާނެ ކަމުގެ ބިރުވެރި ވާހަކަތަކެވެ. އަދަދުތައް ދުވަހެއް ދުވަހަކަށް މަތިވާކަމުގެ ވާހަކައެވެ. ސިއްހީ މާހިރުން ކޮންމެ ރެޔަކުމެ ފިލި ޖަހައިދެމުންދަނީ ގައުމު އޮތް ބިރުވެރި ހާލަތު ސިފަކޮށްދެމުންނެވެ. ކަންބޮޑުވާ ހިސާބަށް ގައުމުގެ ހާލަތު އަނެއްކާވެސް މިވަނީ ގޮސްފައެވެ. ދެން އޮތީ ފަރުދީ ޒިންމާ އަދާ ކުރުމެއް ނޫން ހެއްޔެވެ؟\nނިއު ނޯމަލްއާއެކު އެތައް ލުއިތަކެއް ދީފިއެވެ. އެތައް ފަސޭހަތަކެއް ކޮށްދީފިއެވެ. ބަންދުވެފައި ތިބި ތިބުމަށް ނިމުމެއް ގެނެސްދީ، ރައްޔިތުންނަށް ހިތްހަމަ ޖެހުމުގެ ނޭވާއެއް ލުމުގެ ފުރުސަތު ދީފިއެވެ. ނަމަވެސް ފުރުސަތުގެ ބޭނުން ހިފީ މާ ރަނގަޅަށް ނޫން ކަން މިހާރު ހުރި ނަންބަރުތަކުން ވަރަށްވެސް ސާފެވެ. އެހެންކަމުން ސިއްހީ މާހިރުންވެސް އަބަދުމެ އާދޭސް ކުރަނީ ފަރުދީ ޒިންމާ އަދާ ކުރުމަށެވެ. އެހެން ނޫން ނަމަ މިކަމުން އަރައި ގަންނަން ދަތިވެދާނެ ކަމަށް އެބޭފުޅުން ވިދާޅުވެއެވެ.\nމާގިނަ ހަރުކަށި ފިޔަވަޅުތަކެއް އަޅާފައި ނެތް ނަމަވެސް މި މަހުގެ ތެރޭގައި ސިއްހީ މާހިރުންގެ ލަފަޔާއެކު ހެލްތު ޕްރޮޓެކްޝަން އެޖެންސީން މިވަނީ ފިޔަވަޅުތައް ވަރުގަދަ ކޮށްފައެވެ. އެގޮތުން މާލެ ސަރަހައްދުގައި މާސްކް އެޅުން މަޖުބޫރުކޮށް ރޭގަނޑު 10:00 ގެ ފަހުން ބޭރުގައި އުޅުން މަނާ ކުރިއެވެ.\nނަމަވެސް އެކަމަށްވެސް ބައެއް ރައްޔިތުން ދިނީ ބީރު ކަންފަތެކެވެ. މާސްކު ނާޅައި ބޭރުގައި އުޅޭ މީހުން އެއްވެސް ޖެހިލުމެއްނެތި އުޅެނީއެވެ. ކާފިއުއަށް ބޯނުލަނބައި، ބޭރުގައިވެސް އެތައް ބަޔަކު އުޅެއެވެ. މިއީ ކޮންމެ ދުވަހަކުވެސް އާންމުންގެ ޝަކުވާއެކެވެ. ސިއްހީ މާހިރުންގެ ވެސް ޝަކުވާއެވެ.\nފުލުހުންގެ ތަފާސް ހިސާބުތަކަށް ބަލާއިރު، މާސްކު ނާޅައި އުޅުނު 2400 އަށްވުރެ ގިނަ މީހުންނަށް ފިޔަވަޅު އަޅާފައި ވެއެވެ. އެކަކަށް ހަ ފަހަރު ފިޔަވަޅު އަޅާފައި ވެއެވެ. ކާފިއު ގަޑީގައި ބޭރުގައި އުޅުނު 3200 އަށްވުރެ ގިނަ މީހުންނަށް ފިޔަވަޅު އަޅާފައިވެއެވެ. އޭގެ ތެރޭގައި 18 އަހަރާއި 40 އަހަރާ ދެމެދުގެ 2800 މީހަކަށް ފުލުހުން ފިޔަވަޅު އަޅާފައިވެއެވެ.\n2 އޯގަސްޓް 2020، މާލެ، މާލޭގައި ކޮވިޑް 19 ފެތުރުން އިތުވާން ފެށުމާއެކު މާސްކް އެޅުން މަޖުބޫރުކުރުން - ބާޒާރުމަތީގައި މީހުން މާސްކް އަޅައިގެން -- ވަން ފޮޓޯ: މުހައްމަދު ހައްޔާން\nމާސްކު ނަގައިގެން އުޅުން މަނާއިރު، މަގުމަތީގައި ސިނގިރޭޓް ބުއިންވެސް ވަނީ މަނާކޮށްފައެވެ. މަދުން ނަމަވެސް މަގުމަތީގައި މާސްކް ނަގައިގެން ސިނގިރޭޓް ބޯން މީހުން ތިބެއެވެ. ކެފޭ ރެސްޓޯރެންޓްތައްވެސް އޮންނަނީ ފުރި ބާރުވެފައެވެ. ސައިކަލު ބުރުޖަހަން ނުކުންނަ މީހުންވެސް މަދެއް ނޫނެވެ. ރައްކާތެރިކަމަށް އަޅާފައިވާ ފިޔަވަޅުތަކަށް މަދު ބަޔަކު ބޯ ނުލެނބުމުގެ ސަބަބުން ބޮޑު ބިރަކާ ކުރިމަތިލާން ޖެހިދާނެތީ އާންމުން ވަރަށް ބޮޑަށް ކަންބޮޑުވެއެވެ.\n"މާސްކް ނަގައިގެން ސިނގިރޭޓްވެސް ބޯން ތިބެނީ، އެއްވުންތައް ބާއްވަނީ އެވަރަށް، ކޮފީތަކުގައި ގައިދުރުކަމެއް ނުހުރޭ، މަގުމަތި އޮންނަނީ ފުރި ބާރުވެފަ، އަބަދުވެސް ސިއްހީ މާހިރުން ނަސޭހަތް ދެމުން އަންނަނީ މާސްކު އަޅައިގެން އުޅުމާއި ގައިދުރުކަން އިސްކުރުން. އެކަމަކުވެސް އެވާހަކަ އަޑުއަހާ މީހަކު ނޫޅޭ، ހާއްސަކޮށް ޒުވާނުން، މިކަމާމެދު ސީރިއަސް ނުވާ ކަމީ އަސްލު ކަންބޮޑުވާން ޖެހޭ ކަމެއް،" ސޯޝަލް މީޑިއާގައި މީހަކު ލިޔެފައި ވެއެވެ.\nމާސްކު އެޅުން މަޖުބޫރުކޮށް ކާފިއު ގަޑިއެއް ހަމަޖެއްސުމުންވެސް ބަދަލެއް ނައެވެ. ތަފާތެއް ފެންނަ ގޮތެއް ނުވިއެވެ. އަދަދު 100 އިން ދަށަށް ނުދެއެވެ. ކޮންމެ ދުވަހަކު އެތައް ދިވެހިންނެއް ޕޮޒިޓިވް ވެއެވެ. އޭގެ ތެރޭގައި ގިނައީ އުމުރުން 18 އަހަރާއި 40 އަހަރާ ދެމެދުގެ މީހުންނެވެ. ޒުވާނުންގެ ހަރާކާތްތައް މަދު ކުރުމަށް މި ހަފުތާގައި ވަނީ ރޭގަނޑު 8:00 އިން ފަތިހު 5:00 އަށް އެއްގަމު އުޅަނދު ދުއްވުން މަނާކޮށްފައެވެ.\nމި ނިންމުމާ ގުޅިގެން ގިނަ ބައެއްގެ ފާޑުކިޔުން ކަމާބެހޭ އިދާރާތަކަށް އަމާޒު ވިއެވެ. އެގޮތުން ކަންކަން ނިންމަނީ ވިސްނައި ނުލައި ކަމަށާއި މިއީ ވަރަށް ގޯސް ނިންމުމެއް ކަަމަށްވެސް ބައެއް ފަރާތްތަކުން ގަބޫލު ކުރެއެވެ. ނަމަވެސް މި ނިންމުމަށް ތާއީދުކުރާ ފަރާތްތައްވެސް ގިނައެވެ. މިކަމަށް އޮތީ ބަހުސެއް ފެށިފައެވެ.\n"އަސްލު މިއީ ބައެއް މީހުން ހިތްހަމަ ޖެހޭ ނިންމުމަކަށް ނުވެދާނެ، އެކަމަކު މިއީ ރަނގަޅު ނިންމުމެއް، އެއީ ޒުވާނުން ކޮފީތަކަށް ނުކުމެ ސައިކަލުގައި ބުރު ޖަހަން އުޅޭ ގަޑި. އެހެންކަމުން ބޭރަށް ނުކުންނަ އަދަދު މަދުވާނެ ކަމަށް ގަބޫލު ކުރަން އެބަޖެހޭ، ނިންމުން ރަނގަޅު،" ޒުވާނަކު ކޮށްފައިވާ ޓުވީޓެއްގައި ވެއެވެ.\nޑރ. އަލީ ލަތީފު ވިދާޅުވީ، ކޮވިޑް ކޮންޓްރޯލް ކުރަން އަޅަން ޖެހޭ މާބޮޑު ތަފާތު ފިޔަވަޅުތަކެއް ނެތް ކަމަށެވެ. މިއަދު ބައެއް ފިޔަވަޅުތައް އެޅުމުން ބައެއް މީހުން އެކަމާ ނުރުހުންވި ނަމަވެސް މިއީ ކޮންމެހެން ވެސް ކުރަންޖެހޭ ކަމެއް ކަމަށް ވިދާޅުވި އެވެ.\n"ސަބަބަކީ ކޭސްތައް އިތުރުވަމުން ދާވަރުން. އަޅުގަނޑުމެން ފިޔަވަޅު އަޅަނީ ހަމަ ހުރެލާފައެއް ނޫން. ވަކި މިންގަނޑުތަކަކަށް ބަލާފައި އަޅުގަނޑުމެން ފިޔަވަޅުތައް މި އަޅަނީ. އަޅުގަނޑުމެން ކޮންމެ ހަފުތާއަކު އެބަ ބަލަން ފާއިތުވި ހަފުތާގައި ކިހިނެއްތޯ ކޭސަސްތައް ހުރީ. އެ ބަލާފަ އެ މިންގަނޑުތަކަށް ފެތޭތޯ ބަލާފަ މި ފިޔަވަޅުތައް މި އަޅަނީ،" ޑރ. އަލީ ލަތީފު ވިދާޅުވިއެވެ.\nދައްކަން ޖެހިފައިވަނީ ފަރުދީ ޒިންމާގެ ވާހަކައެވެ. ސިއްހީ މާހިރުން ނިންމާ ކަންކަމަށް ފާޑު ކިޔުމުގެ ބަދަލުގައި ވަކި ވަކި ފަރުދުން ޒިންމާ ނަގަން ދަސްކުރަން މިވަނީ ޖެހިފައެވެ. ހާލަތު ވަރަށްވެސް ގޯހެވެ. ބޮޑު ރާޅެއްގެ އަޑު އަނެއްކާވެސް ވަރަށް ގަދައެވެ. އެހެން ކަމުން ސިއްހީ މާހިރުންވެސް މިވަނީ ހާލަތު ގޯސްވާ ނަމަ އަނެއްކާވެސް ލޮކްޑައުނަކަށް ދާންޖެހިދާނެ ކަމުގެ އިޝާރާތް ކޮށްފައެވެ. ނަމަވެސް އަދިވެސް ފިޔަވަޅުތަކުން ކޮންޓްރޯލް ކުރެވިދާނެ ކަަމަށް ސިއްހީ މާހިރުން ގަބޫލު ކުރެއެވެ.\n"އަޅުގަނޑު ނުދަންނަވަން މިއަދު ލޮކްޑައުންއަކަށް ދާންޖެހެއެކޭ. ނަމަވެސް ބަލި ކޮންޓްރޯލް ނުކުރެވިއްޖެއްޔާ ލޮކްޑައުންއަކަށް ވެސް ދާންޖެހޭނެ. ލޮކްޑައުންއަކަށް ދާން މިޖެހެނީ ބަލި ކޮންޓްރޯލް ކުރަން. ދިވެހިންގެ ފުރާނަ ސަލާމަތްކުރަން ވެގެން. މިގޮތަށް އެކްޝަން ނަގައިފިއްޔާ ލޮކްޑައުންއަކަށް ނުގޮސް ފަރުޖެހިދާނެ ކަމަށް ލަފާކުރެވެނީ،" ޑރ. އަލީ ލަތީފު ވިދާޅުވިއެވެ.\n23 އޯގަސްޓް 2020، މާލެ، އެޗްއީއޯސީގައި ކުރިއަށްގެންދާ ނޫސްވެރިންގެ ބައްދަލުވުމުގައި ޑރ. އަލީ ލަތީފު ވާހަކަދައްކަވަނީ -- ފޮޓޯ: އެޗްއީއޯސީ\nލޮކްޑައުނަކީ ފަހު ޗޮއިސް ކަަމަށާއި އެހެން ނަމަވެސް ފިޔަވަޅުތައް ހަރުކަށި ވެގެންދާނެ ކަމަށް ސިއްހީ މާހިރުން ވަނީ ވިދާޅުވެފައެވެ. އެހެންކަމުން މިހާރުވެސް ދީފައިވާ އިރުޝާދުތަކާއި އަމަލު ކުރަން އަންގާފައިވާ ގޮތަށް އާންމުން އަމަލު ކުރަމުން ގެންދާނަމަ ޑިސެމްބަރުގެ ކުރިން ގައުމު ހަމަޔަކަށް އެޅޭނެ ކަމަށް ސިއްހީ މާހިރުން ގަބޫލުކުރެއެވެ. އަލުން ލޮކްޑައުނަކަށް ދިއުމަކީ އެންމެންވެސް ބޭނުންވާނެ ކަމެއް ނޫންކަން ސިއްހީ މާހިރުން ދެކެއެވެ.\nފާއިތުވި ތަނުގައި ލޮކްޑައުންއަކަށް ދިއުމުން ދިމާވި އުނދަގޫތައް އަދިވެސް ހަނދާނުގައި ހުންނާނެ ކަމަށް ޑޮކްޓަރުން ވިދާޅުވެއެވެ. އެހެންކަމުން އެޗްޕީއޭ އިން ދަންނަވާ ދެންނެވުމަށް ސަމާލުކަން ދިނުމަށް އެދިވަޑައިގަންނަވާ ކަމަށްވެސް ޑރ. އަލީ ލަތީފު ވިދާޅުވެފައިވެއެވެ.\n"އެކްޝަން ނެގުމަކީ މީހަކަށް އުނދަގޫ ކުރާކަށް މިކަހަލަ ކަމެއް ކުރުމުގެ ނިޔަތުގައި ކުރާ ކަމެއް ނޫން. މިގޮތަށް އެކްޝަންތައް ނެގީމަ އަޅުގަނޑުމެން އެންމެންނަށް ވެސް އޭގެ އުނދަގޫ ލިބޭނެ. އަޅުގަނޑުމެންގެ އާއިލާއަށް ވެސް ލިބޭނެ. އެހެންކަމުން އަޅުގަނޑުމެން ވަރަށް ބޮޑަށް އެދޭ ކަމެއް މިގޮތަށް ރިސްޓްރިކްޝަން ހެދީމަ އެގޮތަށް އުޅުއްވުމަކީ ވަރަށް ބޮޑަށް އެދޭ ކަމެއް،" ޑރ. ވިދާޅުވިއެވެ.\nސިއްހީ މާހިރުންގެ ބަސް ގަބޫލުކޮށް އަޑުއަހަންވީ ވަގުތު މިއޮތީ މާ ބޮޑަށް ވެސް ޖެހިފައެވެ. ގައުމަށް މިހާރު ދިމާވެފައި މިވާ ބިރުވެރިކަމުން އަރައި ގަނެވޭނީ އެންމެން ގުޅިގެނެވެ. އެންމެންގެ އެއްބާރުލުމާއެކުއެވެ. ފަރުދީ ޒިންމާ ފުރިހަމައަށް އަދާކޮށްގެނެވެ. އެހެންކަމުން ސިއްހީ މާހިރުން ދީފައިވާ ލަފަޔާއި އިރުޝާދުތައް އަޑުއަހައި ބޯލަނބަން ޖެހެއެވެ. އެހެން ނޫންނަމަ ސިއްހީ މާހިރުން އެ ކުރަހައިދޭ ބިރުވެރި މަންޒަރުތައް ފެނުން މާ ދުރަކު ނެތެވެ. ރައްކާތެރިކަން އޮތީ އެންމެން ގުޅިގެން މަސައްކަތް ކުރެވިގެނެވެ.\nގުޅޭ ޓެގު ޕޮލިސް ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19 އެޗްއީއޯސީ ޑރ. ފާތިމަތު ނަޒްލާ ރަފީގު ލޮކްޑައުން


Fulidhoo gai loanch eh govai, aniyaavi kappi ithuru faruvaa ah Male' genesfi - One Online\nފުލިދޫގައި މިއަދު ލޯންޗެއް ގޮވައި އަނިޔާވި މީހާ އިތުރު ފަރުވާއަށް މާލެ ފޮނުވާލަން ސީއެމްބިއުލާންސަށް އަރުވަނީ ---\nވ. ފުލިދޫގައި ލޯންޗެއް ގޮވައި އަނިޔާވި ކައްޕި އިތުރު ފަރުވާއަށް މާލެ ގެނެސްފިއެވެ.\nއެ ހާދިސާ ހިނގާފައިވަނީ މިއަދު ހެނދުނު 8:30 ހާއިރުއެވެ. ފުލިދޫން "ވަން"އާ ވާހަކަ ދެއްކި މީހަކު ބުނީ، ލޯންޗު ގޮވާފައިވަނީ ހަތަރު ފަތުރުވެރިންނާއެކު އެކްސްކާޝަންއަކަށް ދާންވެގެން ތައްޔާރުވަމުން ދަނިކޮށް ކަމަށެވެ.\n"ޖެޓީގައި ލޯންޗު އޮތީ. ތެޔޮ އަޅާލައިގެން ނައްޓާލަން ސްޓާޓު ކޮށްލި ގަޑީގައި މިކަމެއް މި ހިނގީ،" ހާދިސާގެ މައުލޫމާތު އެނގޭ ފަރާތަކުން ކިޔައިދިނެވެ.\nއޭނާ ބުނީ، 115ގެ އިންޖީނެއް އަޅާފައި އޮތް 20 އަކަށް ފޫޓުގެ އެ ލޯންޗު ގޮވީ ޕެޓްރޯލް ޓޭންކުން އާވި ބޭރު ނުވުމުގެ ސަބަބުން ކަމަށް ލަފާ ކުރެވޭ ކަމަށެވެ.\nފުލިދޫގައި މިއަދު ގޮވި ލޯންޗު އެއްގަމަށްލާފައި ----\n"އާވި ބޭރު ނުވެ ސްޓާޓު ކޮށްލި ގަޑީގައި ބެޓްރީން ދިލަކަނި ބުރައިގެން މި ގޮވީ. އެ ގަޑީގައި ލޯންޗާއި ހިޔާގަނޑުވެސް ވަކިވެގެން ދިޔައީ،" އޭނާ ކިޔައިދިނެވެ.\nހާދިސާ ހިނގި ވަގުތު ކައްޕިގެ އިތުރުން ލޯންޗުގައި ތިބީ ހަތަރު ފަތުރުވެރިންނާއި ބިދޭސީ ގައިޑެކެވެ. ހާދިސާގައި އެންމެ ބޮޑަށް އަނިޔާވެފައި ވަނީ ކައްޕިއަށެވެ. ކައްޕި ނެގީ ޖެޓީ ދަށުން ކަމަށް "ވަން" އަށް މައުލޫމާތު ދިން މީހާ ކިޔައިދިނެވެ.\nފުލިދޫ ސިއްހީ މަރުކަޒުގެ މެނޭޖަރު މޫސާ ފާރިސް ވިދާޅުވީ، ހާދިސާއާ ގުޅިގެން ހަ މީހުންވެސް ފަރުވާއަށް އެ މަރުކަޒަށް ގެންދިޔައެވެ. ނަމަވެސް ކައްޕި ފިޔަވައި ދެން ތިބި މީހުން މިހާރު ވަނީ ފަރުވާއަށްފަހު ދޫކޮށްލައިފައެވެ.\n"ކައްޕިގެ ހާލުވެސް ސްޓޭބަލް. އެކަމަކު އެތެރެހައްޓައް ލިބިފައި ހުރީ ކިހާވަރެއްގެ ގެއްލުންތަކެއް ކަމެއް ބުނާކަށް ނޭނގޭ. އެހެންވެ މިއަދު 11:45 ހާއިރު ސީއެމްބިއުލައިންސްގައި ވަނީ މާލެ ފޮނުވާލާފައި،" މޫސާ ފާރިސް ވިދާޅުވިއެވެ.\nގުޅޭ ޓެގު ކަނޑުމަތީގެ ހާދިސާތައް ވ. ފުލިދޫ ސީ އެމްބިއުލާންސް


' Arsenal ge medhuthere hifahattaalee Partey ekani' - One Online\nރޭ ކުޅުނު މެޗުގައި ތޯމަސް ޕާޓޭ --- ފޮޓޯ/ ގެޓީ\nއާސެނަލް ޖާޒީގައި ތޯމަސް ޕާޓޭ ކުޅުނު ފުރަތަމަ މެޗުގައިވެސް ވިދާލައިފިއެވެ.\nޔޫރޮޕާ ލީގުގެ ގްރޫޕް ސްޓޭޖުގައި އާސެނަލްއިން ކުޅުނު ފުރަތަމަ މެޗުގައި ރެޕިޑް ވިއޭނާގެ މައްޗަށް ކުރިހޯދީ 2-1ގެ ނަތީޖާއަކުންނެވެ. އޮސްޓްރިއާގައި ރޭ ކުޅުނު މެޗުން އާސެނަލް ކުރި ހޯދީ ޑޭވިޑް ލުއިޒްއާއި ޕިއާ އެމްރެކް އަބަމަޔާންގެ ގޯލްތަކުންނެވެ.\nއެތުލެޓިކޯ މެޑްރިޑުން މި ސީޒަނަށް އާސަނެލްއާ ގުޅުނު ތޯމަސް ޕާޓޭ ރޭގެ މެޗުގެ ފުރަތަމަ 11 ގައި ހިމެނިފައިވާއިރު، މެޗުގެ ތަރިއަކީވެސް އޭނާއެވެ. އެކަން ކޯޗު މިކޭލް އާޓެޓާވެސް ވަނީ މެޗަށްފަހު ފާހަގަކޮށްފައެވެ.\n"ޕާޓޭ ފެނުނީ ވަރަށް ވަރުގަދަކޮށް. ވަރަށް ފަސޭހަކަމާއެކު ޓީމަށް ފައްކާވެފައި ޕާޓޭ ހުރީ. ދެވަނަ ހާފްގައި ވަރަށް ބޮޑަށް ހުޅުވާލައިގެން ކުޅުނުއިރު، މިޑްފީލްޑް ހިފެހެއްޓީ ޕާޓޭ އެކަނި. އެނގޭ އަގުބޮޑުކޮށް ޕާޓޭ ގެނައުމުން އަގާ އަޅުވައި ކިޔަން އެތައް ބަޔަކު ތިބޭނެކަން. އެކަމަކު ޕާޓޭގެ ޝޯ އަދި އޮތީ ކުރިއަށް،" އުމުރުން 27 އަހަރުގެ މިޑްފީލްޑަރު ޕާޓޭއާ ގުޅިގެން އާޓެޓާ ބުނެފައި ވެއެވެ.\nރޭގެ މެޗުގެ ދެވަނަ ހާފްގައި ފުރަތަމަ ލީޑު ނެގީވެސް ރެޕިޑް ވިއޭނާއިންނެވެ. ފައުންޓަސް ޖެހި އެ ގޯލާއެކު ވިއޭނާއިން މޮޅަކަށް މިސްރާބު ޖެހި ނަމަވެސް، އާސެނަލްއިން ވަނީ ދެވަނަ ހާފްގެ ކުޅުން ރަނގަޅުކޮށް، މެޗުގެ ކޮންޓްރޯލް ހޯދާފައެވެ. ހާއްސަކޮށް 40 މިލިއަން ޕައުންޑަށް ޑެޑްލައިން ޑޭ ގައި އާސެނަލްއަށް ގެންދިޔަ ޕާޓޭ އޭނާގެ ފެންވަރު ދައްކާލިއެވެ.\nއާޓެޓާއާއެކު އާސެނަލްއިން މި ސީޒަން ފެށީ ވަރުގަދަ ކޮށެވެ. ޗެރިޓީ ޝީލްޑް މެޗުގައި އިނގިރޭސި ޗެމްޕިއަން ލިވަޕޫލް ބަލިކޮށްފައިވާއިރު، ލީގުގައި މިހާތަނަށް ބަލިވީ މެންޗެސްޓާ ސިޓީ އަތުން އެކަންޏެވެ. އެއީވެސް 1-0ގެ ހަނި ނަތީޖާއަކުންނެވެ.\nގުޅޭ ޓެގު ޔޫއެފާ ޔޫރޮޕާ ލީގު އާސެނަލް ފުޓްބޯޅަ


Kunikothalheh kamah hithaa 16,000 Euro gondah\nކުނިކޮތަޅެއް ކަމަށް ހިތާ 16،000 ޔޫރޯ ކުނިގޮނޑަށް އުކާލައިފި\nގްރީސް ވިޔަފާރިވެރިޔާއަށް އޮޅިގެން އެއްލާލެވުނު ޔޫރޯތައް\nއެންމެ ރުފިޔާއެއް ގެއްލުނަސް އަހަރެމެންގެ ތެރެއިން ބައެއް މީހުން އެކަމާ ދެރަވެގެން އުޅެ އެވެ. އަދި 500 ވަރަކަށް ރުފިޔާ ގެއްލިއްޖެނަމަ ހިތް ކުދިކުދި ވާނެ އެވެ. އެހެންވީމާ ގްރީސްގެ މި މީހާއަށް ވާނެ ގޮތް ކޮންމެ މީހަކަށް ވެސް އިހްސާސް ކޮށްލަން ވަރަށް ފަސޭހަ ވާނެ އެވެ. ސަބަބަކީ ކުނި ކޮތަޅެއް ކަމަށް ހިތާ އެމީހާއަށް އެއްލާލެވުނީ އެތައް ލައްކަ ރުފިޔާއެއްގެ އަގުހުރި ފައިސާ ކަމަށް ވާތީ އެވެ.\nމިއީ ގްރީސްގެ ވިޔަފާރިވެރިއަކަށް ދާދިފަހުން ދިމާވި ކަމެކެވެ. އޭނާ ފައިސާ އަޅައިގެން އުޅުނު ކޮތަޅެއް އޮޅިގެން ކުނިކަމަށް ހިތާ ޑަސްޓްބިން އަށް އެއްލާލެވުނީ އެވެ.\nގްރީކްގެ ރަށެއް ކަމަށްވާ ލިމޯސްގައި ދިރިއުޅޭ މި މީހާ މިދިޔަ ހޯމަ ދުވަހު އޭނާގެ ފިހާރައަށް ދާން ގެއިން ނުކުތީ އެއް އަތުން ފައިސާ ކޮތަޅެއް އަނެއް އަތުން ކުނި ކޮތަޅެއް ހިފައިގެންނެވެ. އޮފީހަށް ދަމުން ކުނިކޮތަޅު ޑަސްޓްބިނަށް ލާފައި ދިއުމަށެވެ. ފައިސާ ކޮތަޅުގައި 16،000 ޔޫރޯ ހުއްޓެވެ.\nއެމީހާގެ އެއް އަތުގައި އޮތީ ފައިސާ ކޮތަޅުކަން އޭނާއަކަށް ހަނދާނެއް ނެތެވެ. ދެ ކޮތަޅުވެސް ގެންގޮސް ޑަސްޓްބިނަށް ލާފައި އެމީހާ ފިހާރައަށް ދިޔައީ އެވެ. ކުނިކޮތަޅާއެކު ފައިސާ ކޮތަޅުވެސް ޑަސްޓްބިނަށް އެއްލާލެވުނީކަން އެމީހާއަށް އިހްސާސްވީ ފިހާރައަށް ވަދެފަ އެވެ.\nއެމީހާ ހާސްވެގެން ހަދާނެގޮތް ހުސްވެގެން ބޭރަށް ނުކުމެ މަގުމަތިން ދިމާވި ތިން ޕޮލިސް އޮފިސަރުން ކައިރީ މި ވާހަކަ ބުނުމުން އެމީހުން އޭނާ ގޮވައިގެން އެ ޑަސްޓްބިން ހުރި ތަނަށް ދިޔައިރު ޑަސްޓްބިން ނަގާ ޓްރަކް އައިސް އެ ނަގައިގެން ގެންގޮއްސި އެވެ. ފުލުހުން ވަރަށް މަސައްކަތުން އެ ޑަސްޓްބިން ނެގި ވެހިކަލް ހޯދައި އެ ވެހިކަލް ދަތުރުކުރަމުންދިޔަ މަގުން އޭގެ ފަހަތުން ދުއްވަން ފެށި އެވެ.\nކުނިތައް ރޯކޮށް ނައްތާލާ ކުނިގޮނޑަށް އެ ޓްރަކްގައި ހުރި ކުނި އޮއްސާލުމުގެ ކުރިން ފުލުހުން އެމީހާ ގޮވައިގެން އެ ތަނަށް ދިޔަ އެވެ. އަދި އެ ޓްރަކްގައި ހުރި ހުރިހާ ކުނިތައް އެންމެން ވެގެން ހޭވި އެވެ. ނަމަވެސް އެމީހުންގެ މަސައްކަތުން ހޯދުނީ ހަމައެކަނި އޭނާ އެއްލާލި ކުނި ކޮތަޅެވެ. ފައިސާ ކޮތަޅު ނުފެނުނެވެ.\nނަމަވެސް ކުނިކޮތަޅު ފެނުމުން ފައިސާ ކޮތަޅުވެސް އޭގެ ތެރޭގައި އޮންނާނެކަމުގެ ޔަގީންކަމުގައި އެ އެންމެން ވެސް އެ ކުނިތައް ގަޑިއެއްހާއިރު ހޭވި ފަހުން ޔޫރޯ އަޅާފައި ހުރި ކޮތަޅު ވެސް ވަނީ ފެނިފަ އެވެ.


ހިތަދޫ ސްކޫލް، ސ. ހިތަދޫ\nހިތަދޫ ސްކޫލް/ އައްޑޫ ސިޓީ\nސްކީމްގައިވާ ސްކިލްސްތަކާއި ހުނަރުތައް ކުރިއަށް ގެންދިއުމުގައި ޓީޗަރުންނަށް އެހީތެރިވެދިނުން.\nޕީ.އީ އަށް ބޭނުން ކުރެވޭ ސާމާނުތައް ރަނގަޅަށް ބެލެހެއްޓުމާއެކު މިތަކެތި ގެންގުޅޭނެ ގޮތާއިމެދު ޓީޗަރުންނަށް ލަފާ ދިނުން.\nޕީ.އީ އަށް ބޭނުންވާ ސާމާނުތައް ޓީޗަރުންނަށް ފަސޭހައިން ލިބޭނެ އިންތިޒާމް ހަމަޖެއްސުން.\nސްކޫލްގެ ދަރިވަރުން ހުޅުވާލެވޭ ހުރިހާ ކުޅިވަރުމުބާރާތްތަކަށް ދަރިވަރުން ބައިވެރިކުރުން.\nސްކޫލުން ކުރިޔަށް ގެންދާ ޚާއްޞަ މަސައްކަތްތަކުގައި، ކޯކަރިކިއުލަރ އެކްޓިވިޓީސްތަކުގައި ބައިވެރިވުމާއި، މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން މަސައްކަތްތައް ކުރުން.އަދި ޙަވާލުކުރެވިފައިވާ މަސައްކަތުގެ އިތުރުން، ސްކޫލްގެ ރަސްމީ މަސައްކަތާ ގުޅޭގޮތުން ޙަވާލުކުރެވޭ އެންމެހައި ކަންތައްތައް ކުރުމާއި އެކު އޮފީހުގައި ހުންނަ ލިޔެކިޔުމާއި އެހެނިހެން ތަކެއްޗަށް އަމާނާތްތެރިވުން.\nސްކޫލްގެ ފުޓްބޯޅަ ހަރަކާތްތައް ހިންގުން.\nމަޤާމަށް ބޭނުންވާ ތަމްރީނެއް/ލައިސަންސެއް/ހުއްދައެއް/ސަނަދެއް ހާސިލްކޮށްފައި ވުމާއެކު މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nމަޤާމުގެ މަސައްކަތުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް1 ގެ ސަނަދެއް ހާސިލްކޮއްފައިވުން.\nސްކޫލް ކުދިންނަށް ފުޓްބޯޅަ ދަސްކޮށްދިނުމުގެ ތަޖުރިބާ ލިބިފައިވާ ބޭފުޅުންނަށް އިސްކަންދެވޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ޑިސެމްބަރ 2019 ވާ ހޯމަ ދުވަހުގެ ގެ 14:00 ގެ ކުރިން، ހިތަދޫ ސްކޫލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއއޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 31 ޑިސެމްބަރ 2019 އާއި4ޖަނަވަރީ 2020 އާ ދެމެދު، ހިތަދޫ ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6886908 އަށެވެ. އީ-މެއިލް ކުރާނީ [email protected] އަށެވެ.\n25 ރަބިއުލްއާހިރް 1441\nޑރ. އާސިޔަތު މުހައްމަދު ދީދީ


ހަރުބަސްތައް 5\n1 ދަރިފުޅާއެވެ! އަހަރެން މިދޭ ހިކުމަތްތެރި ނަސޭހަތާއި ލަފާތައް ކަލޯ ކަނުލައި އަހައިފިނަމަ،2ކަލޯއަށް ހެޔޮނުބައި ވިސްނޭނެއެވެ. އޭރުން ބުނަންވީ ހެޔޮބަސްތައް ކަލޯއަށް އެނގޭނެއެވެ.\n3 ވަގުފިރިން ގެންގުޅޭ އަންހެންމީހާގެ ތުންފަތަކީ މާމުއިފަދަ ފޮނި، ޒައިތޫނި ތެޔޮފަދަ އޮމާން އެއްޗެކެވެ.4އެކަމަކު އެންމެފަހުން އެއިން ލިބޭނީ ހިތި ޒަހަރެކެވެ.5އޭނާގެ ފައިތިލަ ވަނީ މަރާ ދިމާއަށެވެ. އޭނާ ފިޔަވަޅު އަޅާނީ ކަށްވަޅާ ދިމާއަށެވެ.6އެހެނީ ދިރިހުރުމުގެ މަގުން އޭނާ ވަނީ އެއްކިބާ ވެފައެވެ. އޭނާއަކަށް އެމަގެއް ނޭނގެއެވެ.\n7 މަގޭ ދަރިފުޅާއެވެ. އަހަރެން މި ބުނާއެއްޗެއް ކަނުލައި އަހާށެވެ. 8 އެ އަންހެންމީހާއާ ދުރުހެލި ވާށެވެ. އޭނާގެ ގޭ ދޮރުމައްޗަށް ވެސް ނާރާށެވެ.9ކަލޯ އެތަނަށް ގޮސް އުޅޭނަމަ ކަލޯގެ އަގުވެއްޓި ހިނގައިދާނެއެވެ. ކޮންމެވެސް ރަޙުމެއްނެތް ބައެއްގެ އަތްދަށުވެ ކަލޯގެ ޙަޔާތް ބަރުބާދު ވެދާނެއެވެ. 10 ކަލޯ އަތުގައި ހުރިއްޔާ ހުރި ފައިސާއަކާއި މުދަލެއް ހިލޭ ބައެއްގެ އަތްދަށަށް ހިނގައިދާނެއެވެ. 11 އެންމެފަހުން ކަލޯ ހިކި އަނަރޫފަވެ ބަލި އެނދުގައި ރޮއިރޮއި އޮންނަން ޖެހިދާނެއެވެ. 12 އޭރުން ކަލޯ ބުނާނެއެވެ. ”ތަރުބިއްޔަތަށް ނަފްރަތު ނުކުރެވުނު ނަމައެވެ. ދެވުނު އިސްލާހު ބަލައިގަނެވުނު ނަމައެވެ. 13 އަހަރެންގެ އެދުރުންގެ ބަސް އަޑުއެހުނު ނަމައެވެ. 14 މިހާރު އަހަރެން މިވަނީ މީސްތަކުންގެ ކުރިމަތީ އަގުވެއްޓި އިނދަޖެހިފައެވެ.“\n15 ފެން ބޯންވާނީ އަމިއްލަގޭ ވަޅުންނެވެ. ހުރިހާ ލޯތްބެއް ދޭންވާނީ އަމިއްލަ އަނބިމީހާއަށެވެ. 16 ދިމާވި ކޮންމެ އަންހެނަކު ފެންބޯ ފެންއާރެއްގެ ގޮތުގައިވެ ނުގަންނާށެވެ. 17 ތިމާގެ ފެންއާރުން ފެންދޭންވާނީ އަމިއްލަ އަނބިމީހާ އަށެވެ. ހިލޭ އަންހެނުންނަކަށް ނޫނެވެ.\n18 ކަލޯގެ ޅައުމުރުގައި އިން އަނބިމީހާގެ ގާތުން އުފަލާއި އަރާމު ހާސިލު ކުރާށެވެ. 19 އޭނާއަކީ ފުއްލާއެއް ފަދަ ބަނިޔާދަން ކުއްޖެކެވެ. އޭނާގެ ކިބައިން އޭރު ލިބުނު ފުން ލޯބި ލިބިގަނެ އޭނާގެ ގާތުން އުފާ ލިބިގަންނާށެވެ. 20 ފިރިމީހާއަށް ބޭވަފާތެރިވި އަނތްބަކާ ހެދި މޮޔަވެ ނުގަންނާށެވެ.\n21 އެހެނީ މާތްރަސްކަލާނގެ އަހަރެމެން ކުރާ ހުރިހާ ކަންތަކަށް ބައްލަވާ ވޮޑިގަންނަވައެވެ. 22 ފާހިޝު ނުބައި މީހުންގެ ފާފަތަކަކީ ދަންތުރައެކެވެ. އޭގައި ބެދޭނީވެސް ހަމަ އެމީހުންނެވެ. 23 އެމީހުން މަރުވެ އެދަނީ އެމީހުންގެ މޮޔަކަމާއި އަމިއްލަ ނަފްސުގެ މައްޗަށް ބާރު ނުފޯރުވުނު ކަމުގެ ސަބަބުންނެވެ.


ޤައުމީ އިނާމަށް 94 ފޯމު ވަނީ ހުށަހަޅާފައި – Haftha\nMon, 19 October, 2020, 9:03 pm\nޤައުމީ އިނާމަށް 94 ފޯމު ވަނީ ހުށަހަޅާފައި\nމިއަހަރުގެ ޤައުމީ އިނާމަށް 94 ފޯމު ހުށަހަޅާފައިވާކަން ޤައުމީ އިނާމާބެހޭ ކޮމިޓީން ހާމަކޮށްފިއެވެ.\nއިނާމަށް ހުށަހެޅި ފަރާތްތައް އިނާމަށް ޝަރުޠު ހަމަވޭތޯ ބެލުމާއި، ފޯމުތައް ދިރާސާ ކޮށް ޕޮއިންޓް ދިނުމުގެ މަސައްކަތް އެކޮމިޓީން މިހާރު ގެންދަނީ ކުރަމުންނެވެ.\nޤައުމީ އިނާމު މިއަހަރުވެސް ދިނުމަށް ހަމަޖެހިފައިވަނީ މައިގަނޑު 33 ދާއިރާއަކުންނެވެ. ޤައުމީ އިނާމަށް މިއަހަރު ހުށަހެޅި 94 ފޯމު ހުށަހަޅާފައިވަނީ 33 ދާއިރާގެ ތެރެއިން 26 ދާއިރާއަށްކަމަށްވެސް ގައުމީ އިނާމް ކޮމެޓީވަނީ ބުނެފައެވެ.\nސަރުކާރުން ދެމުން ގެންދަވާ ޤައުމީ އިނާމަކީ، ދިވެހި ޤައުމާއި ދިވެހި މުޖުތަމަޢުގެ ލާބައާއި މަންފާއަށްޓަކައި ވަކިވަކި ފަރުދުންނާއި، މަދަނީ މުއައްސަސާތަކުންނާއި، މަދަނީ ޖަމުޢިއްޔާތަކާއި ޖަމާޢަތްތަކުންނާއި، ވިޔަފާރި އިދާރާތަކުން ދެމެހެއްޓެނިވި ގޮތެއްގައި ދިވެހި ޤައުމުގެ ތަރައްޤީއަށް ކުރަމުންގެންދާ މަސައްކަތްތަކުގައި، އެފަރާތްތަކުން ހޯދާ ކުރިއެރުންތަކުގެ ސަބަބުން މުޖުތަމަޢަށް ކުރާ ފައިދާ ބަލައިގަނެ، އެކަންކަމުގެ އަގު ވަޒަންކޮށް، އެފަރާތްތަކަށް ހިތްވަރުދިނުމުގެ މަޤްޞަދުގައި ދެވޭ އިނާމެކެވެ.\nސަރުކާރުން މި އިނާމު ފުރަތަމަ ދީފައިވަނީ ޢާންމު ޚިދުމަތުގެ އިނާމުގެ ނަމުގައި 1979 ވަނަ އަހަރުއެވެ. އެ އަހަރުން ފެށިގެން 2007 ވަނަ އަހަރުގެ ނިޔަލަށް، މި އިނާމު ގަވާއިދުން ވަނީ ދީފައެވެ. އަދި އޭގެފަހުން 2009 ވަނަ އަހަރުން ފެށިގެން މި އިނާމު ދެމުން ގޮސްފައިވަނީ ޤައުމީ އިނާމުގެ ނަމުގައެވެ.\nޤައުމީ އިނާމުގެ ގޮތުގައި ދީފައިވަނީ ޝަރަފުވެރިކަމުގެ ޤައުމީ އިނާމާއި، ހިތްވަރުދިނުމުގެ ޤައުމީ އިނާމެވެ. ޝަރަފުވެރިކަމުގެ ޤައުމީ އިނާމަކީ، ޤައުމާއި މުޖުތަމަޢަށް ފައިދާހުރިގޮތެއްގައި، ދިގު މުއްދަތަކަށް ޚިދުމަތް ކުރައްވާފައިވާ ބޭފުޅުންނަށް ދެއްވާ އިނާމެކެވެ. ހިތްވަރު ދިނުމުގެ ޤައުމީ އިނާމަކީ، އެކަށީގެންވާ މުއްދަތެއްގައި، ދެމެހެއްޓެނިވިގޮތަކަށް ޚިދުމަތް ކުރައްވަމުން ގެންދަވާ ބޭފުޅުންނަށާއި ފަރާތްތަކަށް ދެވޭ އިނާމެކެވެ.


100 Sifainnaaeku Raajje ah inzaaru!\nއި ނގިރޭސިންނާއި ދިވެހި ސަރުކާރާ ދެމެދު މައްސަލަތައް އުފެދެމުން މުޑިއަރަމުން ދިޔަ ދިއުމާއި ދެކުނުގެ ތިން އަތޮޅުން ސަރުކާރާ ދެކޮޅަށް ބަޣާވާތް ކުރުން ވީ ރާއްޖެ އިނގިރޭސިންގެ އަތްދަށުން މިނިވަންވުމާ މެދު ފުންކޮށް ވިސްނަން ފެށި މައިގަނޑު ސަބަބަށެވެ.\nއައްޑޫ މައްސަލާގައި އިނގިރޭސި ސަރުކާރާއި ދިވެހި ސަރުކާރާ ދެމެދުގައި ދެކެވެމުން އައި ވާހަކައިގެ އެޖެންޑާގެ ތެރެއަށް މިނިވަންކަން ހޯދުމުގެ ނުކުތާ ވެސް އިތުރުވެގެން ދިޔަ އެވެ.\nގަމު ބަނދަރުގައި އިނގިރޭސީ މަނަވަރެއް ތައްޔާރީ ހާލަތުގައި\nދެކުނުގެ ފުރަތަމަ ބަޣާވާތް ފެށީ 1 ޖެނުއަރީ 1959 ގަ އެވެ. އަދި މާޗް 1959 ގައި އައްޑޫ، ފުވައްމުލައް އަދި ހުވަދު އަތޮޅު ގުޅިގެން ވަކި ސަރުކާރެއް އަބްދުﷲ އަފީފު އިއުލާން ކުރެއްވި އެވެ. އިނގިރޭސިވިލާތާއި ރާއްޖޭގެ ގުޅުން ދެކުނުގެ އެ ބަޣާވާތުން ވަރަށް ބޮޑަށް ގޯސްވި އެވެ.\nރައީސް ނާސިރުގެ މޭސްތިރިކަމުގެ ދަށުގައި ހުވަދު އަތޮޅާއި ފުވައްމުލަކު ދިވެހި ދައުލަތުގެ ބާރުގެ ދަށަށް ގެނައުމަށް އަސްކަރީ ބާރު ބޭނުންކުރުން ވީ އިނގިރޭސިން އެކަމާ މެދު ނުރުހުން ފާޅުކޮށް ފިޔަވަޅުތަކެއް އަޅަން ޖެހުނު ކަމަކަށެވެ. އަދި އެއީ އިނގިރޭސީން ސިއްސައިގެންވެސް ދިޔައ ކަމަކަށްވި އެވެ.\nހުވަދު އަތޮޅު ދިވެހި ސަރުކާރުގެ ބާރުގެ ދަށަށް ގެންނައުމަށް ސިފައިންނާއެކު ނާސިރު "މޯލްޑިވް ސްޓާރު" ގައި ޖުލައި 1959 ގައި ވަޑައިގެން އެޅުއްވި ފިޔަވަޅުތަކުގައި ބަޑިޖެހައި މީހުން މަރުވުމުގެ ސަބަބުން އިނގިރޭސިވިލާތުން އެކަން ވަރަށް ބޮޑަށް ކުށްވެރިކޮށް ދިވެހި ސަރުކާރަށް ތަކުރާރުކޮށް ބިރު ދައްކައި އިންޒާރުތައް ދިނެވެ.\nނަސީރު ބޭރުގެ ނޫސްވެރިޔަކާއެކު\nސިލޯނުގައި ހުންނަ އިނގިރޭސި ހައިކޮމިޝަނުން އޯގަސްޓް 7، 1959 ގައި ނެރުނު ބަޔާނެއްގައިވެ އެވެ:\n"ހުވަދު އަތޮޅުގައި ދިވެހި ސަރުކާރުގެ ބާރުގެ ދަށުން ހަތިޔާރު ބޭނުން ކޮށްގެން ހިންގި ހަރަކާތުގައި މީހުން މަރުވެފައި ވާތީ އެކަން ޔުނައިޓެޑް ކިންގްޑަމްގެ ސަރުކާރުން ވަރަށް ބޮޑަށް ކުށްވެރިކުރަމެވެ. އަދި މިފަދަ ފިޔަވަޅުތަކެއް، އައްޑު އަތޮޅުގައި އަޅައި ލޭ އޮހޮރުވުމަކީ އެކަމާ މެދު ވަރަށް ކަންބޮޑުވާ ކަމެކެވެ."\nއައްޑު އަތޮޅުގައި ތިބި އިނގިރޭސި އޮފިސަރުން\nހުވަދޫ ހާދިސާ އަށް ފަހު ތަފާތު ބަހުރުވައިން ދިވެހި ސަރުކާރަށް އިންޒާރު ދިނުމުގެ އިތުރަށް ރައީސް ނާސިރަށް ސިޔާސީ ގޮތުން މެސެޖްތަކެއް ދިނުމުގެ ބޭނުމުގައި ފިޔަވަޅުތަކެއް އެޅި އެވެ. އެގޮތުން ސިންގަޕޫރަށް ޑިޕްލޯއިކޮށްފައިވާ އިނގިރޭސި ސިފައިން ފުރިހަމަ ހަތިޔާރާ އެކު އައްޑު އަތޮޅު ގަމަށް ގެން ގޮސް ތައްޔާރީ ހާލަތަކަށް ގެނަ އެވެ.\nއެއީ، ހުވަދު އަތޮޅާއި ފުވައްމުލައް، ސަރުކާރުގެ ބާރުގެ ދަށަށް ގެނައުމަށް އަސްކަރީ ފިޔަވަޅުތައް އެޅުމާ ގުޅިގެންނެވެ. އޯގަސްޓް މަހުގެ ފުރަތަމަ ހަފުތާގައި އައްޑުއަށް ގެންދިޔަ 100 ސިފައިން ފައުޖު އަނބުރާ ގެންދިޔައީ 17 އޯގަސްޓް ގަ އެވެ.\nގަމުގައިވާ ރަންވޭގައި ހަނގުރާމަތީ ބޯޓުތައް\nއެއީ އެކަމާ ދިވެހި ސަރުކާރާއި ރައްޔިތުން ވަރަށް ބޮޑަށް ދެކޮޅުހަދާ ނުރުހުން ފާޅުކުރުމުންނެވެ. އިނގިރޭސި ސިފައިންނާ ހަވާލާދީ ރޮއިޓާސް ނިއުސް އެޖެންސީން ބުނެފައި ވަނީ "މިއީ ހަނގުރާމައެއް ނޫނެވެ! އެކަމަކު ވައިގެ ހަރަކާތްތެރިކަން ވަޒަން ކުރުމުގެ ގޮތުން ހިންގި ތަމްރީނެކެވެ!" އަދި ވެސް ބުނެފައި ވެއެވެ. "ދިވެހި ރާއްޖެއަށް ހަމަލާއެއް ދޭކަށް ނޫޅެމެވެ!"


ބުނެދެންހޭ…3– Esfiya\nހަމްޒާއަށް އެހެން ބުނެވުމާއެކު ކައިރީގައި ތިބި މަންމައާއި ދޮންބެއަށް ސިހިފައި ބަލާލެވުނެވެ. އެމީހުންތިބީ އެމީހުންގެ އަމިއްލަދުނިޔޭގައި ކަމުން ހަމްޒާ އެހެން ބުނި އަޑު އެއިން މީހަކަށް ނީވެއެވެ. މޭގައި އަތް އަޅާލުމަށްފަހު ފުންނޭވާއެއް ދޫކޮށްލަމުން ހަމްޒާ “ސައިބޯން ހިނގާ..”ށޭ ކިޔާ ކާބަޔައަށް މިސްރާބުޖެހުމުން މިދުއާމް އާއި ހިދާވެސް ލަސްނުކޮށް ސައިބޯން ދިޔައެވެ.\nކިޔަވާދިނުމުގެ ދަންފަޅިނިމުންއިރު ލުއިދުވަހަކަށް ވުމުން ސަލއވާހުރީ ލެސަންޕްލޭންތަށްވެސް ތައްޔާރުކޮށް ނިންމާލާފައެވެ. ވުމާއެކު ހިންދެމިލާފައި ފޯނަށް ނަޒަރުހިންގާލީ ހަމްޒާގެ ހަބަރެއްވިތޯއެވެ.\n**ދޫނި.. މިއަދު ބޭނުން ބައްދަލުކޮށްލަން އިނގޭމިހެން ބުނާއިރުވެސް އެކަހެރިކޮށް ބައްދަލުކުރަން ދޫނި ހުއްދަނުދޭނެކަންވެސް.. އެކަމަކު ފުރަން މިއޮތީދެން ދެދުވަހަކަށްވެފަ އެހެންވެ ހަމަ ދޫނި ގާތުން ދެކެލާހިތްވަނީ.. މިރޭ އެބައޮތް ބާބަކިއުއެއް ފުއްޓަރުގަ.. ގެއާވެސް ދުރެއްނޫނެއްނު.. ޕްލީސް އަންނަށްޗޭ.. ލަވްޔޫ ސޯމަޗް.. ދޫނި.** މެސެޖްކިޔާލުމާއެކު ސަލްވާ ވިސްނާލިއެވެ. މިރޭ ސްކޫލަށްވެސް އަންނަންއެބަޖެހެއެވެ. ވީއިރު އެތަނަށްދެވޭނެ ހެއްޔެވެ. އަނެއްކާ ސްކޫލަށް ނޫންގޮތަކަށް މަންމަވެސް ހުއްދަނުދޭނެއެވެ. ނަމަވެސް އެންމެ ފުރަތަމަ އަދި ފަހުފަހަރަށްނަމަވެސް ހަމްޒާގެ އެއެދުން ފުއްދަ ދޭން ބޭނުންވެއެވެ. އެއަށްފަހު ހަމްޒާއަށް ވިސްނަދީގެން ކައިވެނީގެ ކުރިން އެކަހަލަ ކަމެއް ތަކުރާރުވިޔަ ނުދޭނީއެވެ. އެކި ގޮތް ގޮތަށް ވިސްނަމުންދިޔަ ސަލްވާއަށް ނޭންގުނު ކަމަކީ ކުރިއަށް ކަންތައް ވާނޭގޮތެކެވެ. ލިބިފައިވާ ހިތްހަމަ ޖެހުމާއެކު ކުރިމަތީގައިވާ ކަޅުބޯވިލާތަށް ސަލްވާއަށް ވަނީ ފަރުދާވެފައެވެ.\nދުވަހަކީ އަވިބާރުދުވަހެއް ނަމަވެސް ފުދޭވަރަކަށް ފުއްޓަރަށް ވައިޖެއެވެ. މިދުއާމް އާއި ހަމްޒާ ފުއްޓަރަށް އައީ މިރޭ ބާއްވަން ހަމަޖެހިފައިވާ ބާބަކިއުއަށް ތައްޔާރުވުމަށް އެގުރޫޕްގެ ކުދިންނާއެކުގައި ކުރަންޖެހޭ ބައެއް ތައްޔާރީތަށް ކުރުމަށެވެ. ހަމްޒާއާއި އެކުގައި ކިޔަވަންއުޅޭ ސިމާދުގެ ގެ ހުންނަނީ ފުއްޓަރާއި ކައިރީގައި ކަމުން އެގެއިން ހުރިހާކަމެއްކުރުމަށް އެއްބާރުލުން ލިބުނެވެ. ހުރިހާ ކަމެއްނިންމާފައި ހަމްޒާ ސިމާދުމެންގެއަށްވަނީ އެއްގޮތަކަށްވެސް އެފަދަ މަންޒަރެއް ފެނިދާނެ ކަމަކަށްނޫނެވެ. ނަމަވެސް ފެނުނު މަންޒަރާއެކު ހަމްޒާގެ އަތް މުއްކެވިގެންދިޔައިރު ދެދަތްޕިލަ ޖައްސާ ބާރުކޮށްލެވުނެވެ.\nދީނީކަންކަމަށް އެހާފަރުވާބަހައްޓާ އަދި މީހުންގެ ތެރޭގައި އިއްޒަތާއި ގަދަރަށް ބަލައިގެން އުޅޭމީހުންވެސް އެކަހެރިވީމައި މިއުޅެނީ ކިހިނަކުންހެއްޔެވެ. ހަމަ އަން ކިޔައިފިއްޔާ އަންގިއެއްވެސް މިކަހަލަ މީހުނަށް ކަމުދަނީތާއެވެ. ހިތާ ހިތާ އެތަކެއްފިކުރެއް ކުރުމަށްފަހު ހަމްޒާ މިރޭގައި އެކަން އޮޅުންފިލުވުމަށް ނިންމާފައި އަވަހަށް އެތަނުން ނިކުތީ ނިކަން ފޫހިވެފަހުރެއެވެ. ނަމަވެސް ހިތުގެމަލިކާއާއި ބައްދަލުވާނޭކަން ހަނދާންވުމާއެކު ހަމްޒާގެ މޫނުއުޖާލާވެގެން ދިޔައެވެ.\nސަލީމްއަކީ އޮފީހުގެ ޒިންމާދާރުވެރިއަށް ވެފައި އޭނާއަކީ ހިތްތިރިކަމާއި އެކުވެރިކަމުގެ ސަބަބުން މީހުންގެ ގަަދަރާއި އިހްތިރާމް ފުރިހަމައަށް ލިބިފައިވާމީހެކެވެ. ސަލްވާއަށްވެސް ލިިފައިވަނީ ހަމަ ސަލީމްގެ އެރީތި ސިފަތަކެވެ.\nހަމަނިއެކަނި ހުރި ދަރިފުޅަށް އެއްވެސް ކަމެއް އުނިވިޔަނުދީ ލޯތްބާއިއެކު ގެންގުޅެން ސަލީމް ވިސްނިނަމަވެސް ރާމިޒާ ދިމާއިދިކޮޅެވެ. މިއްލަ ދަރިފުޅުދެކެ އިންތިހާއަށް ރުޅިއާދެއެވެ. މިއަދާއި ހަމަޔަށްވެސް އެއީ ކީއްވެކަން ސަލްވާއަށް ނޭންގުނު ނަމަވެސް ސަލީމް އަށް އެކަން އިނގޭތީ ރާމިޒާއަށް ކިތަންމެފަހަރަކު އެކަމާ ވާހަކަ ދައްކާ އެހެންކަންތަށް ނުކުރުމުމަށް އެދެއެވެ.\nމިއަދީ ބުރަދުވަހަކަށްވެފައި ސަލީމްއަށް ގެއަށް އާދެވުނީ އެހެންދުވަސް ދުވަހަށްވުރެ ތަންކޮޅެއް ލަހުންނެވެ. ގޭދޮރުން ވަތް ސަލީމް ހުއްޓުނީ ކުރިމަތީގައި ދެކޮޅަށް ހިނގާލަ ހިނގާލަ ހުރި ރާމިޒާފެނިފައެވެ. މޫނުމަތީގައިވާ ނުތަނަވަސްކަން ނިއްކުރީގައިވާ ރޫތަކާއި މަތިމަހުގައި ހިއްލާފައިވާދަލުންވެސް ހާމަވެއެވެ.\n“ރާމީ.. ކިހިނެއްވީ އަނެއްކާ ކޮންކަމަކާ ފިކުރުކޮށްފަ ތިހިންގަނީ.. މާބޮޑުކަމެއްވީތަ؟.. ” ސަލީމް ލޯތްބާއެކު އަހާލިނަމަވެސް ރާމިޒާގެ ޖަވާބުއައީ ރުޅިވެރިކަމާއެކުގައެވެ. ” އަހަރެން ކަމެއްބޭނުންވާ ދުވަހަކު ވިއްޔާ ސަލީމްވެސް އަވަހަކާ ގެއަކަށް ނާންނާނެ.. މިހީވަނީ މަށަށްޖެއްސުމަށް ކުރާކަމެއްހެން.. އާ އެހެންޏާ.. ” ދެއުކުޅުގައި އަތްވިއްދާލަމުން ރާމިޒާ އެހެންބުނާއިރަށް ސަލީމް ލަސްވީކީއްވެކަން ބުނެލަދިނެވެ. އަދި ހަމަ ޖެހިގެން ވާހަކަދައްކަން ސޯފާއަށް އައުމަށް އެދި އެދިމާއަށް ދިޔައެވެ. ތުންއަނބުރާލުމަށްފަހު ފަހަތުން ކުދި ކިޔަމުން ރާމިޒާވެސް ގޮސް ސޯފާގައި ސަލީމްކައިރީ އިނށީންދެލިއެވެ.\n“ހޫމް ދެން ރާމީ ތިކިޔާއެއްޗެއްކިޔާބަލަ.. ” ރާމިޒާގެ މޫނުމަތީގައި ދާފުހެލާދެމުން ލޯތްބާއެކު ސަލީމްއަހާލިއެވެ. ރާމިޒާއަށް އެވަގުތު ބޭއިހްތިޔާރުގައި ހިނިތުންވެލެވުނެވެ. ކިތަންމެ ރުޅިއަންނަން އުޅުނުނަމަވެސް ސަލީމްގެ އެ އޯގާތެރިކަމާއި އަޅާލުމުން ރާމިޒާގެ ރުޅި އަބަދުވެސް ހިނދުކޮޅެއްގެ ތެރޭގައި ފިނިކޮށްލައެވެ. އެއާއެކު ފުރަތަމަވެސް އެހެން ވާހަކަ ދެއްކުނީތީ ސަލީމްގެ ކިބައިން މައާފަށް އެދިލިއެވެ.\n“ސަލީމް އަހަރެން ބުނަން އުޅުނީ ސަލްވާ މިހާރު ހާދަގިނައިން ފޯނުގަހުންނަތަން ފެނޭ.. ނިކަން ސިއްރުންއުޅެނީ.. އަހަންނަށް ހީވަނީ އެކަން ބަލަންވެއްޖެހެން މިހާރު، ކޮންމެގޮތެއްވިޔަސް އޭނަ ކައިވެނީކުރާނެ މީހާ އެހުރީ ހޯދާފަ.. އެހެންވީމަ އެމީހުންގެ އާއިލާ ތައްޔާރުވީމަ އެކަންވީ ކުރަން.. އެކަމަކު އޭގެ ކުރިން ފިޔަފަޅާ ސަލްވާ އުދުއްސައިގެން ގޮސްދާނެކަމުގެ ބިރު އަހަންނަށް އެބައޮތް.. “ކިތަންމެ ލޯބިން ސަލީމް އާއި ވާހަކަ ދެއްކި ނަމަވެސް ސަލްވާގެ ވާހަކަ ދައްކަންވުމުން ރާމިޒާގެ އަޑާއި ރާގަށް ބަދަލުތަކެއް އަންނަގޮތް ވެއެވެ.\n“ރާމި އެކަމާ ހާސްނުވެބަލަ.. ހުރިހާވެސް މައްސަލަޔަކީ ރާމިވެސް ސަލްވާ މާ ބޮޑަށް ދުރުކޮށްލާތީ.. އެހެންނޫންނަމަ މިހާރު އެމަންޖެހުންނާނީ ކިހާއުފަލަކުން .. ތިކަހަލަ ކޫސަނި ކަންކަމާ ފިކުރުބޮޑުވާކަށްވެސް ނުޖެހޭނެ.. ” ” ހޫމް މަށެއްނޫޅެން ތިޔަވާހަކަ ދައްކަން.. ހުންނާނެ ކާންހަދާފަ ..” ސާލީމްގެ ވާހަކަ ނުނިމެނީސް ރާމިޒާގެ ރުޅިގަނޑުހިލުމާއެކު ބޭނުންވާއެއްޗެއް ބުނުމާއެކު ތެދުވެ ހިނގައިގަތެވެ. ސަލީމްވެސް ދެފަރާތަށް ބޯހޫރާލާފައި ތެދުވީ ވެފައިވާ ވަރުބައްޔާއެކު ހައިހޫނުކަންވެސް އިހުސާސްވާތީ އަވަހަށް އެކަންކުރުމަށް ދިއުމަށެވެ.\nހުރިހާ މުއައްޒަފުންގެ ބައްދަލުވުންނިމި އެކުއެކީގައިހެން އެންމެން ނިކުތީ ގެއަށްދިއުމަށް އަވަސްވެގަތުމަށެވެ. ސަލްވާވެސް ވަރުބަލިވެފައި ހުރުމުން އަވަހަށް ގެއަށްގޮސް ތާޒާވެލުމަށް ނިކުތީ އާދައިގެމަތީން ރޭބަން އައިނުން ލޯނިވާކޮށްލަމުންނެވެ.\nހިނގަމުންދިޔަ ސަލްވާއަށް މީހަކު އޭނަފަހަތުން އަންނަހެން ހީވާންފެށުމުން ހިނގުންބާރުކޮށްލިއެވެ. އަދި އަވަސް އަވަހަށް ޖެހިގެން އޮތް ގޯޅިއަށް ލަނބާލިއެވެ. ގެއެއްގެ ދޮރާށިދޮށުގައި ފިލާހުރި ސަލްވާއަށް ފަހަތުން އައިމީހާ ވަށާހޯދަމުން ދިޔަތަން ފެނުމުން އެމީހާއަށް ނުބަލާ އަވަހަށް އެތަނުން ނިކުމެ ގެއަށްދާން ނިކުތެވެ. ނަމަވެސް ގެއަށް އްއިސް ވަދެ ވަދެހުރި ސަލްވާއަށް ދުރުގައި މީހަކު ބަލަން ހުރިކަމުގެ އިހްސާސްވުމުން ސިއްރުން ބަލާލިއެވެ. ކާކުކަން ނޭންގުނު ނަމަވެސް ސަލްވާހިތުގައި ބިރުވެރިކަމުގެ ރާޅުބާނި އުފެދިފައި ވީވަރުން އެމީހެއްގައިގައި ހުރި ސިފަތަށް ވެސް ދެނެގަންނާން ނޭންގުނެވެ. ތެޅިތެޅިއޮތް ހިތަކާއެކު އަވަސް އަވަހަށް އެތެރެއަށް ދެމިގަތުމާއެކު ދޮރުލައްޕާލިއެވެ.\nހަވީރުގެ ސަޔަށް އިންސާފުކުރަމުންދިޔަ މާހިރުމެންގެ އާއިލާއެކީގައި ސައިމޭޒުން ބައްދަލުބުމުން ދެކެވިގެންދިޔައީ ހަމްޒާގެ ދަތުރުގެ ވާހަކައެވެ. މިދުއާމް ކިތަންމެ ދެރަވީނަމަވެސް ކޮއްކޮއަށް ކިޔެވުމަށް ނަސޭހަތްތެރިވިއެވެ. ވިޔަފާރި ދަތުރެއް އޮތުމާއެކު މާހިރުގެ އެދުމަކަށްވީ މާދާމާރޭ ހަމްޒާ ފުރުމެވެ. “ދަރިފުޅަށް އެގޮތް ކަމުދޭތަ އަނެއްކާ.. ” ހަމްޒާ މާމަޑުމަޑުން އިންނަން ފެށުމުން މާހިރު އަހާލިއެވެ. މައިންބަފައިން ކުރިމަތީ ދުވަހަކުވެސް ކަންކަމުގައި ދެކޮޅުހަދާފައިނުވާ ހަމްޒާ އެންމެރަނގަޅޭ ބުނެލީ މަސްނޫވީ ހިނިތުންވުމެއް ރައްދުކުރަމުންނެވެ. ނަމަވެސް ހިތް އެދިގޮވަމުންދިޔައީ އޭގެ އަނެއްދުވަހު ދާން މަޑުކުރުމަށެވެ.\n” ހިދާ އެހެންވީމަ އަހަރެމެން ދެބަފައިގެން ކަންތަށް ރެޑީކޮށްލައްޗޭ.. މީއަދި ނިމުނީކީނޫން.. މިދުއާމް ދަރިފުޅުގެ ވަޒީފާ ކަންތަށް އޮތީކިހިނެއް..؟ ” ފުރާން ތައްޔާރުކުރުމަށް ފަހު މާހިރު އޭނާގެ ދޮށީދަރިފުޅާވެސް ސުވާލުކޮށްލިއެވެ. ” ބައްޕާ އަޅުގަނޑުގެ ވަޒީފާ ހަމަޖެހޭނެ މިފެށޭމަހުގަ .. ބާކީ މިއޮތީ ހަފްތާއެއް.. އަޅުގަނޑުމެން އެކޮޅުން އައީ ހުރިހާކަމެއް ނިންްމައިގެން..” މިދުއާމް އޭނާގެ ވަޒީފާގެ ކަންކަން ގޮސްފައިވާ ހިސާބު އޭނާގެ ބައްޕައަށް އޮޅުންފިލުވައި ދިނެވެ. “ތިޔަހެންވީރު ބައްޕަ ވަރަށް އުފާވެއްޖެ.. ދަރިފުޅު ބައްޕަގެ ވިޔަފާރިއަށް ޝައުގުވެރިކަންނެތް ވާހަކަ ބުނިދުވަހު ބައްޕަވަރަށްދެރަވި އެކަމަކު މިއަދު އެއަށްވުރެބޮޑަށް އުފާވޭ ދަރިފުޅު މުޅިމިޖުތަމައަށް ޚިދުމަތްކޮށްދޭން ވިސްނީމަ.. ” މިދުއާމްގެ ބޮލުގައި ފިރުމާލަމުން މާހިރުއެހެން ބުނިއިރު ލޮލުގައި އުފާވެރިކަމުގެ ކަރުނަ ޖަމާވެފައި ހުއްޓެވެ.\n“ދެން ބައްޕަ އެންމެއުފާވާނީ ބައްޕަ ބިޒްނަސްނަސްމޭން ކިޔަވާނިމުނީމަ އިނގޭ.. ” ހަމްޒާގެ ކޮންޑުމައްޗަށް އަތްލާ ކުޑަކޮށް ބައްދާލަމުން މާހިރުއެހެން ބުނުމާއެކު މިދުއާމްވެސް ހަމްޒާގެ އަނެއްފަރާތުން އައިސް ” އެދުވަސް އިންޝާ ﷲ ބައްޕަ ދުނިޔޭގަހުއްޓަ ފެންނާނޭބުނެ ބައްދާލިއެވެ. ކުރިމަތީގައި ހުރި ހިދާއަށްް އެވަގުތު ބޭއިހްތިޔާރުގައި ހިނިތުންވެލެވުނީ ތިންބަފައިން ތިބިލެއް ލޯބިކަމުންނެވެ.\nއަސުރުނަމާދު ކޮށްލައިގެން ނިކުތް ސަލްވާއަށް ސިޓިންގް ރޫމްގައި އިން އޭނާގެ ބައްޕަފެނުމާއެކު މިރޭ ބޭރަށް ދާން އޮތް ހަނދާންވެ ހުއްދައަކަށް އެދެން އެދިމާއަށް ދިޔައެވެ. ނަމަވެސް ހަމަ ހިސާބަށް ނުދެވެނީސް އިވުނު ވާހަކަ ތަކުން ސަލްވާއަށް ހީވީ ފައިދަށުން ބިންގަނޑު ދެމިގަތް ހެންނެވެ. އައިކޮޅަށްއެނބުރި އަވަސް އަވަހަށްގޮސް ކޮޓަރިއަށްވަތްއިރު ދެލޮލުން ކަރުނަ ފައިބާން ފަށައިފިއެވެ.\n“ކީއްވެތަ.. ކީއްވެތަ ބައްޕާ.. އަހަރެންގެ ދިރިއުޅުމުގެ އެއޮއްބޮޑުނިންމުން ނިންމާލިއިރު މަޝްވަރާކޮށްނުލިތާންގަ ބުނެވެސް ނުލާ.. އަހަންނަކީ ހަމަ މިގޭގަ އެހާވެސް ބާކީ މީހަކީތަ.. މަންމަވެސް ދުވަހަކު ރުހުމުގެ ލޮލަކުން ބަލާނުލާތާންގަ ރުހުމުގަ އަންގައިވެސް ނުބުނޭ.. އެކަމުގެ ފަހަތުގައިވީ ސަބަބެއް މިއަދާ ހަމަޔަށްވެސް އެނގުނީކީނޫން..” ރޮމުންރޮމުން އައިސްއެނދުމަތީގައި ބަންޑުން އޮށޯވެއޮތް ސަލްވާ އެކަނިމާއެކަނި އަމިއްލަ ނަފްސާ އެތަކެއް ސުވާލެއްކުރަމުން ގެންދިޔައެވެ.\nސައިބޮއެގެން ނިކުތް ހަމްޒާ ލިބިފައިވާ ނުތަނަވަސް ކަމާއެކު ބޭރަށްނިކުތް ތަނާހެން ސިމާދުއާއި ދިމާވުމުން މިއަދު ދިމާވި ހާދިސާ ހަމްޒާގެ ހަނދާނަށްއައެވެ. އެއާއެކު ނުރުހުންވެހުރެ އެކަމާ ސުވާލުކޮށްލިއެވެ.\n“ބްރޯ ހަމަޖެހިބަލަ އެއީ އިއްޔައިންސުރެ އަހަރެންފަހަތުން ނުނެއްޓިގެން އުޅުން މަންޖެއެއް.. އެހެންވެ ހިތަށްއެރީ މީނަމިހާވަރުން އުޅެންޔާ މަށަށްވެސް އުޅެވޭނޭ.. ވަރަށްފޮނިވެފަ ހުރީ މިރޭ ޖޮއިންވާނެ އަހަރެމެންނާ އަހަރެންގެ ޖީއެފް ގޮތުގަ އެކަމަކު އަހަރެން އެއްވެސް ޝައުގެއްނެތް.. ފޮނިގޮތަކަށް ސިމާދު އެހެން ބުނެލުމުން ހަމްޒާއަށް އެގޮތް ކަމަކު ނުދިޔައެވެ. “ސިމާދު އަހަރެން ސިމާދުހާ ދީންވެރިނުވެދާނެ އެކަމަކު އހަންނަށް ހީވަނީ ތިގޮތަށް ވަގުތީއުފާހޯދަން ދުނިޔޭގަ މަސައްކަތް ކުރުމަކީ ރަނގަޅުކަމެއްނޫންހެން.. ” ހިތް ހަމަ ނުޖެހުނު ނަމަވެސް މަޑުމައިތިރި ކަމާއެކު ހަމްޒާއެހެނއބުނެލުމުން ސިމާދުވެސް އެއްބަސްވެ ބޯޖަހާލިއެވެ. ނަމަވެސް މިރޭ ނަތާޝާއެމީހުނާއެކު ބައިވެރިވުމަށް ގޮތެއް ނުނިންމައެވެ.\nއެތަށްއިރަކު ރުއިމަށްފަހު ނިދުނު ސަލްވާއަށް ހޭލެވުނީ ސަލީމްއައިސް ގޮވުމުންނެވެ. އޭރު އަށެއްޖަހާބޮޑުވެއްޖެއެވެ. “ދަރިފުޅު ހާދަ ނުގަޑިއެއްގަ ތިނިދަނީ.. އަވަހަށްތެދުވޭ ނަމާދުކޮށްލަން.. ނަމާދުކޮށްލައިގެން އާދެބަލަ ބައްޕަ އެބައޮތް ވާހަކައެއްދައްކަންވެފަ ދަރިފުޅާ..” ސަލީމް އައިސް ސަލްވާގެ ބޮލުގައި ފިރުމާލަމުން ވާހަކަދެއްކިނަމަވެސް އެހެން ފަހަރު ފަހަރުވާހާއުފާ މިފަހަރު ސަލްވާއެއް ނުވިއެވެ. ހަނދާނަށްއައީ ހަވީރުގަޑީގެ ހާދިސާއެވެ. ސަލްވާ އިސްޖަހާލައިގެން އޮތުމުން ސަލީމްއަކަށް އެކަމެއް ފާހަގައެއް ނުކުރެވުނެވެ.\nބައްޕަދިއުމާއެކު ސަލްވާގެ ލޮލުން އަނެއްކާވެސް ކަރުނަހިލުނީ އެއްވެސް އިހްތިޔާރަކާއިނުލައެވެ. ފޯނަށްބަލާލުމުންވެސް ހިތަށްވަނީ އިތުރު އަނިޔާއެކެވެ. ހަމްޒާގެ މިސްކޯލްތަށް ފެނިފައި ސަލްވާގެ ބަޑިފަޅައިގެން ދިޔައެވެ. މެސެޖްތަށް ކިޔާނެހާ ހިތްވަރުނެތުމުން ފޯނުބާއްވާފައި އަނެއްފަރާތަށް އެނބުރިލިއެވެ.\nހަމްޒާގެ ހާލަކީތޯއެވެ. އަވަހަށް ފުރަންޖެހުމުން ިތުގައިވި ނުތަނަވަސްކަން އިންތިހާއަށްގޮސް ސަލްވާއަށް ގުޅުމުން ފޯނުނުގީމައި ވީދެރައިން ބާބަކިއުހަދާތަނަށްވެސް ނުދާން ނިންމިއެވެ. ނުތަނަވަސްކަމާއެކު ނިއްކުރިމަތީގައި އަތްބާއްވާލައިގެން އޮތް ހަމްޒާ ސިހުނީ މިދުއާމްއައިސް އުނދަގޫކޮށްލުމުންނެވެ.\n“ދެންހިނގާބަލަދާން.. ކޮންކަމަކާތަ މާބޮޑަށް މޫޑީވެފަތީނީ.. ” ޖޯލީގައި އިން ސިމާދުގެ އަތުގައި އޮޅުލައިގަންނަމުން ނަތާޝާ ތުއިވެލާފައި ބުންޏެވެ. ނަމަވެސް ހަމްޒާގެ ހަބަރެއްނުވުމުން ސިމާދު ހުރީ ދާކަހަލަ މޫޑެއްގައެއްނޫނެވެ. އެހެންތިއްބައި އެގޭދޮރުން ވަދެގެންއައި ހަމްޒާއާއި މިދުއާމް ފެނުމާއެކު ސިމާދުގެ މޫނުމަތި އުޖާލާވެގެންދިޔައެވެ. ނަމަވެސް ހަމްޒާއެކޭ އެއްފަދައިން މިދުއާމްވެސް މޫނުމަތި ބަނަވެގެންދިޔައީ ސިމާދުކައިރީގައި ހުރި ނަތާޝާފެނުމުންނެވެ.\nMe first dhww.. V reethi mi stry. When is next part…???\nsalva ge kaiveni meehakaa hamajeh sytha. ehenviyya v kada\nmasha allah …mi part vx vrh reethi layaa….salvaa ah ehn nuhadha……salvaa n hamza gulhuva dheyythi layaa plxx…..eagerly waitiin for the nxt prt…..keep up the gud wrk dearr……….\nenme bodah heevany hamza ge beybe midhuaam aa hen salva ge kaiveni kureveyny.. dhen hamza akah neyngeyne ekameh.. edhuvahakah hamza akah naadheveyne.. noony aadhevey iru onnaany kaiveni kurevifa.. eyrun salva ashaa hamza ah eh furaalhehge dhashuga ulhen jeheynee.. namaves loabiverin gothuga eh noon.. fahari aa faharige kokko ge gothuga.. just my opinion ingey.. but hope ehen nuvaane kamah.. konme kujjakah ves ekujjehge loabi kaamiyaabu vaane kamah.. varah reethi vaahaka.. varah loabivey layaa dheke.. next part kon irakun kiyaalan libeyny.. much loves, rifoo..\nvarah reethi mi partvx waiting for the next part\nހިތާމަ އެހެނިހެން ލޯބި February 14, 2019


Resort Hadhan Dhookohfai Oeh Falheh Vihkaalaifi - Vaguthu\nރިސޯޓް ހަދަން ދޫކޮށްފައި އޮތް ފަޅެއް ވިއްކާލައިފި\nރިސޯޓެއް ހަދަން ކުއްޔަށް ދޫކޮށްފައި އޮތް ފަޅެއް ކުއްޔަށް ހިފި ފަރާތުން އެހެން ފަރާތަކަށް ވިއްކާލައިފިއެވެ،\nވިއްކާލާފައި ވަނީ ބަރޮސް ރިސޯޓް ކައިރީގައި އޮންނަ ފަޅެކެވެ.\nނަމަވެސް ފަޅު ކުއްޔަށް ހިފާފައި އޮތީ ކޮން ފަރާތަކުން ކަމެއް ވިއްކާލީ ކޮން ފަރާތަކަށް ކަމެއް ވެސް ކަށަވަރެއް ނުވެއެވެ.\nޓޫރިޒަމް މިނިސްޓްރީން ކޮށްފައިވާ އިއުލާނެއްގައި ވިދާޅުވީ ޓޫރިސްޓް ރިޒޯޓެއް ތަރައްޤީކުރުމަށް ޓޫރިޒަމް މިނިސްޓްރީއިން ކުއްޔަށްދޫކޮށްފައިވާ ކ. އަތޮޅު ފަޅު 4°17'19”N, 73°24'11”E ލީސް އެގްރީމަންޓްގެ ދަށުން އެރަށް ކުއްޔަށްހިފާފައިވާ ފަރާތަށް ލިބިދީފައިވާ އެންމެހާ ޙައްޤުތައް އެހެންފަރާތަކަށް ބަދަލު ކުރުމުގެ ހުއްދައަށް އެދި އެފަރާތުން ހުށަހަޅުއްވާފައިވާތީ، އެ ރަށާއި ގުޅިގެން އެއްވެސް ދަރަންޏެއް ނުވަތަ މައްސަލައެއް އޮތްފަރާތެއް ވާނަމަ އެކަން އަންގަވައި ދެއްވުން އެދޭކަމަށެވެ.\nދަރަންޏެއް ނުވަތަ މައްސަލައެއް އޮތްނަމަ މިއަދުން ފެށިގެން 14 ދުވަހުގެ ތެރޭގައި އެކަން ޓޫރިޒަމް މިނިސްޓްރީ އަށް އަންގަން ޖެހެއެވެ. ލިޔުމަކުން އަދި އީމެއިލްއިން ވެސް މިނިސްޓްރީއަށް މައްސަލަ ހުށަހެޅޭނެއެވެ. އީމެއިލް އިން ހުށަހަޅުއްވާކަމުގައިވަނީނަމަ [email protected] އަށް އީމެއިލް ކުރެއްވުމަށް މިނިސްޓްރީން އެދެއެވެ.\nފާއިތުވި ހައެއްކަ އަހަރު ތެރޭގައި މާލެ އަތޮޅާއި، މާލެ އަތޮޅާއި ކައިރި އެހެން އަތޮޅުތަކުން ވެސް ބައެއް ފަޅުތައް ވަނީ ރިސޯޓް ހަދަން ކުއްޔަށް ދޫކޮށްފައެވެ. ކުއްޔަށް ދޫކޮށްފައިވާ ފަޅުތަކުގެ ތެރެއިން އެންމެ ފާހަގަ ކޮށްލެވެނީ އެނބޫދޫ ފަޅެވެ. އެފަޅުގައި މިއަހަރު ދެ ރިސޯޓް ހުޅުވާނެއެވެ.\nބޮލީވުޑްގެ އެވޯޑް ޝޯވއެއް ރާއްޖޭގައި ބާއްވަނީ\nރިސޯޓްތަކުގެ ކުއްޔާއި ޖޫރިމަނާ ފަސްކޮށްދިނުމަށް ޤަވައިދެއް ހަދައިފި


Hailam suspend kuree Beynunvi hukum nudheegen: Dr Jameel\nޔާމީންގެ ގާނޫނީ ޓީމުގައި އިސްކޮށް ހަރަކާތްތެރިވާ ކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު -- އަވަސް ފޮޓޯ: ސަލްވީން\nކްރިމިނަލް ކޯޓްގެ އިސް ގާޒީ އަހުމަދު ހައިލަމް ނެރުއްވި ބަޔާނުން ރައީސް ޔާމީންގެ ޝަރީއަތަށް ސަރުކާރުން ނުފޫޒް ފޯރުވިކަން ސާބިތުވެއްޖެ ކަމަށް ޔާމީންގެ ގާނޫނީ ޓީމުގައި އިސްކޮށް ހަރަކާތްތެރިވާ ކުރީގެ ނާއިބް ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nޖަމީލް މިހެން ވިދާޅުވީ ރައީސް ޔާމީންގެ މައްޗަށް މަނީ ލޯންޑްރިންގެ ތުހުމަތު ކުރެވުނު ހިސާބުން ފެށިގެން އެކިއެކި މަގާމުތަކުގައި ތިބި ފަރާތްތަކުން ސީދާ ގޮތުންނާއި ނުސީދާ ގޮތުން ގާތް މީހުން މެދުވެރިކޮށް ނުފޫޒު ފޯރުވިދާނެ ކަމަށް ހީކޮށް ވަރަށް ގިނަ މަސައްކަތްތައް ކޮށްފައިވާ ކަމަށް ވިދާޅުވެ ހައިލަމް ނެރުއްވި ބަޔާނާއި ގުޅޭގޮތުންނެވެ.\nޖަމީލް ވިދާޅުވީ ކްރިމިނަލް ކޯޓުގެ އިސް ގާޒީގެ ބަޔާނުން ރައީސް ޔާމީންގެ ޝަރީއަތަށް ސަރުކާރުން ނުފޫޒް ފޯރުވިކަން ސާބިތުވެފައިވާ ކަމަށާ ގާޒީ ސަސްޕެންޑްކުރީ ބޭނުންވީ ގޮތަށް ހުކުން ނުދީގެން ކަމަށެވެ. އަދި ޖުޑިޝަރީ އިސްލާހުކުރަން އައި ފަރާތްތަކުން ހިފާފައި މިވަނީ އެތަން ތަގައްޔަރުކުރުމަށް ކަމަށް ވިދާޅުވެ ޖޭއެސްސީގައި މިހާރު ތިއްބެވި މެންބަރުންނަށް ޖަމީލް ވަނީ ފާޑު ވިދާޅުވެފައެވެ.\nމީގެ އިތުރުން ޖަމީލް ވިދާޅުވީ ޖޭއެސްސީ އަދި ގާނޫނުއަސާސީއާ ޚިލާފަށް ފަނޑިޔާރުންގެ ވާޖިބަށް ހުރަސް އަޅަން މަސައްކަތްކުރި ބައެއްގެ މައްޗަށް ފުލުހުން ތަހުގީގުވެސް ހިންގަން ޖެހޭނެ ކަމަށެވެ. މިއީ ކޮމިޝަނުން ބަލަންޖެހޭ މައްސަލައެއް ކަމަށާ އެ މައްސަލަ މިއަދު ނުބެލުނަސް މާދަމާ މި ކަންކަން ބެލޭނެ ކަމަށްވެސް ޖަމީލް ވިދާޅުވިއެވެ.\nކްރިމިނަލް ކޯޓުގެ އިސް ގާޒީގެ ބަޔާނުން ރައީސް ޔާމީންގެ ޝަރީއަތަށް ސަރުކާރުން ނުފޫޒް ފޯރުވިކަން ސާބިތުވެއްޖެ. ގާޒީ ސަސްޕެންޑްކުރީ ބޭނުންވީ ގޮތަށް ހުކުން ނުދީގެން، ސުލޫކީ މައްސަލައެއްގައެއް ނޫން. ޖުޑިޝަރީ އިސްލާހުކުރަން އައި ފަރާތްތަކުން ހިފާފައި މިވަނީ އެތަން ތަގައްޔަރުކުރަން\nޑރ. މުހައްމަދު ޖަމީލް އަހްމަދު | ކުރީގެ ނާއިބް ރައީސް\nރައީސް އަބްދުﷲ ޔާމީން ޑރ. މުހައްމަދު ޖަމީލް އަހުމަދު ޖޭއެސްސީ + އަހުމަދު ހައިލަމް\n"ޔާމީންގެ މައްސަލަ އަލީ ރަޝީދަށް ނުބެލޭނެ"\nބާރު ލިބުމުން އުޅެނީ ބަދަލު ހިފަން: ޖަމީލް


ޑރ. މުޢިއްޒު ވިދާޅުވަނީ ހިޔާ ފްލެޓެއް 3800ރ އަށް ދެވޭނެ ކަމަށް. އަސްލަމް ވިދާޅުވީ ފްލެޓެއްގެ މަހު ކުއްޔަކީ 7500 ރުފިޔާ ކަމަށް | Sandhaanu\nޑރ. މުޢިއްޒު ވިދާޅުވަނީ ހިޔާ ފްލެޓެއް 3800ރ އަށް ދެވޭނެ ކަމަށް. އަސްލަމް ވިދާޅުވީ ފްލެޓެއްގެ މަހު ކުއްޔަކީ 7500 ރުފިޔާ ކަމަށް\nހިޔާ ފުލެޓުގެ ކުއްޔަކީ މަހަކު 7500 ރުފިޔާ ކަމަށް ސަރުކާރުން ކަނޑައަޅައި އެކަން ހައުސިން މިނިސްޓަރ މުޙައްމަދު އަސްލަމް އިއުލާނު ކުރައްވާފައިވަނިކޮށް، ހިޔާ މަޝްރޫޢުގެ ފުލެޓެއް 3800ރ އަށް ދެވޭނެކަމުގައި، ކުރީގެ ހައުސިން މިނިސްޓަރ އަދި މާލޭގެ މޭޔަރުކަމަށް ކުރިމަތިލައްވާފައިވާ ޑރ. މުޙައްމަދު މުޢިއްޒު ވިދާޅުވެއްޖެއެވެ.\nޑރ. މުޢިއްޒު ވިދާޅުވީ ހިޔާ މަޝްރޫޢުގެ ފްލެޓަކަށް މަހަކު ދައްކަން ޖެހޭ އަގަށް 5600 ރުފިޔާއަށްވުރެ ބޮޑު އަދަދެއް ކަނޑައެޅުމަކީ ރައްޔިތުންނަށް ދެވުނު އިތުރު ހިތްދަތިކަމެއް ކަމަށެވެ.\n“ދޮރުތަކުގެ ކަންތައް ނިންމައި ޓައިލްސް ޖަހައި ނިންމައި 5600 ރުފިޔާއަށް ދެވޭނެ. އަދި 25 އަހަރަށް ބަހާލާނަމަ 3800 ރުފިޔާއަށް ދެވޭނެ.” ޑރ. މުޢިއްޒު ވިދާޅުވިއެވެ.\nހިޔާ ފުލެޓުގެ މަޝްރޫޢަކީ ރައީސް ޔާމީންގެ ވެރިކަމުގައި ކުރިއަށް ގެންދަން ފެށި އިޖުތިމާޢީ ބޯހިޔާވަހިކަމުގެ މަޝްރޫޢެކެވެ. އެ މަޝްރޫޢު ކުރިއަށް ގެންދިޔައީ އޭރުގެ ހައުސިން މިނިސްޓަރ ޑރ. މުޢިއްޒުގެ ބެއްލެވުމުގެ ދަށުންނެވެ.\nހައުސިން މިނިސްޓަރ މުހައްމަދު އަސްލަމް ވިދާޅުވީ ފްލެޓެއްގެ މަހު ކުއްޔަކީ 7500 ރުފިޔާ ކަމަށް ކަނޑައެޅީ ސަރުކާރުން ވަރަށް ބޮޑަށް ސަބްސިޑައިސް ކުރުމަށް ފަހު ގައި ކަމަށެވެ. އެކަން އެގޮތަށް ކުރެއްވިކަމަށް މިނިސްޓަރ އަސްލަމް ވިދާޅުވިއިރު، ހިޔާ ފްލެޓްތައް ސަރުކާރުން އާއްމުންނާއި ހަވާލު ކުރަނީ ފްލެޓްތަކުގެ އެތެރޭގެ ވަރަށް ގިނަ މަސައްކަތް ނުނިންމައެވެ.\nރައީސް ޔާމީނުގެ ވެރިކަމުގައި ހިއްކި ހުޅުމާލޭ ދެވަނަ ފިޔަވަހީގައި ރައީސް ޔާމީނުގެ ވެރިކަމުގައި އިމާރާތް ކުރަންފެށި، ހިޔާ ފުލެޓުތަކަކީ އިޖުތިމާއި ބޯހިޔާވަހިކަން ފޯރުކޮށްދިނުމަށް އިމާރާތް ކޮށްފައިވާ ފްލެޓްތަކެކެވެ. އެހެންކަމުން ފްލެޓްތައް އަޅަން ނެގި ލޯނަށް ފައިސާ ދައްކަން ޖެހޭނީ ރައްޔިތުންގެ އަތުން ލާރި ނަގައިގެން ނޫންކަމަށް ފްލެޓްތަކުގެ މައްސަލައިގައި ކަންބޮޑުވުން ފާޅުކުރާ އާއްމުންގެ ޖަމިއްޔާ އިން ވަނީ ބުނެފައެވެ.\nހިޔާ ފުލެޓެއްގެ މަހު ކުއްޔަކީ 7500 ރުފިޔާ ކަމަށް ހައުސިން މިނިސްޓަރ މުޙައްމަދު އަސްލަމް ވިދާޅުވުމުން ފްލެޓްތަކުގެ މައްސަލައިގައި ކަންބޮޑުވުން ފާޅުކުރާ އާއްމުންގެ ޖަމިއްޔާ އިން ނެރުނު ބަޔާނެއްގައި ބުނީ ހިޔާ ފްލެޓްތަކަކީ ވިޔަފާރި މަޝްރޫޢެއް ނޫންކަމަށާއި އިޖުތިމާއީ ބޯހިޔާވަހިކަމުގެ ލޯނު ދައްކަން ޖެހެނީ އާންމުން އަތުން އެލާރި ނަގައިގެން ނޫން ކަމަށެވެ. އަދި އިޖުތިމާއީ ބޯހިޔާވަކިމުގެ އަސާސަކީވެސް ވިޔަފާރި އުސޫލުން ބޭރުން، ސަރުކާރަކުން ރައްޔިތުންނަށް ދޭ ޚިދުމަތެއް ކަމަށެވެ.\nރަޢިސް ޔާމީނުގެ ވެރިކަމުގައި އަޅަންފެށި ފުލެޓުތައް ބޭނުންވެގެން ކުރިމަތިލީ މީހުންގެ ތެރޭން ފުލެޓު ހައްގުވީ މީހުންނަށް ފުލެޓު ދިނުމުގެ ލިއުން ހަވާލުކޮށްފައިވަނިކޮށް ރައީސް އިބްރާހީމް މުޙައްމަދު ޞާލިޙުގެ ސަރުކާރުން ވަނީ އެތައް ސަތޭކަ ބައެއްގެ ފުލެޓު ކަޓުވާލުމަށްފަހު އެ ފުލެޓުތައް އެހެން މީސް މީހުންނަށް ދީފައެވެ. އެކަމާ ގުޅިގެން ސަރުކާރަށް ވަރަށް ބޮޑަށް ފާޑުކިއުން ކުރިމަތިވެފައި ވަނިކޮށް އެ ފުލެޓުތަކުގެ އަގު ސަރުކާރުން ކަނޑައެޅީ ކުރީގެ ސަރުކާރުން ފުލެޓު ދިނުމަށް ކަނޑައަޅާފައިވާ އަގަށްވުރެ ބޮޑުކޮށެވެ. އެކަމުގެ ސަބަބުން ވެސް ސަރުކާރަށް ފާޑުކިއުންތައް ވަނީ ކުރިމަތިވެފައެވެ.\nްޢަބުދުއްﷲ އޭޕްރިލް 8, 2021 At 11:19 ޕމ\nޝުއޭބު ކައިރިން އަހާލަ. ދޮގެއް ހެދެންނެތިގެންނޫނީ އަސްލަމްޓޭ ތެދެއްނުހަދާނެޔޯ. ގޯތި ދޭނަމޭ ކިޔާފަ ވެރިކަން ހޯދީ ދެން ރޯންފެށީމާ އެޖެންޑާ19 ލިބުނީމާ ގޯތިދޭނަމޯ. އެހެންކިޔާފަ ގްރޭޓަރ މާލޭ އޭރިއާ އެއްކޮށް އެޗްޑީސީ އެމީހުންގެ ވިޔާފާރި ކުންފުޏަށް ގަނޑުކޮށް ބަދަލުނުދީ ނެގީ. މިހާރު ދެން މި ކައުންސިލް އިލެކްޝަންއަށް ފުލެޓް ދޮންބެގެ ފުލެޓް މާއަގުހެޔޮވީއޯ. ވުޖޭދުގައި ނެތް. ވެރިކަމަށް ދެން އޮތީ2އަހަރު. ދެއަހަރުން މިވެރިންނަށް ކޮންފުލެޓެއް އެޅޭނީ. ގޯތީވާހަކަ އެދިޔައީ ޝުއޭބާއި އެކު ދެން ފުލެޓޯ. އަޅެ ބޯހަލާކެއްނުވޭތަ އެގޮވާ ގޮވެލިފަތިން؟\nޖީސަސް އަފީފުގެ ދޯސްތު އޭޕްރިލް 8, 2021 At 11:23 ޕމ\n7500 އަށްވެސް ދީބަލަ. މީހަކު އަޅާފާ ދޭން ނިންމައިފަ ހުރި ފުލެޓްތައް އިންސާފުން ބަހަންބުނެ ކުރިއަށްވުރެވެސް ބޮޑަށް އޮޅުވާލީ. ދެން މިހާރު އަލުން ފުލެޓް ބޮޑުކުރަނީއޯ. ހަމަ ހަރާމް އެއްކަމެއްވެސް ނުވާނެ ހަސަންޓޭމެންހެން ފެލުންނޫންކަމެއް ނުވާނެ. ގޮތެއްނެތް ލަދެއްނެތް ދޮގުހެދުމަށް އެވަރެއް ނެތް. މިކޮންމެން ޖަހާތި. ކުރީދުވަހު ލިޔުނު ކޮމެންޓްވެސް އަންނިދެކެބިރުންދޯ ނުޖެހީ؟\nޢަލީ އޭޕްރިލް 9, 2021 At 10:53 އމ\nމުއިއްޒު ދޭން ބޭނުންވިޔަސް އަދި އެކަމެއް ނުވާނެއެވެ. ސަބަބަކީ އޭނާއަކީ ހަމަ އެންމެ ވޯޓެކެވެ. މެޖޯރިޓީ ލިބުނީމާ ދެންވާގޮތްވެސް އެނގިދާނެއެވެ. ކޮންމެމީހަކުވެސް ކުރިމަތިލައިގެން އުޅެނީ ރައްޔިތުންނަށްޓަކައެވެ. އެކަމަކު މުއިއްޒުގެ ތެދުވެރިކަން އަޖުމަ ކޮށްލެވިދާނެއެވެ.


Dhiraagu road race 2019 ah register vumuge furusathu hulhuvaalaifi - One Online\n02 ނޮވެމްބަރ 2018 ، ހުޅުމާލެ ، ދިރާގު މޯލްޑިވްސް ރޯޑް ރޭސް 2018 -- ވަން ފޮޓޯ: މުހައްމަދު އައުޒަމް\nދިރާގުން ކޮންމެ އަހަރަކުވެސް ބާއްވަމުން އަންނަ ދުވުން، "ދިރާގު ރޯޑް ރޭސް 2019" އަށް ރެޖިސްޓަރ ވުމުގެ ފުރުސަތު ހުޅުވާލައިފި އެވެ.\nއަންނަ މަހު 20 ގައި ބޭއްވުމަށް ހަމަޖެހިފައިވާ ދިރާގު ރޯޑް ރޭހުގައި ބައިވެރިވުމަށް ރެޖިސްޓަރ ކުރުމަށް ހުޅުވާލާފައި ވަނީ މި ހަފްތާ ތެރޭގައެވެ.\nއެހެން އަހަރު ތަކާއި ހިލާފަށް މިއަހަރު ދިރާގު ރޯޑް ރޭސް ދެވަގުތެއްގައި ކުރިއަށް ގެންދިއުމަށް ދިރާގުން ވަނީ ހަމަޖައްސާފައެވެ.\nއެގޮތުން ސެޕްޓެމްބަރު މަހު ހެނދުނު ހައެއް ޖަހާއިރު 10 ކިލޯމީޓަރު ދުވުން ހުޅުމާލެ ސެންޓްރަލް ޕާކް ސަރަހަައްދުން ފެށުމަށް ހަމަޖައްސާފައިވާއިރު، ފަސް ކިލޯމީޓަރުގެ ދުވުން ކުރިއަށް ދިއުމަށް ހަމަޖައްސާފައިވަނީ އެދުވަހު ހަވީރު އެވެ. މިއާއެކު ފަސް ކިލޯމީޓަރު އަދި 10 ކިލޯމީޓަރު ދުވުމުގައި ބައިވެރިވާން ބޭނުން ފަރާތްތަކަށް ދެ ދުވުމުގައި ބައިވެރިވުމުގެ ފުރުސަތު ލިބިގެން ދެއެވެ.\nދިރާގުން ވަނީ "ދިރާގު ރޯޑް ރޭސް 2019" އަށް ރަގިސްޓަރ ކުރުމަށް ހާއްސަކޮށްގެން ވަކި ވެބްސައިޓެއް ތައްޔާރުކޮށްފައެވެ.\nއެންހާސް ރުފިޔާގެ ރެޖިސްޓްރޭޝަން ފީއަކާއެކު މި ދުވުމުގައި ބައިވެރިވެވޭ އިރު، ބޭނުން ބިބް ނަމްބަރެއް ހޯދުމުގެ ފުރުސަތު ދުވުންތެރިންނަށް މިފަހަރު ވަނީ ހުޅުވާލައިފައެވެ. އެގޮތުން އިތުރު 500 ރުފިޔާގެ ފީ އަކާއެކު އެ ދުވުންތެރިއަކު ބޭނުން ބިބް ނަމްބަރެއް މިފަހަރު ދުވުންތެރިންނަށް އިހްތިޔާރު ކުރުމުގެ ފުރުސަތު ދިރާގުން ވަނީ ހުޅުވާލައިފައެވެ.\nދިރާގު ޕޭ މެދުވެރިކޮށް ރަޖިސްޓްރޭޝަން ފީ ދެއްކޭނެ ކަމަށް ދިރާގުން މައުލޫމާތު ދެއެވެ. އަދި ދިރާގު ޕޭއިން ފުރަތަމަ ފީ ދައްކަވާ 1000 ބައިވެރިންނަށް 50 އިންސައްތަ ޑިސްކައުންޓެއް ލިބޭ ކަމަށް ދިރާގުން މައުލޫމާތު ދެއެވެ.\nދެހާސް ހަތް ވަނަ އަހަރުން ފެށިގެން ރާއްޖޭގައި ދިރާގު ރޯޑް ރޭސް ބާއްވަމުން އަންނަ އިރު މިއީ ރާއްޖޭގައި މިހާތަނަށް އެންމެ ގިނަ ދުވަސްވަންދެން މެދުނުކެނޑި ކުރިއަށްދާ ރޯޑް ރޭސް އެވެ.\nމިރޭސް ކުރިން މާލޭގައި ބާއްވަމުން އައި ނަމަވެސް 2016 ވަނަ އަހަރުން ފެށިގެން ކުރިއަށް ގެންދަނީ ހުޅުމާލޭގައެވެ.\nފުޑް ކޯޓު މައްސަލައިގައި އެސްޓީއޯއަށް ނުވަ ލައްކަ ރުފިޔާ ދައްކަން ނިހާންގެ މައްޗަށް ހުކުމްކޮށްފި\nއެމްޓީސީސީ ގެ " ކަށަވަރު ޕްރޮމޯ" ފަށައިފި\nދަޅުގައި މަސް ބަންދުކުރާ މާލޭ ސަރަހައްދުގެ އެންމެ ބޮޑު ކާރުހާނާ އެންސިސް އިން ހުޅުވައިފި\nވަން ފޮޓޯ: ޖޭސީސީގެ ހުޅުމާލެ ޝޯރޫމް ހުޅުވުން


އެމްއެމްޕީއާރުސީގެ ޒިންމާތަކުގެ ތެރޭގައި އެކުންފުނިން ބައިވެރިވާ ބޭރުގެ ފެއާތަކުގައި ރާއްޖޭގެ އުފެއްދުންތައް އިޝްތިހާރުކޮށް އެ އުފެއްދުންތަކަށް މާކެޓް ހޯދުން ހިމަނަން ޖެހޭ ކަމަށް ހުޅުމީދޫ ދާއިރާގެ މެންބަރު އިލްޔާސް ލަބީބް ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާގައި އިލްޔާސް ލަބީބް ވިދާޅުވީ ސަރުކާރުން ރަށްރަށުގައި އުފައްދަން މަސައްކަތްކުރާ މަސް ޕްލާންޓްތަކުން އުފައްދާ ބާވަތްތަކާއި މިފްކޯގެ އުފެއްދުންތައްވެސް އެމްއެމްޕީއާރުސީ މެދުވެރިކޮށް މާކެޓް ކުރެވިދާނެ ކަމަށެވެ.\nއިލްޔާސް ލަބީބް ވިދާޅުވީ 10 ވަރަކަށް މިލިއަން ރުފިޔާއަށް ބަހައްޓާ މަސް ޕްރޮސެސިންގ ޕްލާންޓަކުން5ޓަނާ 10 ޓަނާއި ދެމެދުގެ އަދަދަކަށް މަސް ޕްރޮސެސް ކުރެވޭނެ ކަމަށާއި ކޮންމެ ޕްލާންޓެއްގެ ސަބަބުން 12 ވަރަކަށް މީހުންނަށް ވަޒީފާވެސް ލިބިގެންދާ ކަމަށެވެ.\n"މިގޮތުން ރާއްޖޭގެ ކަންކޮޅުތަކުގަ 10 ވަރަކަށް ޕްލާންޓް ޤާއިމުކުރެވިދާނެ. މަސް ދަޅުގައިވެސް އެނޫން ގޮތްގޮތަށްވެސް ބަންދުކޮށް ބޮޑު ނަފާ ހޯދިދާނެ." ކަމަށްވެސް އިލްޔާސް ވިދާޅުވިއެވެ.\nއިލްޔާސް ލަބީބް ވިދާޅުވީ މިގޮތުން އުފައްދާ މަހުގެ އުފެއްދުންތައް އެމްއެމް ޕީއާރުސީ މެދުވެރިކޮށް މާކެޓް ކުރެވިދާނެ ކަމަށެވެ. އަދި ރާއްޖެ އަންނަ އެއާލައިންތައް ހުހަށް ފުރައިގެންދާއިރު ރާއްޖޭގެ އުފެއްދުންތައް ހެޔޮ އަގުގައި ދުނިޔޭގެ ބާޒާރަށް އުފުލައިދޭނެ ކަމަށެވެ.


SunOnline: ''Nina'' ge shooting anna mahu fashany\n"ނީނާ"ގެ ޝޫޓިން އަންނަ މަހު ފަށަނީ\nއަހުމަދު ޖައިޝަން 20 Jan 2020, 08:42\nއައިފިލްމްސް ޕްރޮޑަކްޝަންގެ ދަށުން ޑައިރެކްޓަރު އިލްޔާސް ވަހީދު (އިއްލެ) ނެރޭ ދެވަނަ ފިލްމު "ނީނާ"ގެ ޝޫޓިން އަންނަ މަހު ފެށުމަށް ތައްޔާރުވެއްޖެއެވެ.\nމިދިޔަ އަހަރު ނެރުނު ސައިކޮލޮޖިކަލް ތްރިލާ "ބަވަތި"ގެ ކާމިޔާބީއަށްފަހު ދެވަނަ ފީޗާ ފިލްމެއް އުފެއްދުމަށް އިއްލެއާއި ޓީމު ވަނީ މަސައްކަތް ފަށާފައެވެ. އެގޮތުން އަންނަ މަހުގެ ފުރަތަމަ ދުވަހު ފިލްމުގެ ޝޫޓިން ފެށުމަށް ހަމަޖެހިފައިވާ ކަމަށް އިއްލެ ވަނީ ބުނެފައެވެ.\nއެ ފިލްމުގެ ބޮޑު ބައެއް ޝޫޓުކުރުމަށް ހަމަޖެހިފައިވަނީ ލ. އަތޮޅުގެ ގުޅިފައިވާ ތިން ރަށް ހިމެނޭ ސަރަހައްދުގައެވެ. އެގޮތުން ޝޫޓިން ކުރިއަށް ގެންދާނެ ސީދާ ލޮކޭޝަނެއް ހަމަޖެއްސުމަށް އިއްލެ ވަނީ ލ. އަތޮޅަށް އިއްޔެ ގޮސްފައެވެ.\nފިލްމުގެ ބޮޑު ބައެއްގެ ޝޫޓިން ލ. އަތޮޅުގައި ކުރިއަށްދާތީ ސައިޑް ރޯލުތަކަށް އެރަށުން އެކްޓަރުން ބޭނުންވާކަމަށް އިއްލެ ބުންޏެވެ. އަދި ރޯލުތަކަށް ޝައުގުވެރިވާ ފަރާތްތަކުން 7930005 އަށް ގުޅުމަށް އިއްލެ ވަނީ އެދިފައެވެ.\nބަވަތި ވެގެން ގޮސްފައިވަނީ މިދިޔަ އަހަރު ނެރެފައިވާ އެންމެ ކާމިޔާބު އެއް ފިލްމަށެވެ.\nބަވަތިގެ ލީޑް ރޯލުންވެސް ފެނިގެންދާ ނުޒުހަތު ޝުއައިބަކީ ނީނާގެވެސް ލީޑު އެކްޓްރެސްއެވެ. އޭގެ އިތުރުން ނީނާއިން ދިވެހި ފިލްމު އިންޑަސްޓްރީއަށް މުޅީން އާ މޫނެއް ލީޑު ރޯލުން ތައާރަފުކުރާނެއެވެ. އެއީ ޝަރަފު އަބްދުﷲ އެވެ. އޭގެ އިތުރުން ފިލްމު އިންޑަސްޓްރީގައި މިވަގުތު އެންމެ މަގުބޫލު އެއް އެކްޓަރު ކަަމަށްވާ ޖުމައްޔިލް ނިމާލްވެސް ނީނާގެ ލީޑުން ފެނިގެންދާނެއެވެ.\nއެ ތަރިންގެ އިތުރުން ފިލްމުން ފެނިގެންދާނީ ހަމްދާން ފާރޫގު، އަލީ ޔޫޝައު، ނާޖިހާ އަޒޫރު، އަލީ އިނާޒް، މުހައްމަދު އަލީ، ހަސަން ޝިނާންގެ އިތުރުން މަރިޔަމް ޝަކީލާ އާދަމްއެވެ.\nބަވަތި އާ ހައްދު ފިލްމު ފެސްޓިވަލަށް\nއިއްލެގެ "ނީނާ" ދައްކާނީ އަންނަ އަހަރު!


Lanka ge vissaraigai 200 ah vure gina Aaila gelli baeh avah huttumakah!\nލަންކާގެ އަވަށެއްގައި ފެންބޮޑުވެފައި. --\nސްރީލަންކާއަށް ކުރަމުންދާ ގަދަ ވިއްސާރަައިގެ ސަބަބުން އެ ގައުމުގެ ބައެއް ސަރަހައްދުތަކަށް ގަދަވަޔާއެކު ބޯކޮށް ވާރޭ ވެހި އެ ސަރަހައްދުތަކުގައި ފެންބޮޑުވެ 200 އަށްވުރެ ގިނަ އާއިލާ ގެއްލިއްޖެ އެވެ. މި އާއިލާތައް ގެއްލިފައިވާ ކަމަށް ބެލެވެނީ އަރުނަޔާކީ ސަރަހައްދުންނެވެ. ވިއްސާރަވުމުގެ ސަބަބުން ބިން ގަނޑު ކަނޑައިގެން ދިއުމުގެ މައްސަލައާ ވެސް އެ ސަރަހައްދަށް ވަނީ ކުރިމަތިވެފަ އެވެ.\nއެއަވަށުގެ ބިން ގަނޑު ކަނޑައިގެން ގޮސްފައިވަނީ ތިން ދުވަސް ވަންދެން މެދުނުކެނޑި ބޯކޮށް ވާރެ ވެހުމަށްފަހު ރޭގައި ކަމަށާއި ތިން އަވަށް ވަޅުލެވިފައިވާ ކަމަށް ބެލެވޭ ކަމަށް ވެސް ރިޕޯޓުތައް ބުނެ އެވެ. ރެޑް ކްރޮސް އޮފިޝަލުން ވިދާޅުވަނީ މިހާތަނަށް 220 އާއިލާ ގެއްލިފައިވާ ކަން ޔަގީންވި ނަމަވެސް ޖުމްލަ މީހުންގެ އަދަދު ކަށަވަރު ނުވާ ކަމަށެވެ.\nގާތްގަނޑަކަށް 300 އަށްވުރެ ގިނަ ސިފައިން ރެސްކިއު އޮޕަރޭޝަންތަކުގައި މީހުން ސަލާމަތް ކުރުމުގެ މަސައްކަތް ކުރަމުން އަންނަ އިރު މިހާތަނަށް ފެނިފައިވަނީ 17 މީހެއްގެ ހަށިގަނޑު ކަމަށް ލަންކާގެ ޑިޒާސްޓާ މެނޭޖްމަންޓުން ބުނެ އެވެ. ނަމަވެސް މިހާދިސާގައި މިހާތަނަށް 30 އަށްވުރެ ގިނަ މީހުން ވަނީ މަރުވެފަ އެވެ. މީހުން ސަލާމަތްކުރުމުގެ މަސައްކަތް އެންމެ ބާރުސްޕީޑްގައި ކުރިއަށް ނުގެންދެވޭ ކަމަށް ވެސް ރެޑް ކްރޮސް އިން ބުނެ އެވެ. ސަބަބަކީ ވެރިރަށް ކޮލަމްބޯއަށް ވެފައި މަގުތައް ފަރުބަދަތަކާ ގުޅިފައިވާތީ އެވެ.\nމިދިޔަ ތިން ދުވަހުގެ ތެރޭގައި ލަންކާއަށް 100 މިލިމީޓަރުގެ ވާރޭ ވެހިފައިވާ ކަމަށް ރެޑްކްރެސެންޓާ ހަވާލާދީ ރިޕޯޓުތައް ބުނާއިރު ބޮޑެތި ގެއްލުންވި އަވަށުގެ 137،000 މީހުން ގެދޮރު ދޫކޮށްލަން ޖެހިފައިވެއެވެ. ބިން ގަނޑު ކަނޑައިގެން ދިޔަ ހާދިސާގައި ސަލާމަތްވި މީހުންގެ އަދަދުވެސް ލަންކާ ފުލުހުންނަށް މިހާތަނަށް ވަނީ ކަށަވަރު ނުކުރެވި އެވެ.\nއެއަވަށުގެ 800 އެއްހާ މީހުން މިހާރު ފައްޅިތަކަށްވަދެ ހިމާޔަތް ހޯދާފައިވާ އިރު ކައިރި އަވަށްތަކުގެ މީހުންވެސް ފައްޅިތަކުން ހިމާޔަތް ހޯދަމުންދާ ކަމަށްވެ އެވެ. އެމީހުން ފައްޅިތަކުން ހިމާޔަތް ހޯދަނީ އެއަވަށްތަކަށް އެ ފަދަ ހާދިސާއެއް ކުރިމަތިވެއްޖެނަމަވެސް ރައްކާތެރިވުމަށް ކަމަށް ފުލުހުން ބުނެ އެވެ.\nމިއީ 2010 ވަނަ އަހަރުގެ ފަހުން ލަންކާއަށް މިހާ ބޮޑު ވިއްސާރައެއް ކުރާ ފުރަތަމަ ފަހަރެވެ. މި ވިއްސާރައިގެ އަސަރު އިންޑިއާގެ ޓެމިލް ނާޑޫ އަދި ކެރެލާ ސްޓޭޓަށްވެސް ދަނީ ކުރަމުންނެވެ. ކެރެލާގެ އައްސޭރި ފަށުގެ 100 އަށްވުރެ ގިނަގެ ހަލާކުވެފައިވާއިރު 50 އާއިލާ ވަނީ ރައްކާތެރި ހިސާބުތަކަށް ބަދަލުކޮށްފަ އެވެ.\nމޫސުން ފެން ބޮޑުވުން ސްރީލަންކާ\nއިންޑިއާއާ ސްރީލަންކާއަށް މޫސުން އެބަ ރަނގަޅުވޭ\nޖަރުމަންގައި ފެންބޮޑުވުން: 200 އަހަރު ނުވާ ގެއްލުން


Viber ge aa feature eh - mihaaru message edit kolleveyne\nބުދަ, ޖަނަވަރީ 16, 2019\nވައިބަރގެ އާ ފީޗަރއެއް – މިހާރު މެސެޖް އެޑިޓްކުރެވޭނެ\nއަޙްމަދު ދާއޫދު4ހަފްތާ ކުރިން\nދުނިޔޭގެ ގިނަބަޔަކު ބޭނުންކުރަމުން އަންނަ ސޯޝަލް ނެޓްވޯކް ވައިބަރ އަކީ މިއަދު ގިނަބައެއްގެ ސަމާލުކަން ހުއްޓިފައިވާ އެއްގޮތަށްވުރެ ގިނަގޮތްގޮތުން އޭގެ ބޭނުންޖެހިފައިވާ މަޝްހޫ އެޕްލިކޭޝަނެކެވެ.\n2010 ޑިސެމްބަރ2ވަނަދުވަހު ތަޢާރަފކުރި ވައިބަރއަށް 8 އަހަރުވެފައިވާއިރު މިއެޕްލިކޭޝަންގެ މުހިންމު ގިނަފިޗަރސްތަކެއް މިހާރުވެސްވަނީ ތަޢާރަފްކޮށް ގިނަބައެއްގެ މަޤުބޫލްކަންހޯދާފައެވެ.\nއަނެއްކާވެސް މިހާރުމިވަނި ވައިބަރގެ މުހިންމުއާ ފީޗަރއެއް ތަޢާރަފްކޮށްފައެވެ. ވައިބަރގެ އެންމެ ފަހުގެ އަޕްޑޭޓް އިންސްޓޯލްކޮށްލުމުންލިބިގެންދާ އާ ފީޗަރއަކީ ކުރިން ފޮނުވާފައިހުންނަ މެސެޖްތައް އެޑިޓްކޮށްލުމެވެ. ވައިބަރއިން މިދިޔަ އޮކްޓޯބަރ ގައި މިފީޗަރ ތަޢާރަފްކުރިކަމުގައިވިޔަސް ބައެއް ފޯނުތަކަށްމީގެ އަޕްޑޭޓްސް ލިބިފައިވަނީ ވަރަށްފަހުންނެވެ. މި ފީޗަރ ލިބުމުގެ ކުރީގައި ވައިބަރއިން މެސެޖެއް ސެންޑްކޮށްލެއްވިޖެނަމަ ސްޕެލިން މިސްޓޭކެއް އޮތަސް އަލުންއެމެސެޖް އެޑިޓްކޮށްލެވޭނެ ގޮތެއް ނޯވެއެވެ. ދެން ޖެހެނީ އަވަހަށް އެމެސެޖް ފުހެލާށެވެ. އެމެސެޖް ޑިލީޓްކޮށްލުން ފިޔަވައި އެހެންގޮތެއް ހެދޭކަށް ނޯވެއެވެ.\nއެހެންނަމަވެސް މިހާރު އެންމެފަހުގެ އަޕްޑޭޓްގައި ކުރިންފޮނުވާފައި ހުންނަމެސެޖްތައް އެޑިޓްކޮށްލެވެއެވެ. އެއީ ވައިބަރ ގްރޫޕެއްގެ ތެރޭގައި ލިޔެފައި ހުންނަ މެސެޖްތައްކަމުގައިވިޔަސް މެއެވެ. އަދި އެކަކު އަނެއްކަކަށް ފޮނުވާމެސެޖްތައް ވިޔަސްވެސް ހަމަ އެގޮތަށް އެޑިޓްކުރެވެއެވެ.\nއެހެންކަމުން އަލަށް ވައިބަރއިން ތަޢާރަފްކުރި މި ފީޗަރއަކީ ގިނަބަޔަކަށް ކަމުދާނެ ރަގަޅު ބޭނުންތެރި ފީޗަރއަކަށް ވެގެންދާނެކަމަށް ބެލެވެއެވެ.\nއަލަށް ތަޢާރަފްކުރި ފީޗަރ ބޭނުންކުރުމަށް ހަދާނެގޮތަކީ ފޯނުންނަމަ އެޑިޓްކުރުމަށް ބޭނުންވާ މެސެޖްއަށް ފިއްތާލައިގެން ކުޑައިރުކޮޅެއްގައި މަޑުކޮށްލާނީއެވެ. އޭރުން ލިބެންހުންނަ އޮޕްޝަންތައް ފެންނާނެއެވެ. ދެން އެޑިޓް ސެލެކްޓްކޮށްލާށެވެ. އޭރުން ގެންނަންބޭނުންވާ ބަދަލު ގެނެވެއެވެ. އޭގެފަހުގައި ރަގަޅު ފާހަގައަށް ކްލިކް ކޮށްލުމުން ހަމަކުރިން އިން މެސެޖް ނުވަތަ ޓެކްސްޓް އޮންނާނީ އެޑިޓްވެފައެވެ.\nޑެސްކްޓޮޕުންނަމަ އެމެސެޖަކަށް ރައިޓްކްލިކް ދިނުމުން ހަމަ ކުރިން ބުނިހެން އޮޕްޝަންތައް ލިބޭނެއެވެ. އެތަނުން އެޑިޓް ސެލެކްޓް ކޮށްލުމަށްފަހު ގެންނަން ބޭނުންވާ ބަދަލުގެނެވޭނެއެވެ.\nވައިބާ ބޮޑޭ says:\n4 ހަފްތާ ކުރިން at 10:30\nދެލޯފުޅާ ތިޔަ ފީޗަރ މިހަަރު ލިބެތާ ކިތަންމެ ދުވަހެއް. ލިޔުންތެރިޔާ ވައިބރ އޕްޑޭޓް ނުކުރާތީ ނޭނގުނީ ތާ ދޯ. ދެން އެކަމަކު އެންމެ ފަހުގެ އަޕްޑޭޓް ގައޭ ބުނީމަ އެހާއެއް ނޫން. ނާރެސްކުރިއަށް ބާރަށއް ކުރިއަށް.\n4 ހަފްތާ ކުރިން at 18:49\nވައިބަރއިން މިދިޔަ އޮކްޓޯބަރ ގައި މިފީޗަރ ތަޢާރަފްކުރިކަމުގައިވިޔަސް ބައެއް ފޯނުތަކަށްމީގެ އަޕްޑޭޓްސް ލިބިފައިވަނީ ވަރަށްފަހުންނެވެ.\nއެވަހާކަ އެބައޮތް ދޯ މީގަ ބުނެފަ “ވައިބާބޮޑޭ” މި ލިޔުން ނުވެއްކިޔައޭ ދޯ\n4 ހަފްތާ ކުރިން at 09:26\nmessage edit feature akee emme fahuge update ah ai feature eh noon.. mihaaru kithanme maheh vejje thi update libun fahunn..\nމިލިޔުމާ ގުޅޭ ލިޔުންތައް\nމި އެޕްތަކުން ތިބާގެ މުހިއްމު މަޢުލޫމާތުތަކެއް ވަގަށްނަގާކަން އިނގޭތަ؟\nހުރިހާ ބިލެއް އެންމެ އެޕަކުން ދައްކާލެވޭ އެޕެއް\nމޯބައިލް ފޯން ސްލީޕް ސްކްރީންގައިވެސް ގަޑި ފެންނަން ބޭނުންތަ؟\nޝައިޚް ޢަލީ ޒާހިރުގެ ވަރަށް ޚާއްޞަ ދަރުހެއް ބާއްވަނީ\nލާދީނީ މުޖުރިމުންނާއިމެދު ނުރުހުން ފާޅުކުރާމީހުން ހާޒިރުކުރުމަކީ ކަންބޮޑުވާންޖެހޭ ކަމެއް: ޝައިޚް ޢަބްދުﷲ\nވަކި ޕާޓީ އަކަށް މަޖިލީހުގެ އަޣުލަބިއްޔަތު ލިބެން ޖެހޭ ކަމަށް ބުނުމަކީ އަމިއްލަ އެދުން އިންތިހާ ދަރަޖައަށް ބޮޑުވުން – ޤާސިމް\nރޭމްޕްތަކުގެ ޑިޒައިން ބަދަލުކޮށް ރޭމްޕްތަކުގެ މަތީގައި ޕާކުނުކުރެވޭގޮތް ހަދައިފި\nނާރެސް މީޑިއާ ގުރޫޕް\nރައީސް ނަޝީދު ރައީސްޔާމީން ރަމަޟާން ކުރުވާހަކަ އިންސްޓިޓިއުޓް އޮފް ތަރްތީލުލް ޤުރްއާން އެމްޑީޕީ މަޖްލިސް މާފަރު ދިރާގު ލަންދޫކައުންސިލް ލަންދޫގެ ފުޓްބޯޅަ ލަންދޫ ސްކޫލް ލަންދޫސްކޫލް ޕީޕީއެމް ޕޮލިސް ޖެންޑަރ މިނިސްޓްރީ ޝިޔާމް-މަޢުރޫފް ސޮކަރކަޕް - 2016 ޝިޔާމް-މަޢުރޫފް ސޮކަރކަޕް- 2017\nނާރެސް މީޑިއާ ގުރޫޕުގެ އުފެއްދުމެއް.\nގޭހުގެ މައްސަލަ ދިމާވާނަމަ މިއީ ރަނގަޅު ޙައްލެއް!\nރަންދެލި ރިސޯޓުގެ ކޮންމެ މުވައްޒަފަކަށް ސަރވިސް ޗާޖަށް 13 ސަތޭކައަށްވުރެ ގިނަޑޮލަރު\nއިޚްލާޞް ފަލަޤު އަދި ނާސް މި ތިން ސޫރަތް ނިދުމުގެ ކުރިން ކިޔަވަންވީ މިހެންވެގެންނެވެ.\nޢަރަބިއްޔާ ސްކޫލުގައި ދެޖިންސް އެއްކޮށްލައިގެން ކިޔަވައިދިނުން ފަށާފައިވާތީވެ ބެލެނިވެރިންގެ ކަންބޮޑުވުން އިންތިހާއަށް\nއަޅުގަނޑު ޙައްޖަށް ނުގޮސް ބައްޕަ ޙައްޖަށް ފޮނުވިދާނެތޯ؟\nމިއަދު އެންމެ ހިނގާ ލިޔުންތައް\nފުރަގަސްފަރާތުބަލި ( ޕައިލްސް ) ހުރޭތަ؟ އެންމެ3ދުވަހުން މުޅިންފަސޭހަވޭ!


Eh Maaban'du3Kudhin Vihei Iruves Bandu Bodu Kameh Neygunu - Vaguthu\nޑެނެޓްގެ އެއްމާބަނޑު3ކުދިން\nބަނޑުގައި ހިލަ އުފެދުން ނުވަތަ ކިޑްނީ ސްޓޯން އަކީ ވަރަށް ގިނަ ބަޔަކަށް ކުރިމަތިވާ ކަމެކެވެ. މީގެ ސަބަބުން ބަނޑަށް ތަދުވެ، ބައެއް ފަހަރު އޮޕަރޭޝަން ކޮށްގެންވެސް ހިލަތަށް ނަގަން ޖެހެއެވެ. ނަމަވެސް، އެމެރިކާ އަންހެނަކު ހިލަ އުފެދިގެން ކަމަށް ހީކޮށް، ޑޮކްޓަރަށް ދެއްކުމުން އެއްމާބަނޑު3ކުދިން ވިހަން ޖެހިއްޖެއެވެ.\nޑެނެޓް އާއި އައުސްޓިން އަށް މީގެ ކުރިން2ކުދިން ލިބިފައި ވާއިރު، ޑެނެޓް ކުއްލިއަކަށް އޭނާގެ ފިރިމީހާ އާއި އެއްކޮށް ހޮސްޕިޓަލަށް ދިޔައީ ބަނޑަށް ތަދުވާތީއެވެ. ކުރިންވެސް ބަނޑުގައި ހިލަ އުފެދުމުގެ ސަބަބުން ޑެނެޓް ހީކުރީ އަނެއްކާވެސް އޭނާ އެކަންތަކާ ކުރިމަތިލާން ޖެހުނީ ކަމަށެވެ. ނަމަވެސް، ކަންތައް ވީ ހީވެސް ނުކުރާ ފަދަ ގޮތަކަށެވެ.\nޑެނެޓް ވިހެއުމަށް ފަހު\nޑޮކްޓަރުން ބެލި ބެލުމުން ޑެނެޓް ބަނޑުބޮޑު ކަމާއި، އޭނާގެ ބަނޑު ތެރޭގައި އެއްމާބަނޑު2ކުދިން އޮތްކަން ހާމަވިއެވެ. ޑޮކްޓަރުން ވަގުތުން ސިޒޭރިއަން ހެދުމަށް ފަހު ދެ ޓްވިންސުން ނަގަން ބެލިއިރު ބަނޑު ތެރޭގައި އޮތީ2ކުދިންނެއްވެސް ނޫނެވެ.3ކުދިންނެވެ.\nމި ހާދިޘާ އާއި ގުޅިގެން މި ދެމަފިރިން ޝޮކަށް ގޮސްފައި ވީ ނަމަވެސް، އެމީހުން ބުނާ ގޮތުން ދަރިން ލިބުމަކީ ނިއުމަތެކެވެ. އެ3ކުދިންނަށް މިހާރު ނަންވެސް ކިޔާފައި ވާއިރު، ޑެނެޓް ވަނީ3ކުދިންނާއި އެކު ގެއަށް ވެސް ބަދަލުވެފައެވެ.\nޓްރިޕްލެޓް ލިބޭކަން އަލަށް ބަނޑުބޮޑުވާ ދެމަފިރިންނަށް އެނގުމުންވެސް އެކަމަށް ތައްޔާރުވާން ގިނަ ދުވަސްތަކެއް ނަގައެވެ. ޑެނެޓް އާއި އައުސްޓަން މިހާރު އަންނަނީ3ކުދިންނާއި އެކު ދިރިއުޅެން އާދަކުރަމުން ކަމަށް އެމީހުން ބުނެއެވެ.\nއޮގަސްޓް 19, 2019 08:05\nހިއް ހިއް ހާ މަށަށްވެސްލިބޭޭނެނަމަ.\nއޮގަސްޓް 19, 2019 12:03\nހާދަހާވާ ނަސީބު ރަނގަޅޭ. މި ފަދަ ނިޢުމަތެއް މިއަޅާއަށް ވެސް ދެއްވާށި.


America in dhanee Coronavirus ge biruverikan ufahdhamun: China | Mihaaru\nއެއާ ޗައިނާ ފްލައިޓަކުން ބެއިޖިން އަށް ދަތުރުކުރާ ޗައިނާގެ ޕަސިންޖަރުންތަކެއް ލޮސް އެންޖަލިސް އެއާޕޯޓުގެ ކައުންޓަރެއްގައި. --ފޮޓޯ:އޭއެފްޕީ\nއެމެރިކާ އިން ދަނީ ކޮރޯނާވައިރަހުގެ ބިރުވެރިކަން އުފައްދަމުން: ޗައިނާ\n04 ފެބުރުއަރީ 2020 - 10:065comments\nޗައިނާ އިން އެހެން ބުނިއިރު އެމެރިކާ އިން ވަނީ ވައިރަހާ ގުޅިގެން އެ ގައުމުގައި ސިއްހީ ކުއްލި ނުރައްކަލުގެ ހާލަތު އިއުލާންކޮށް، ވޭތުވެދިޔަ ދެ ހަފުތާ ތެރޭ ޗައިނާ އަށް ދަތުރުކޮށްފައިވާ މީހެއް ނަމަ އެމެރިކާ އަށް ވަނުން މަނާކޮށްފަ އެވެ.\nކޮރޯނާވައިރަހުގައި ޗައިނާ މިހާތަނަށް 425 މީހުން މަރުވެފައިވާ އިރު ވައިރަސް ވަނީ 20،400 އަށް ވުރެ ގިނަ މީހުންނަށް އަރައިފަ އެވެ. ޗައިނާ އިން ބޭރުން ވައިރަސް ވަނީ 150 މީހުންނަށް އަރައި ފިލިޕީންސް އިން އެކަކު މަރުވެފަ އެވެ.\nއެމެރިކާ އިން އެޅި ފިޔަވަޅުތައް\nވޫހާންގައި ތިބި އެމެރިކާ މީހުން އެ ސިޓީން ނުކުތުމަށް ޖެނުއަރީ 23 ވަނަ ދުވަހު އެންގި އެވެ. އޭގެ ހަފުތާއެއްހާ ދުވަސް ފަހުން ވަނީ ޗައިނާގައި ތިބި އެމެރިކާ ސަރުކާރުގެ މުވައްޒަފުންގެ އާއިލާތަކުގެ މީހުން އެ ގައުމުން ނުކުތުމަށް އަންގައިފަ އެވެ. ދުނިޔޭގެ ސިއްހީ ކުއްލި ނުރައްކަލުގެ ހާލަތު ޑަބްލިއުއެޗްއޯ އިން ޖެނުއަރީ 30 ގައި އިއުލާން ކުރުމާ ގުޅިގެން އެމެރިކާ އިން ވަނީ ޗައިނާގައި ތިބި އުމުރުން 21 އަހަރުން ދަށުގެ އެންމެން އެ ގައުމުން ފޭބުމަށް އަންގައިފަ އެވެ. ހުބެއި ޕްރޮވިންސްގައި އުޅެފައި އެމެރިކާ އަށް ދާ ކޮންމެ މީހަކު 14 ދުވަހަށް ކަރަންޓީން ކުރުމަށް ނިންމި އެވެ.\nމި ފިޔަވަޅުތަކާ މެދު ޗައިނާ އިން ދެކެނީ ކިހިނެއް؟\nއެމެރިކާ އިން އެޅި ފިޔަވަޅުތަކުން އެހީތެރިކަމެއް ލިބުމުގެ ބަދަލުގައި އުފެދޭނީ ބޮޑު ބިރުވެރި ކަމެއް ކަމަށް ޗައިނާގެ ފޮރިން މިނިސްޓްރީގެ ތަރުޖަމާން ހުއާ ޗުންޔިން ވިދާޅުވި އެވެ. އޭނާ ވިދާޅުވީ ޗައިނާ މީހުންނަށް ބޯޑަރު ބަންދުކުރި ފުރަތަމަ ގައުމަކީ އެމެރިކާ ކަމަށާއި ޗައިނާގައި ތިބޭ އެމްބަސީ ސްޓާފުން ފުރަތަމަ ގެންދިޔަ ގައުމަކީ ވެސް އެމެރިކާ ކަމަށެވެ.\n"އެމެރިކާ އިން ފިޔަވަޅު އަޅާފައި ވަނީ ޑަބްލިއެޗްއޯގެ ރެކޮމެންޑޭޝަންސްތަކާ ވެސް ޚިލާފަށް،" އޭނާ ވިދާޅުވި އެވެ.


މަޤާމުގެ ނަން: މަސައްކަތު\nމުސާރަ: 3100.00 ރުފިޔާ\nސާރވިސް އެލަވަންސް: 1000.00ރުފިޔާ\nމަސައްކަތް ކުރަންޖެހޭ ތަން: މޯލްޑިވްސް ނެޝަނަލް އިންސްޓިޓިއުޓް އޮފް ސްޕޯޓްސް\n1- ލިޔަންކިޔަން ދަތުމާއެކު މަޤާމުގެ މަސައްކަތް ކުރުމުގެ ހުނަރު/ ޤާބިލްކަން ލިބިފައިވުން.\n- މަރުކަޒުގެ އޮފީސްތެރެ ފޮޅައި ސާފުކުރުން\n- ކޮންމެ ދުވަހަކު ޢިމާރާތުގެ ގޯތިތެރެ ކުނިކަހައި ސާފުކުރުން.\n- ކޮންމެ ދުވަހަކު އޮފީހުގެ ފާޚާނާ ދޮވެ ސާފުކުރުން\n- ކޮންމެ ދުވަހަކު އޮފީހުގެ ގޮނޑި، މޭޒުތަކާއި ކަބަޑުތައް ފޮޅައި ސާފުކުރުން.\nމަސައްކަތް ކުރަންޖެހޭ ތަން: ޒުވާނުންނާއި ކުޅިވަރުގެ މަރުކަޒު، ސ. ގަން\nލިޔަންކިޔަން ދަތުމާއެކު މަޤާމުގެ މަސައްކަތް ކުރުމުގެ ހުނަރު/ ޤާބިލުކަން ލިބިފައިވުން.\n- ކޮންމެ ދުވަހަކު މަރުކަޒުގެ އޮފީސްތެރެ އާއި ބޭރު ކުނިކަހައި ފޮޅައި ސާފުކުރުން.\n- ކޮންމެ ދުވަހަކު މަރުކަޒުގެ ގޯތި ތެރެ ސާފުކުރުން\n- މަރުކަޒުގެ ވިނަގަނޑު ކޮށުމާއި ވިނަނޮޅައި ސާފުކުރުން.\n- މަރުކަޒަކީ ކުޅެން އަންނަ ފަރާތްތަކަށް ހިތްފަސޭހަ މާހައުލަކަށް ހެދުމަށް ގަދައަޅައި ބާރުލުން.\n- މަރުކަޒުގައި ގަސް އިންދުމާއި ގަސް ކޮށުން\n- މި މަޤާމަށް ޝަރުޠު ހަމަވާ މީހެއް ހޮވުމުގައި ރަނގަޅު ޞިއްތެއްގައި ހުރި މީހުންނަށް އިސްކަން ދެވޭނެއެވެ.\n- މި މަޤާމުގެ އިންޓަވިއު އެއް މަސްދުވަހުގެ ތެރޭގައި ބޭއްވޭނެއެވެ. އަދި އިންޓަވިއު އޮންނާނީ މިނިސްޓްރީ އޮފް ޔޫތު އެންޑް ސްޕޯޓްސްގެ މީޓިންގ ރޫމްގައެވެ.\n- މި ވަޒީފާއަށް ޝަރުޠުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމާއި ތަޖުރިބާއަށް އަދި މި މަސައްކަތަށް ބޭނުންވާ ހުނަރަށް ބެލުމަށްފަހު، އިންޓަވިއު ކުރެވޭނީ ޝޯޓްލިސްޓް ކުރެވޭ 10 ފަރާތާއެވެ.\n- ވަޒީފާގެ އިންޓަވިއުއަށް ހާޒިރުވާއިރު، ވަޒީފާއަށްއެދި ހުށަހާޅާފައިވާ އެޕްލިކޭޝަނާއެކު ހުށަހަޅާފައިވާ ލިޔުންތަކުގެ އަސްލު ގެންނަވަން ވާނެއެވެ.\nސިވިލް ސަރވިސްއަށް/ ސަރުކާރަށް ޚިދުމަތްކުރުމުގައި އެއްބަސްވުމެއް އޮތް މުވައްޒަފުން، ކުރިމަތިލާ މަގާމަށް ހޮވިއްޖެނަމަ އަދާކުރަމުންދާ ވަޒީފާއިން ވީއްލުމާ މެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތަކާއި (އެކްރެޑިޓްކޮށް ފައިވާކަމަށް ތައްގަނޑު ޖަހާފައިވާ ކޮޕީގެ އަސްލު) އަދި މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތައް\nސުންގަޑި: 2015 މާރިޗް 03 ވާ އަންގާރަ ދުވަހުގެ 14:30 ގެ ކުރިން\nނަންބަރު: ( IUL)141-A2/1/2015/61\nސުންގަޑި: 03 މާރިޗު 2015 1430


މެމްބަރު މުހައްމާގެ ގޮނޑި ގެއްލުވާލައިފި — Ihavandhoo.com\nމެމްބަރު މުހައްމާގެ ގޮނޑި ގެއްލުވާލައިފި\n29 ނޮވެމްބަރު 20170މުހައްމަދު އަކްރަމް\nއިހަވަންދޫ ދާއިރާގެ އިއްޒަތްތެރި މެމްބަރު މުހައްމަދު އަބްދުﷲ (މުހައްމާ) ޕީޕީއެމުން ވަކިކޮށްފައިވާ ކަމަށް އެ ޕާޓީން އިލެކްޝަން ކޮމިޝަނަށް އަންގައި އެބޭފުޅާގެ މެމްބަރުކަމުގެ ގޮނޑި ގެއްލުވާލައިފިއެވެ.\nޕީޕީއެމްގެ ސެކެޓަރީ ޖެނެރަލް އަބްދުﷲ ހަލީލް ސޮއިކުރައްވާ އިއްޔަ މެމްބަރު މުހައްމަދު އަބްދުﷲއަށް ފޮނުވާފައިވާ ސިޓީގައިވަނީ، މެމްބަރު މުހައްމަދު އަބްދުﷲ ސުލޫކީ މައްސަލައެއް ބެލުމަށްފަހު ޕީޕީއެމުން އެބޭފުޅާ ވަކިކޮށްފައިވާ ކަމުގައެވެ. މައުލޫމާތު ލިބިފައިވާ ގޮތުގައި މެމްބަރު މުހައްމަދު އަބްދުﷲ ޕީޕީއެމްއިން ވަކިކޮށް ދިނުމަށް އިއްޔަ އިލެކްޝަން ކޮމިޝަނަށް ޕީޕީއެމްއިން ވަނީ ހުށަހަޅާފައެވެ ނަމަވެސް އިލެކްޝަން ކޮމިޝަން އެބޭފުޅާގެ ގޮނޑިއާއި ގުޅޭގޮތުން އަދި ވަކިގޮތެއް ކަނޑައެއް ނާޅައެވެ.\nސުޕްރީމް ކޯޓުގެ ހުކުމުގައި ވަނީ މެންބަރަކު މަޖިލީހަށް އިންތިހާބުވި ޕާޓީ ނޫން އެހެން ޕާޓީއަކަށް ބަދަލުވުމުން، ވަކިވުމުން ނުވަތަ ޕާޓީން ވަކިކުރުމުން މަޖިލީހުގެ މެންބަރުކަން ގެއްލޭނެ ކަމަށެވެ. އެކަމަކު ކުރިން ހިނގާފައިވާ ކަންކަމަށް އެ ހުކުމުގެ ބާރު ނުފޯރާނެ ކަމަށް ވެސް އެ ކޯޓުގެ ހުކުމުގައިވެ އެވެ. ރަސްމީކޮށް އެ މެމްބަރުންގެ ގޮނޑި ގެއްލިއްޖެ ކަމަށް ކަނޑައަޅާނީ އިލެކްޝަން ކޮމިޝަނުން ރައްޔިތުންގެ މަޖިލީހަށް އެކަން އެނގުމުންނެވެ.\nމެމްބަރު މުހައްމަދު އަބްދުﷲ ސުލޫކީ މައްސަލައެއް ބެލުމަށްފަހު ޕީޕީއެމުން އެބޭފުޅާ ވަކިކޮށްފައިމިވަނީ، ޕީޕީއެމުން ވަކިވުމަށް3ޖުލައި 2017 ގައި އެބޭފުޅާ ސިޓީލާފައިވަނިކޮށެވެ.\nސިޔާސީ ޕާޓީތަކުގެ ގާނޫނުގައި ބުނާގޮތުން، އެއްވެސް މީހަކު ގަދަކަމުން ޕާޓީގައި ނުހިފެހެއްޓޭނެ އެވެ. އެހެންކަމުން ޕީޕީއެމުން ވަކިވާން މެމްބަރަކު އަމިއްލައަށް ސިޓީ ހުށަހަޅުއްވާ ހިސާބުން ޕާޓީން ވަކިވާނެ އެވެ.


MDP ge candidate ge campaign ah Naibu Raees ves komandoo gai | Mihaaru\nއެމްޑީޕީގެ ކެންޑިޑޭޓުގެ ކެމްޕޭނަށް ނައިބު ރައީސް ވެސް ކޮމަންޑޫގައި\nކޮމަންޑޫ ދާއިރާގެ ބައި އިލެކްޝަނަށް ނައިބް ރައީސް ފައިސަލް ނަސީމް ކޮމަންޑޫގައި.-- ފޮޓޯ: އެމްޑީޕީ\n15 ޖެނުއަރީ 2022 - 12:32\nއަންނަ މަހު ފަހެއްގައި ބާއްވާ ކޮމަންޑޫ ދާއިރާގެ ބައި އިލެކްޝަންގައި އެމްޑީޕީގެ ފަރާތުން ވާދަކުރާ ކެންޑިޑޭޓަށް ތައީދު ހޯއްދެވުމަށް ނައިބް ރައީސް ފައިސަލް ނަސީމް ވެސް މިއަދު އެ ރަށަށް ވަޑައިގެންފި އެވެ.\nނައިބު ރައީސް އެ ރަށަށް ވަޑައިގަތް އިރު ސަރުކާރުގެ ވަޒީރުންނާއި ރައްޔިތުންގެ މަޖިލީހުގެ އެމްޑީޕީގެ މެމްބަރުން ހިމެނޭ ގޮތަށް ބޮޑު ޓީމަކުން މިހާރު ވެސް އަންނަނީ އެ ދާއިރާގައި ހަރަކާތްތެރިވަމުންނެވެ.\nޖުމްހޫރީ ޕާޓީ މެމްބަރެއްގެ ގޮތުގައި ހުންނެވި ނައިބު ރައީސް ފައިސަލް ގެންދަވަނީ ކޮމަންޑުއަށް ވަޑައިގެން ސަރުކާރު ކޯލިޝަންގެ މައި ޕާޓީ އެމްޑީޕީގެ ފަރާތުން ބައި އިލެކްޝަންގައި ވާދަކުރާ މުހައްމަދު ރާޝިދުގެ ކެމްޕޭނަށް ރައްޔިތުންނާ ބައްދަލު ކުރައްވަމުންނެވެ.\nކޮމަންޑޫ ރައްޔިތުންނާ އެކު ބޭއްވި ބައްދަލުކުރެއްވުމުގައި ފައިސަލް ވިދާޅުވީ މަޖިލީހުގައި ބޮޑު މެޖޯރިޓީއެއް އޮވެ، ރައްޔިތުން ބޭނުންވާ އެތައް ކަމެއް މި ސަރުކާރުން ކޮށްދެމުން އަންނަ ކަމަށެވެ. ކުރިން ވެސް ސަރުކާރު ކޯލިޝަންގެ ޕާޓީއެއްގެ ގޮނޑިއެއްގެ ގޮތުގައި އެ ދާއިރާ އޮތުމުން ފައިދާވި ކަން ފާހަގަކުރައްވައި ދެން ވެސް މި ދާއިރާ އަށް ސަރުކާރު ތަމްސީލުކޮށްދޭ މެމްބަރެއް ނެރުން މުހިންމު ކަމަށް ވިދާޅުވި އެވެ.\nރައީސުލްޖުމްހޫރިއްޔާގެ ނައިބު @FaisalNasym ރައްޔިތުން މަޖިލިސް ކޮމަންޑޫ ދާއިރާގެ ބައި-އިލެކްޝަން އެމްޑީޕީ ކެންޑިޑޭޓް @Rashid141221 ގެ ކެންޕެއިންގައި ބައިވެރިވެ ވަޑައިގަތުމަށް ފޯކައިދޫއަށް ވަޑައިގެން، ފޯކައިދޫގެ ރައްޔިތުންނާއި ބައްދަލުކުރެއްވުން.#VoteRashid#Agenda19 pic.twitter.com/wTJOIOh8c2\nއަންނަ މަހު ފަހެއްގައި ބާއްވާ އިންތިހާބަށް އެ ދާއިރާގެ ރަށްތަކުގައި އެމްޑީޕީން ވަރަށް ފޯރީގައި އަންނަނީ ކެމްޕެއިން ކުރަމުންނެވެ.\nބައި އިލެކްޝަން ކައިރިވެފައި ވަނިކޮށް، ސަރުކާރުން ވަނީ އެ ރަށްތަކުގައި ބޮޑެތި ޕްރޮޖެކްޓުތައް ވެސް އިއުލާންކޮށްފަ އެވެ. އަދި ބައެއް މަސައްކަތައް މިހާރު ފަށާފައިވާއިރު، އެންމެ ބޮޑު މަޝްރޫއެއްގެ ގޮތުގައި ފާހަގަކޮށްލެވޭ، ކޮމަންޑޫ އާއި އެ ރަށާ އެއް ފަޅެއްގެ ތެރޭ އޮންނަ ފަޅު ރަށެއް ކަމަށްވާ މަތި ކޮމަންޑޫ ގުޅާލުމުގެ އަމަލީ މަސައްކަތް ވެސް އިއްޔެ ވަނީ ފަށައިފަ އެވެ.\nރަޝީދުގެ ކެމްޕެއިނަށް ރައީސް އިބްރާހިމް މުހައްމަދު ސޯލިހު ވެސް ވަނީ މިދިޔަ ހަފުތާގައި ވަޑައިގެންފަ އެވެ. ދައުލަތުގެ ބަޖެޓުގައި ވެސް ހިމަނާފައި ނެތް ކޮމަންޑޫ އާއި މަތި ކޮމަންޑޫ ގުޅުވާލުމުގެ މަޝްރޫއު ރައީސް އިއުލާންކުރެއްވީ އެ ދަތުރުފުޅުގަ އެވެ.\nކޮމަންޑޫ ދާއިރާގެ ބައި އިލެކްޝަންގައި އެމްޑީޕީގެ އިތުރުން އިދިކޮޅު ޕީޕީއެމުންނާއި އެމްއެންޕީން ވެސް ވާދަކުރެ އެވެ. އެއީ ޕީޕީއެމްގެ ފަރާތުން މޫސާ ފަތުހީ އާއި އެމްއެންޕީގެ ފަރާތުން އަބްދުލް ހަންނާން އިދުރީސެވެ.\nއެމްޑީޕީ ށ. ކޮމަންޑޫ ނައިބު ރައީސް ފައިސަލް ނަސީމް\n26 ކޮމެންޓް, 29 ރިއެކްޝަންސް\nމަމީ އެމްޑީޕީ މީހެއް ކޮމަންޑޫ ދާއިރާއިން އެމްޑީޕީ ބޮޑުތަނުން ފެއިލްވާނެ! އަދި 2023 ގައި އޮންނަ އިންތިހާބުން މާލެސިޓީއިން ބޮޑުތަނުން އެމްޑީޕީ އަދި ޕީޕީއެމް ވެސް ފެއިލްކޮއްލާނަން! އަހަރުމެން މާލޭ މީހުންނަށް މިދެޕާޓީން ވަނީ ދޯކާ ދީފައި! ދެން ދެވަނަފަހަރަކަށް ކައްޓެއް ނުޖެހޭނެ!\nދެން ޑޮމިނޭޓްކުރާނީ ކޮންބައެއް؟؟ އެބައެއްގެ ނަން ވެސް ބުނެލިނަމަ.\nދެން ހޮވާނީ، ތި ބެއްޔާ\nސުޔާސީ ޕާޓީއެއްގެ ކެނޑިޑެންސީއެއްގައި އިންތިޚާބުވީ ގައުމުގެ ނާއިބުރައީސް ދައުލަތުގެވެރިޔާގެ ޕާޓީއަށް ކެމްޕޭން ކޮށްދޭން ސަރުކާރުގެ ޚަރަދުގައި ދިޔައީމާ އަޚްލާގާ ސިޔާސަތުގައި މިގައުމު ވެއްޓިފާވާ ވަޅުގަނޑުގެ ފުންކަން ވިސްނާލަ. އަދި ޑިމޮކްރެސީގެ ބައްޕަ ހެދިގެން އެނަމުގައި ހަދާގެންއުޅޭ ޑަބަލް ސްޓޭންޑަޑް ތިލަފަތުގެ ވެރި އެމްޑީޕީ ރައްޔިތުންނަށް ދަސްކޮށްދިން ފޭކް ޑިމޮކްރެސީ މިފެންނަނީ.\nދެން ތިން ޕާޓީވެގެން ތިޔަ ރަށު ރައްޔިތުން ބައިބައިކޮށް އެކަނިވެރިކޮށްލާފަދޯ ނިންމާނީ ތިޔަކަމެއް ނިމޭ އިރު. ހާދަ ހިތާމަވެރި ކަމެކޭ މިއީ...\nސަރުކާރުގެ ހުރިހާ ފަންތިއެއްގެ އިސް ބޭފުޅުން ރައީސް، ނާއިބު ރައީސް، އދ މަޖްލިސްގެ ރައީސް، މަޖްލިސް ރައީސް އާ ހުރިހާ ވަޒީރުން، އެމްޕީއިން އެކްޓިވިސްޓުން ދައުލަތުގެ ހަރަދުގައި ގޮސް ގިއްކިޔާފައި ކޭމްޕޭން މިކުރަނީ ކީއްކުރަން. އެންމެކަމެކެވެ. ލޯކަލް ކައުންސިލް އިންތިހާބުން ލިބުނު ބޮޑު ނާކާމިޔާބަށްފަހު ހިންހަމަ ޖައްސާލުމަށް. އެކަމަކު ރައްޔިތުންނަށް ވީ ދުއްތުރާތަކަށްފަހު އެމީހުން ތިބީ ފޫހިވެފައި. އެކަން މީންމީހަކު ދިއުމުން އެއްވާމީހުންގެ އަދަދުންއިނގޭ.\nރައީސާއި، ނާއިބު ރައީސް، މިނިސްޓަރުން ނުވިތާކަށް ޔޫއެންގެ ބޮޑުމީހާވެސް ގެނެސްގެން ދައުލަތުގެ ބޖެޓް ހުސްކޮށްގެން މިހާވަރު މިއަރުވަނީ މަޖްލިސް މެޖޯރިޓީ ނެތީމަތަ. ހިޔާއަށް ބަދަލުވި 30000 މީހުން އާދޭސްއެކުރަނީ އެތާހުރި މައްސަލަތައް ހައްލުކުރަން. 3000 އާބާދީއަކަށް ހަފްތާއެއްތެރޭ 500 މިލިއަން ޚަރަދުކުރަން އެ ނިންމީ\nކުޑަ ކުޑަ ތަނަކަށް 30000 މީހުން ވައްދަން ނިންމި ވެރިޔާގެ ލަދު ކޮބާ؟ އެހާ ވެސް ދަށުދަރަޖައިގަތަ ދިވެހިން ތިބީ، އެހާ ނިކަމެތި ދިވެހިން އެ ކޮށްލީ ކޮން ވިސނުމެއްގަތަ\nހުރިހާ އިސްވެރިން ދުރުވަން ތިކުރައްވާ ހަރަދު، ރަގަޅު ސިއްހީ ފަރުވާ ދެވޭނެ އިންތިޒާމް އަތޮޅުގަ ހަމަ ޖެއްސުމަށް ހޭދަކުރައްވާފިއްޔާ ރައްޔިތުން މާބަލައިގަންނާނެ... ފޭކް ވައުދެއް ނޫން ބޭނުމީ..\nވަޒީފާގެ ބިރު ދައްކާފަ ފޮނުވާފަ އެއޮތީ\nއިންތިޚާބަކަށް ދެން ނުފޫޒުފޮރުވޭޏީ މިވަރަކަށް، ޑީމޮކްރަޝީ ދަސްކޮށްދޭން އައި މީހުން ދިމާ އިދިކޮޅަށް ކަންކުރާތަން މިފެންނަނީ. މުޅިސަރުކާރުގެ ހުރިހާ ވަސީލަތެއް ބޭނުންކޮށްގެން ކެމްޕެއިން ކުރާތަން.\nކ.އަތޮޅު މާލެ ނޫން ރަށެއްގައި ބޫސްޓަރ ޑޯޒް ޖަހާދޭތަ ؟ މިހެން މިއަހާލީ މިފަދަ ހުރިހާ ކަމަކީވެސް ފުރަތަމަ ކ.އަތޮޅު މާލޭ މީހުންނަށް ހާއްސަ ކަންކަން ކަމަށްވެފައި މުޤައްދަސް ރަނށްކޮޅުގެ މީހުނަށް ޖަހާ ބާކީވުމުން ނޫނީ އެހެން ރަށެއްގެ މީހުނަށް ތިފަދަ އެއްވެް ކަމެއް ނުވާތީ.\nމާލޭގަ ބޫސްޓަރ އެޖަހަނީ ހަމައެކަނި މާލެ މީހުންނަށްތަ؟ އަފީފު ދީދީ ފަރާތުން މާލެއަށް މުގައްދަސް ރަށޭ ކިޔަން ދަސްވެފަ ތިއޮތީ. ތިޔަ ކިޔާ މުގައްދަސް ރަށުގަ ތި ރަށުގެ އެތައް ބަޔަކަށްވެސް އެބަ ޚިދުމަތް ލިބޭ. މުގައްދަސް ރަށުގެ މީހުންނާ ދިމާކުރީމަ އަމިއްލަ ރަށު މީހުންނާވެސް އެބަ ދިމާކުރެވޭ.